މަލަކާ (13ވަނަ ބައި) – Esfiya – Dhivehi Vaahaka Site\n- by Saandy - 0- January 10, 2017\nއާޝިޔާ މޫދަށް އެއްލާލާފައި ހޭންހުރި އިޒްޔާން ހުނުން ހުއްޓާލާ ހިމޭންވީ އާޝިޔާ މޫނު ނިވާނުވެގެން އުޅޭތަން ފެނިފައެވެ. އާޝިޔާއަށް ތެދުވެވުނީ އިޒްޔާންއަށް އެއްއަރިއަކަށް ވާގޮތަށެވެ. އެހެންކަމުން މޫނު އެއްކޮށް ނުފެނުނުނަމަވެސް އެދޮން ކޯތާފަތް އިޒްޔާންއަށް ފެނުނެވެ. އިރުގެ އަލި އެޅިފައިވާއިރު ކޯތާފަތުގައި ފެންތިކިތައް ބަބުޅަމުން ދިޔައެވެ. ކުރެވުނު ކަންތަކާމެދު އިޒްޔާންއަށް ވިސްނާލެވުނީ ދެނެވެ. އަދި އަވަސްއަވަހަށް އާޝިޔާއަށް ފުރަގަސްދިނެވެ. އޭރު އިޒްޔާންގެ ހިތުގައިވަނީ ހަލަބޮލިކަމެއް އުފެދިފައެވެ.\nއާޝިޔާ މޫނު ނިވާކޮށްލުމަށްފަހު އެއްގަމަށް އަރައިގެން ދިޔައިރު އޭނާ ހުރީ ވަރަށް ބޮޑަށް ހިތްހަމަނުޖެހިފައެވެ. އާޝިޔާ ކެއްސަމުންގޮސް ކުރިން ހުއްޓިހުރިތާ ހުރި ގޮނޑީގައި އިށީނެވެ. އިޒްޔާން އަވަސްއަވަހަށް ގޮސް ފެންފުޅިއެއް ހިފައިގެން އައިސް އާޝިޔާއަށް ދިއްކޮށްލިއެވެ. އާޝިޔާ ކިތަންމެ ހިތްހަމަނުޖެހިފައި އިންނަމަވެސް ފެންފުޅީގައި ހިފިއެވެ. ލޮނު ބޮވުމުގެ ސަބަބުން އޭނާ އެވަގުތު ހުރީ ފެނަށް ބޭނުންވެފައެވެ. އިޒްޔާން ފުރަގަސްދިނީ އޭނާއަށް އާޝިޔާގެ މޫނު ފެނިދާނެތީއެވެ. އާޝިޔާ ފެންބޮއިގެން ތެދުވެގެން މަޑުމަޑުން ގޮސް އަވީގައި ދެފައި ކުރުކޮށްލަމުން އިށީނެވެ. އޭނާ މޫދަށް ނޭރެން ނިންމައިގެން އައީތީ އިތުރު ހެދުމެއްވެސް ނުގެނެއެވެ. އާޝިޔާގެ ފަހަތުން ގޮސް އިޒްޔާންވެސް އިށީނެވެ.\n“ޕްލީޒް ފޮގިވް މީ. އައިމް ރިއަލީ ވެރީ ސޮރީ.” ދެންވެސް އާޝިޔާ އެއްޗެއް ނުބުންޏެވެ. އިޒްޔާންގެ ހިތް ނުތަނަވަސްވަމުން ދިޔައެވެ. އާޝިޔާގެ އެހިމޭންކަމުގެ ސަބަބުން އޭނާއަށް ބުނެދޭން ނޭނގޭ އުނދަގުލެއް އިހުސާސްވަމުން ދަނީއެވެ.\n“އާޝިޔާ ޕްލީޒް. ކޮންމެވެސް އެއްޗެކޭ ބުނެބަލަ. ތިހިމޭންކަމުން އިޒްއަށް ވަރަށް އުނދަގޫވޭ.” އިޒްޔާންއަށް އޭނާގެ ޖަޒުބާތުތަކުގެ މައްޗަށް ބާރެއް ނުފޯރުވުނެވެ. ބޭއިޚްތިޔާރުގައި އާޝިޔާގެ އަތުގައި ހިފާ ބާރުކޮށްލެވުނެވެ. ސިހުނުވަރުން އާޝިޔާއަށް ފުންމައިގެން ތެދުވެވުނެވެ. ކަރަންޓު ޖެހުނަސް އެވަރަށް ސިހޭނެހެނެއް ހިއެއްނުވެއެވެ. އޭނާ ދާން ހިނގައިގަތް ވަގުތު އީނާއާއި ރީނާ އައިސް އޭނާގެ ގައިގައި ބައްދާލިއެވެ. އޭރުވެސް އޭނާގެ ހިތް ބާރުބާރަށް ތެޅެމުންދިޔައެވެ. އިޒްޔާން އެއަތުގައި ހިފާލި ވަގުތު އެއީ އޭނާގެ ހަޔާތަށް އައި އުފާވެރި ހިތްގައިމު ވަގުތުކޮޅެވެ. މިއަދު އޭނާއަކީ މަލަކާނަމަ އިޒްޔާން އެގޮތަށް އޭނާ އަތުގައި ހިފާނެބާއޭ އޭނާގެ ހިތަށްއެރިއެވެ.\nއީނާއާއި ރީނާ ބަނޑުހައިވެއްޖެއޭ ބުނުމުން އާޝިޔާ އޭނާގެ ހިތުގައި ހިނގަމުންދިޔަ ޖަޒުބާތުތަކުގެ މައްޗަށް ބާރު ފޯރުވަމުން އެކުދިން ގޮވައިގެންގޮސް ގޮނޑީގައި ބޭންދިއެވެ. އަދި ކާއެއްޗެހި މޭޒުމަތީ އަތުރާލިއެވެ. އާޝިޔާ ދިޔަ މަންޒަރު ބަލަން އިރުކޮޅަކު އިނުމަށްފަހު އިޒްޔާޏް ވެލިގަނޑުމަތީ އުޑުތިލަމަތިން އޮށޯވެލިއެވެ. އިޒްޔާންއަށްވެސް ވަނީ ބުނެދޭން ނޭނގޭ އަސަރުތަކެއް ކޮށްފައެވެ. އޭނާއަށް ވިސްނެމުން ދިޔައީ އާޝިޔާގެ މާފު ހޯދާނެ ގޮތަކާމެދުއެވެ. ލޯމަރާލައިގެން އެހެން އޮއްވާ ލޫތު އައިސް ގޮވާލިއެވެ.\n“ކިހިނެއްވީ؟ އާޝިޔާ ރުޅިއައީތަ؟” ލޫތުގެ އަޑަށް އިޒްޔާން ލޯހުޅުވާލިއެވެ. ދެން ތެދުވެ އިށީނދެފައި އިސްޖަހާލިއެވެ.\n“ހޫމް. އިޒްއަށް އެގޮތަށް ކަންތައް ކުރެވުނީ ކީއްވެކަމެއް ނޭނގެ. އިޒް ހިތަށްއަރަނީ ކީއްވެބާއޭ އާޝިޔާ އަބަދުވެސް އެހެން އެހުންނަނީ. މީހުންނާ މަޖާކޮށް ހީލާ ހަދާތަނެއް ނުދެކެން.” އިޒްޔާން ބުނެލިއެވެ.\n“އިޒް! އެއީ އަބަދުވެސް އާޝިޔާ ހުންނަގޮތް. އެންމެން އެއްގޮތެއް ނުވާނެއެއްނު. އެކި މީހުންގެ މިޒާޖު ތަފާތުވާނެއެއްނު.” ލޫތު ވިސްނައިދޭފަދަ ގޮތަކަށް ބުންޏެވެ.\n“ހޫމް. ތީ ތެދެއް. އެކަމަކު ނޭނގެ ކީއްވެކަމެއް. އަހަރެންނަށް ހަމަ ހީވަނީ އާޝިޔާ ކޮންމެވެސް ކަމެއް އެބަ ސިއްރުކުރެއޭ. އެ ކަޅު ހެދުމުގެ ނިވަލުގަ ފޮރުވިފައިވާ ސިއްރެއްވެއޭ…” އިޒްޔާން އޭނާއަށް ހީވާގޮތް ބުންޏެވެ.\n“ތީ އިޒްއަށް ހީވާ އެއްޗެއް. އަހަރެންނަކަށް ހިއެއްނުވޭ. ތިވަރުގެ ސިއްރެއްވާނަމަ ތިންއަހަރު ވީއިރު ފޮރުވައިގެންނެއް ނޫޅެވޭނެ ދޯ.” ލޫތު އިޒްޔާންގެ ވާހަކަ މެދުކަނޑާލަމުން ބުނެލިއެވެ.\n“ކޮފީއެއް ބޯލަނިކޮށް ތިސިކުނޑީގައި ތިހުރި ބޭކާރު ޚިޔާލުތަކުން ދުރުވެވިދާނެ. ހިނގާބަލަ.” ލޫތު ކިޔާވަރުން އެންމެފަހުން އިޒްޔާން ތެދުވެގެން ހިނގައިގަތެވެ. ދަތުރު ނިންމާފައި އެނބުރި މާލެ އައިއިރުވެސް އިޒްޔާންއަށް އާޝިޔާގެ މާފު ލިބޭގޮތްވަނީ ނުވެފައެވެ.\nދުވަސްތައް ފާއިތުވަމުންދެއެވެ. ކޮންމެ ދުވަހަކީވެސް ތަފާތު ދުވަހެއް ނަމަވެސް އިޒްޔާންއަށް މާބޮޑު ތަފާތެއް ފާހަގައެއް ނުވެއެވެ. އިޒްޔާންގެ ބިޒީ ދިރިއުޅުމުގައި އެހެންމީހުންނާމެދު ވިސްނާނެ ވަގުތެއް ނޯވެއެވެ. ނަމަވެސް މިހާރަކަށް އައިސް އިޒްޔާންއަށް އާޝިޔާއާމެދު ވިސްނެނީ މާވަރަކަށެވެ. އެދުވަހުގެ ފަހުން އިޒްޔާން ކިތަންމެ ފަހަރަކު އާޝިޔާގެ ކިބައިން މާފަށް އެދެފިއެވެ. ނަމަވެސް އެއިން އެއްފަހަރުވެސް އާޝިޔާ އަނގައިން އެންމެ ލަފުޒެއްވެސް ބޭރުކޮށްނުލައެވެ. އިޒްޔާންއަށް އާޝިޔާއާ ވާހަކަދައްކާލަން ލިބޭ ވަގުތުކޮޅަކީ ހަމައެކަނި ހެނދުނު ކޮފީގެ ވަގުތެވެ. އެވަގުތުކޮޅު އިޒްޔާން ތަފާތު ގޮތްގޮތަށް މާފަށް އެދެފިއެވެ. ނަމަވެސް އެއިން ކޮންމެ ފަހަރަކުވެސް އިޒްޔާންއަށް ލިބެނީ ހަމަ އެއްޖަވާބެކެވެ. އެހިމޭންކަމެވެ.\nމިހާރު އަބަދުވެސް އިޒްޔާންއަށް ހުރެވެނީ އާޝިޔާގެ ޚިޔާލުގައެވެ. އިޒްޔާންއަށް މިވަނީ ކީއްކަމެއް ޚުދު އޭނާއަކަށްވެސް ނޭނގެއެވެ. އާޝިޔާ ގާތަށް އޭނާ ދަމާފައި މިގެންދަނީ ކޮން ބާރެއްކަމެއް އޭނާއަކަށް ނޭނގެއެވެ. ފަސްއަހަރު ވޭތުވެދިޔައިރު އަންހެންކުއްޖެއް ފެނުނަސް ފޫހިވާ އިޒްޔާންއަށް މިއަދު އާޝިޔާގެ ހިޔަނިނަމަވެސް ފެނިލަން އެދެވެނީ ކީއްވެކަމެއް އޭނާއަކަށް ނޭނގެއެވެ. އާޝިޔާއާމެދު އިޒްޔާންގެ ހިތުގައި ނޭނގޭ އިހުސާސެއް އުފެދެމުން ދަނީއެވެ. އެއިހުސާސަށް ދޭނެ ނަމެއް އިޒްޔާންއަކަށް ނޭނގުނެވެ.\nރެޔާއި ދުވާލު އިޒްޔާންގެ ޚިޔާލުތަކުގައިވަނީ އާޝިޔާއެވެ. އިޒްޔާން އެއިހުސާސްތަކާމެދު ވިސްނި ވަރަކަށް އެއަށް ދެވޭނީ ހަމަ އެންމެ ނަމެއްކަން އޭނާއަށް އެނގުނެވެ. އެއީ ލޯތްބެވެ. އާނއެކެވެ. އޭނާގެ ހިތް އާޝިޔާއަށް ދެވިއްޖެއެވެ. އެހިތުގައި އާޝިޔާއަށްޓަކައި ލޯބީގެ ޖަޒުބާތު އުފެދިއްޖެއެވެ. އިޒްޔާން ކޮޓަރީގައި ހުރެ ވިސްނަމުން ދެކޮޅަށް ހިނގަމުން ދިޔައެވެ. އިރުކޮޅަކު ވިސްނަން ހުރުމަށްފަހު އިޒްޔާން ތައްޔާރުވެލައިގެން ބޭރަށް ނުކުތެވެ. އޭނާ ބޭރަށް ނުކުތްއިރު ގޭތެރެއިން އެކަކުވެސް ފެންނާކަށް ނެތެވެ. އިޒްޔާން ބޭރުގައި އުޅެފައި ގެއަށް އައިއިރު ގަޑިން މެންދަމު ބާރަ ޖަހަނީއެވެ.\nއާޝިޔާ ކޮޓަރީގައި ހުރެގެން ދެކޮޅަށް ހިނގަމުން ވިސްނަމުން ދިޔައެވެ. މިހާރަކަށް އައިސް އިޒްޔާންގެ އަމަލުތައް ހުންނަގޮތުން އޭނާއަށް ވަރަށް އުނދަގޫވެއެވެ. މިކަން އަބަދު ތަކުރާރުވާން ވެއްޖެނަމަ އޭނާގެ ބޮޑު ސިއްރު ފަޅާއަރާފާނެއެވެ.\n“އިޒް ޕްލީޒް! ތިގޮތަށް ކަންތައް ނުކޮށްބަލަ. އަހަރެން އިޒްއަށް މާފުކުރިތާ ކޮން ދުވަހެއް. އެކަމަކު ދުލުން ބުނާނީ ކިހިނެއް؟ އަހަރެން ބިރުގަނޭ އަހަރެންގެ އަޑުން އިޒްއަށް އަހަރެން މީ މަލަކާކަން އެނގިދާނެތީ. އަހަރެން ކިހިނެއް ބުނާނީ އަހަރެން މީ މަލަކާއޭ؟ އޭރުން އަނެއްކާވެސް އަހަރެންނަށް އިޒް ގެއްލޭނެ. ތިސޫރަ ނުފެންނަ ހިސާބުގަ އަހަރެން އުޅޭނީ ކިހިނެއް؟ އިޒްއާނުލާ އަހަރެންނަކަށް ނޫޅެވޭނެ. އެކަމަކު އަހަރެންނަށް އިޒްއާއެކު އުޅެވޭކަށްވެސް ނެތް. އަހަރެންނަކަށް ނޭނގެ ހަދާނެ ގޮތެއް. އަހަރެން ވިސްނާ ވިސްނާ މޮޔަވެދާނެ. ޕްލީޒް އިޒް! އަހަރެންނާ ދުރަށްދޭ. ތިގޮތަށް އަހަރެންގެ އިހުސާސްތަކާ ނުކުޅޭ. އެހެންނޫނީ އަހަރެންގެ މި ނުކިޔަމަންތެރި ހިތަށް ވިސްނައިދޭން އުނދަގޫވެދާނެ.” އާޝިޔާ އޭނާގެ އަމިއްލަ ނަފްސާ މުޚާތަބުކޮށްކޮށް ހުއްޓާ ކުއްލިއަކަށް ދޮރުގައި ޓަކިދިން އަޑު އިވުނެވެ. މިހާ ދަންގަޑިއަކު ކާކުބާއޭ ހިތާ އިރުކޮޅަކު ހުރެވުނެވެ. ދެވަނަ ފަހަރަށް ޓަކި ދިނުމުން އާޝިޔާ ކާކުތޯ އަހާލިއެވެ.\nއިޒްޔާންގެ އަޑު އިވުނު ވަގުތު އާޝިޔާއަށް ތެޅިގަނެވުނެވެ. މިހާ ދަންގަޑިއެއްގައި އިޒްޔާން އެއައީ ކީއްކުރަންބާއޭ އާޝިޔާގެ ހިތަށްއެރިއެވެ. ހެދުން ބަދަލުކޮށްލައިގެން ގޮސް ދޮރު ހުޅުވާލިއިރު އިޒްޔާން ދޮރުމަތީގައި ހުއްޓިލައިގެން ހުއްޓެވެ. ކަޅުކުލައިގެ ސްލިމް ގަމީހަކާއި ކަޅު ޖީންސެއްގައި ހުރި އިޒްޔާން ފެނިފައި އާޝިޔާއަށް މީގެ އެތައް އަހަރެއް ކުރީގެ ހަނދާނެއް އާވެގެން ދިޔައެވެ. މިހާރު އިޒްޔާން ކުރިއަށްވުރެވެސް ފިރިހެންވަންތަވެފައި ރީއްޗެވެ. އެދެލޮލަށް އާޝިޔާގެ ނަޒަރު ސީދާވި ވަގުތު އަތްފައި ފިނިވިވަރުން ހީކަރުވައިގަތްހެން ހީވިއެވެ. އެތޫނު ނަޒަރުން ފޮނުވާލާ ތީރުތަކުން އާޝިޔާގެ ހިތް ޒަޚަމްކޮށްލައެވެ.\n“ސޮރީ! ދެން މާފުކޮށްދީބަލަ. ޕްލީޒް! މިހާރު އިޒް މޮޔަވާވަރު ވެއްޖެ. ދުވަހަކުވެސް އަންހެންކުއްޖެއްގެ ގާޓުން މާފަށް އެދުނު ހަނދާނެއްނުވޭ. އެކަމަކު އެދެން ޖެހުނު ފަހަރު މާފު ލިބޭގޮތެއްނުވި.” އިޒްޔާން ވާހަކަދައްކަމުން ދިޔައިރު އާޝިޔާއަށް ބެލެމުން ދިޔައީ އިޒްޔާންގެ ރީތި މޫނަށެވެ. އެމޫނުން ނަޒަރު ވަކިކޮށްލަމުން އިސްޖަހާލަން އުޅުނު ވަގުތު އާޝިޔާގެ ލޮލުގައި އަޅައިގަތީ އިޒްޔާން އޭނާއަށް ދިއްކޮށްލައިގެންހުރި ކާޑާއި ރަތް ފިނިފެންމަލެވެ. އެއާއެކު އާޝިޔާގެ ދެލޯ ބޮޑުވިއެވެ. ފެންނަމުން މިދަނީ ހުވަފެނެއް ނޫންބާއޭ އޭނާގެ ހިތަށްއެރިއެވެ. ހަދާނެގޮތެއް ނުވިސްނިފައި އާޝިޔާ ހުއްޓެވެ. ހާސްވިވަރުން ވަގުތުން ދޮރު ލައްޕާލެވުނެވެ. އޭރު އާޝިޔާގެ ހިތުގައި މަޑުމަޑު ހީލިކެރުވުމެއްވެއެވެ. އެތައް ދުވަހަކަށްފަހު އޭނާ ދެކެމުން އައި ހުވަފެން ހަޤީޤަތަކަށްވީއެވެ. މޭގައި ދެއަތް އަޅާލައިގެން އިރުކޮޅަކު އާޝިޔާ ހުއްޓެވެ. އެހިތް ތެޅެމުންދަނީ އޭގެ މަޤާމު ދޫކޮށް ބޭރަށް ނުކުންނަހާ ބާރަށެވެ.\n“އިޒް! ބޭނުންވަނީ ތިމަލުގަ ހިފަން. އިޒްގެ ދެއަތުގެ ތެރޭ ބޮނޑިވެލަމުން މާފުކޮށްފީމޭ ބުނަން. އެކަމަކު އަހަރެންނަށް އެގޮތަށް ކަންތައް ކުރެވޭކަށް ނެތް. އިޒް! އަހަރެންނަކީ ވަރަށް ބަދުނަސީބު އަންހެންކުއްޖެއް. އަހަރެން މިދުނިޔޭން ލޯބިވި ހަމައެކަނި އިންސާނަކީ ތީ. އެކަމަކު ތިލޯތްބަށް ފުރަގަސްދިނުން ނޫންގޮތެއް އަހަރެންނަކަށް ނެތް.” އާޝިޔާއަށް ރޮވެން ފެށިއެވެ. އިޒްޔާން އެހާ ހިސާބަށް އެދިޔައީ އޭނާގެ ސަބަބުންކަން ޤަބޫލުކުރެވުނެވެ. އަދި އެކަމުގައި އަމިއްލަ ނަފްސު ކުށްވެރިކުރެވުނެވެ. ބައިގަޑިއެއްހާއިރު ރޯން އިނދެފައި އާޝިޔާ ތެދުވެގެން ގޮސް މޫނު ދޮވެލިއެވެ. މިހާރު އިޒްޔާން ހިނގައިދާނެކަމަށް ވިސްނާފައި އާޝިޔާ ދޮރު ހުޅުވާލީ އިޒްޔާން ހުރިތޯ ބަލާލާށެވެ. ލޮލު ކުރިމަތިން ފެނުނު މަންޒަރުން އާޝިޔާ ހައިރާންވިއެވެ. މިއޮއް ހުރިހާއިރު ވީއިރުވެސް އިޒްޔާން އެހުރިތާނގައި ހުއްޓި ހުރި މަންޒަރު ފެނުމުން އާޝިޔާގެ ދެލޯ ބޮޑުވިއެވެ. ދޮރު ހުޅުވުނު އަޑަށް އިޒްޔާން އިސްއުފުލާ ބަލާލިއެވެ. އެވަގުތު އެދެލޮލުން ފެނުނު އަސަރުން އާޝިޔާގެ ހިތް ކުދިކުދިކޮށްލިއެވެ. އިޒްޔާން އަތުގައި އޮތް ކާޑާއި ރަތް ފިނިފެންމާ އަނެއްކާވެސް އާޝިޔާއަށް ދިއްކޮށްލިއެވެ. އިރުކޮޅަކު ބަލަން ހުރެފައި އާޝިޔާ އޭގައި ހިފިއެވެ.\n“ތޭންކްސް. އާޝިޔާ ނުނުކުތްނަމަ އިރުއަރަންދެންވެސް އަހަރެން ހުންނާނަން. އެކަމަކު އަދި ތިކަމުން އަހަރެންނަށް މާފު ކުރީކަމަކަށް ނުބަލާނަން. މާފު ކޮށްފިއްޔާ އަހަރެންނާ ވާހަކަދައްކާނެ.” އިޒްޔާން ކުޑަކޮށް ކުރިއަށް ޖެހިލަމުން ބުނެލި ބަސްތަކުން އާޝިޔާއަށް ތެޅިގަނެވުނެވެ. އޭނާ އިޒްޔާންއާ ވާހަކަދައްކާނީ ކިހިނެއް ހެއްޔެވެ؟ އާޝިޔާ އަވަސްއަވަހަށް ދޮރު ލައްޕާލިއެވެ. އެއަށްފަހު އެމަލުން ވަސް ބަލާލިއެވެ. އިޒްޔާންގެ ފަރާތުން އަލަށް ލިބުނު މިހަދިޔާ އާޝިޔާގެ ހިއްސުތަކުގައި މީރުކަމެއް އުފެއްދިއެވެ. އާޝިޔާ ކާޑު ހުޅުވާލިއެވެ. އޭގައި މާފަށްއެދި އިޒްޔާން ލިޔެފައިވާ ކޮންމެ އިބާރާތެއް އާޝިޔާގެ ހިތުގައި އާ ދިރުމެއް އުފަންކުރުވިއެވެ. ލޯބީގެ ފޮނިފޮނި ރާގެއް ހިތުގައި ކުޅެމުން ދަނީއެވެ. އެއިހުސާސްތަކުގައި އޮވެވުނީ ކިހާ އިރަކުކަމެއްވެސް އާޝިޔާއަކަށް ނޭނގުނެވެ. ބަންޤީގެ އަޑާއެކު އާޝިޔާއަށް ސިއްސައިގެން ގޮސް ތެދުވެވުނެވެ. މިއަދަކީ ހުކުރު ދުވަސްކަމުން އާޝިޔާ ކުރަންޖެހޭ މަސައްކަތްތައް ވަރަށް ގިނައެވެ. އެހެންކަމުން އަވަސްއަވަހަށް ނަމާދުކޮށްލައިގެން ގޮސް ބަދިގެއަށް ވަދެ މަސައްކަތައިގެން ކުރިއަށްދިޔައެވެ.\nބަދިގޭގެ މަސައްކަތް ނިމުނުއިރުވެސް އިޒްޔާންގެ ޚަބަރެއް ނުވެއެވެ. މިނޫނީ ކޮންމެ ދުވަހަކުވެސް ފަތިހު ކޮފީ ބޮއެވެ. އެހާ ލަހުން ނިދުމުން ނުހޭލެވުނީ ކަންނޭނގެއެވެ. އިޒްޔާން އަންނަންވާއިރަށް ސިޓިންގރޫމް ފޮޅާ ސާފުކުރަން އާޝިޔާ އަވަސްވެގަތެވެ. ހަރުގަނޑަށް އަރާ ފަންކާތައް ސާފުކުރަމުން ދަނިކޮށް ކުއްލިއަކަށް އިޒްޔާން ނުކުތްތަން ފެނިފައި އާޝިޔާގެ އަތްފައި ފިނިވިއެވެ. މީގެކުރިން ހުކުރު ދުވަސްދުވަހު ފަތިހު ކޮފީ ބޮއިގެން ގޮސް ނިދާގޮތަށް އިޒްޔާން ކޮޓަރިން ނުކުންނާނީ ދިހައެއް އެގާރަ ޖަހާފަހުންނެވެ. އޭރަށްވާއިރަށް އާޝިޔާ ހުންނާނީ ގޭތެރޭގެ ހުރިހާ ތަނެއް ފޮޅާ ސާފުކޮށް ނިންމާފައެވެ. ނަމަވެސް މިއަދު އިޒްޔާން އެނުކުތީ މާ އަވަހަކަށެވެ. އާޝިޔާއަށް އިޒްޔާން ފެންނައިރަށް އެވާ ގޮތްތަކަކުން ކޮޅަށް ހުންނަން ދަތިވެއެވެ. ހަރުގަނޑުން ފައިބަން ނުފައިބަން އާޝިޔާއަށް ހުރެވުނެވެ. އާޝިޔާ ހަރުގަނޑަށް އަރައިގެން ފަންކާތައް ފޮހޭތަން ފެނުމުން އިޒްޔާން ހައިރާންވިއެވެ. މިގެ މިހާ ސާފުކޮށް އޮތުމުގެ ސިއްރަކީ މިއީތާއޭ އިޒްޔާންގެ ހިތަށްއެރިއެވެ. އާޝިޔާ، އަމިއްލަ ގެއެއް ބަލަހައްޓާހެން އޭނާގެ ގެ ބަލަހައްޓައިދޭތީ އިޒްޔާން ވަރަށް އުފާވިއެވެ.\n“ތިޔޯ؟ އާޝިޔާތަ މިގެ ފޮޅާ ސާފުކުރަނީ؟” އިޒްޔާން ސުވާލުކޮށްލީ ހައިރާންކަން އެކުލެވިގެންވާ ރާގެއްގައެވެ. އާޝިޔާ ބޯޖަހާލިއެވެ.\n“އާޝިޔާ ފައިބާ. އިޒް ތިކަން ކޮށްލަފާނަން. މީގެފަހުން ގޭތެރެ ސާފުކުރާއިރު އިޒްވެސް އުޅޭނަން.” ހަރުގަނޑުގައި ހިފަހައްޓަމުން އިޒްޔާން ވަރަށް ގާތްގޮތަކަށް ވާހަކަދެއްކިއެވެ. އިޒްޔާން ފައިބަން ބުނުމުން އާޝިޔާ މަޑުމަޑުން ތިރިއަށް ފައިބަމުން ދިޔައެވެ. ތުރުތުރުލާވަރުން ދެންމެ ދެންމެ ވެއްޓިދާނެއޭ އާޝިޔާއަށް ހީވެއެވެ. އެންމެފަހު ހަރަށް ފައި އަޅަން އުޅެނިކޮށް އާޝިޔާގެ ފައި ކައްސާލިއެވެ. އެވަގުތު ހަޅޭކެއްގެ އަޑު އާޝިޔާގެ އަނގައިން ނުކުތެވެ. އާޝިޔާ ވެއްޓުމުގެ ކުރިން އިޒްޔާން އޭނާ ހިފެހެއްޓިއެވެ. އެވަގުތަކީ ދެމީހުންނަށްވެސް އަސަރުތަކެއް ކުރުވި ވަގުތެކެވެ.\nއިޒްޔާންގެ ހިތުގެ ތެޅުން އަވަސްވެ އަތްފައި ފިނިވިއެވެ. އާޝިޔާގެ ހާލަކީވެސް އެއީއެވެ. ނޭނގޭ ބާރަކުން ދެހިތް ގުޅިފައިވާކަން އެދެމީހުންވެސް ދިޔައީ އިހުސާސްކުރަމުންނެވެ. އާޝިޔާ ބޭނުންވީ މުޅި އުމުރަށް އެދެއަތުގެ ތެރޭގައިވާށެވެ. ހިތް އެދި ގޮވަމުންދިޔައީ އިޒްޔާންގެ ލޯތްބަށެވެ. އެއޯގާތެރިކަމަށެވެ. މަޑުމަޑުން އާޝިޔާއަށް އިޒްޔާންގެ މޭގައި ބޯއަޅާލެވުނެވެ. އެވަގުތު އިޒްޔާންއަށް ކުރެވުނު އިހުސާސަކުން އާޝިޔާގެ ހަށިގަނޑު އިތުރަށް ގަޔާލާ ފިއްތާލެވުނެވެ. މިހާރު އެދެމެދަށް ވައިރޯޅިއަކަށްވެސް ވަދެވޭހާ ޖާގައެއް ނެތެވެ. އިޒްޔާންގެ މޭގައި ބޯއަޅާލައިގެން އޮތްއިރު މިކުރެވެނީ ކީއްކަމެއް އާޝިޔާއަކަށް ނުވިސްނެއެވެ. ހިތަށް ކުރަމުންދިޔަ އަސަރުތަކުން ހިތް ރޮއްވަމުން ދިޔައެވެ. އިޒްޔާންގެ ލޯބީގައި އޭނާގެ ހިތް އޮޔާލަމުން ދަނީއެވެ.\nކުއްލިއަކަށް އިޒްޔާން ސިހުނީ އާޝިޔާގެ ލޮލުން އޮހެމުންދިޔަ ހޫނު ކަރުނައިން އޭނާގެ މޭމަތި ތެމެން ފެށުމުންނެވެ. އިޒްޔާން ހައިރާންވީ އާޝިޔާ އެރޮނީ ކީއްވެގެންބާއޭ ހިތަށްއަރާފައެވެ. އާޝިޔާ ކޮންމެވެސް ކަމެއް ފޮރުވާކަން އިޒްޔާންއަށް އަބަދުވެސް އިހުސާސްކުރެވެއެވެ. އެސިއްރު ހޯދަން އިޒްޔާން ބޭނުންވިއެވެ. އެހިމޭންކަމުގެ ފަހަތުގައިވަނީ ކޮންފަދަ ވޭނެއްތޯ ބަލަން ބޭނުންވިއެވެ. އާޝިޔާ ގާތުގައި އަހައިގެން އެކަމެއް ނޭނގޭނެކަން އިޒްޔާންއަށް ޔަޤީނެވެ.\n“އާޝިޔާ! ކިހިނެއްވީ؟ ތަދުވީތަ؟” އިޒްޔާން އާޝިޔާ ދުރުކޮށްލަމުން އަހާލިއެވެ. އާޝިޔާ ނޭފަތް ދަމާލަމުން ބޯހޫރާލިއެވެ.\n“ދެން ކީއްވެ؟ އަނެއްކާ މާބާރަށްތަ ހިފެހެއްޓުނީ؟” އިޒްޔާން އާޝިޔާގެ ކަންފަތްދޮށުގައި ސިއްރުސިއްރުން އަހާލިއެވެ. އެވަގުތު އާޝިޔާގެ މޫނަށް ލަދުވެތިކަމުގެ ރަތްކުލަ ވެރިވެގެން ދިޔައެވެ. އޭނާއަށް ކުރެވުނު ކަންތައް އިހުސާސްވީ އެހިސާބުންނެވެ. ދެން ހަދާނެ ގޮތެއްވެސް ނެތެވެ. އިޒްޔާންއާ ގާތްވެގެން ނުވާނެކަން އެނގޭއިރުވެސް ގާތްވެވެނީއެވެ.\n“ތޭންކްސް. މިހާރު ޤަބޫލުކޮށްފިން މާފުކޮށްފިކަމަށް. ދެން ހިނގާ އަވަހަށް މަސައްކަތް ނިންމަން.” އާޝިޔާ އެއްޗެއް ނުބުނެ އެހުރިގޮތަށް ހުރުމުން ދެންވެސް ވާހަކަދެއްކީ އިޒްޔާންއެވެ. ވެއްޓިފައި އޮތް ފޮތިގަނޑު ހިފައިގެން އިޒްޔާން ހަރުގަނޑަށް އެރިއެވެ. ހުރިހާ ފަންކާއަކާއި ސީލިންގެއް ފޮޅާ ސާފުކޮށްލިއެވެ. އަދި ހުރިހާ ކުޑަދޮރެއްވެސް ފޮހުނީ އިޒްޔާންއެވެ. އިޒްޔާންއަށް އެންމެ އުނދަގޫވީ ލައިބްރަރީ ސާފުކުރާށެވެ. ލައިބްރަރީ ސާފުކޮށް ނިންމާފައި ނުކުތްއިރު އާޝިޔާ އެއޮއް ބޮޑު ގެ އެއްކޮށް ފޮޅާ މޮޕްޖަހާ ނިންމާލައިފިއެވެ. އާޝިޔާގެ އަތްމަތި އަވަސްކަމާއި މުރާލިކަން އިޒްޔާންއަށް ފާހަގަކުރެވުނެވެ. އާޝިޔާ ލައިބްރަރީގައި މޮޕްޖަހަން ހުއްޓާ އީނާއާއި ރީނާ އައެވެ.\n“އަނހާ. ކޮއްކޮމެންނަށް ހޭލެވުނީ ދޯ؟ އާދޭ ބޮޑުބެއާއެކު. އާޝިޔާއްތަ އަންނާނެ ފަހުން.” އިޒްޔާން ދެކުދިން ގޮވައިގެން ދަމުން އާޝިޔާއަށް ބަލާލިއެވެ. އިޒްޔާންގެ އެބަލާލުމުން އާޝިޔާއަށް މިއަދު ލިބެމުންދަނީ އާދަޔާ ޚިލާފު ހިތްހަމަޖެހުމެކެވެ. އެނަޒަރުން ގާތްކަމާއި އޯގާތެރިކަން ލިއްބައިދެއެވެ.\nމެންދުރުގެ ކެއުން ނިންމާފައި އެންމެން ރޭވީ އަންނަ ހުކުރުގައި ހުޅުމާލެއަށް ދާށެވެ. އަޒްފާގެ އެއްބަނޑު ރިޔާޝާ ކިޔާވަރުންނެވެ. މިހާރު އެކޮޅަށް ނުދެވޭތާވެސް ވަރަށް ދުވަސްވެއްޖެއެވެ. އިޒްޔާން އިނީ ސިޓިންގރޫމުގައި ދެކުދިންނާއެކު ކުޅޭށެވެ. އެވަގުތު ބެލް އަޅާލި އަޑަށް އިޒްޔާން ގޮސް ދޮރު ހުޅުވާލިއިރު ދޮރުމަތީގައި ހުރީ މިލީއާއި އޭނާގެ ދަރިފުޅު އިވާންއެވެ. އީނާއާއި ރީނާ ފެނުމާއެކު އިވާން އުފަލުން އެތެރެއަށް ދުއްވައިގަތެވެ.\n“މިލީ! އާދޭ އެތެރެއަށް. ކޮބާ ލޫތު؟ ނާދޭތަ؟” އިޒްޔާން މިލީ ވަންނަން ތަން ދައްކަމުން އަހާލިއެވެ.\n“އާނ. ލޫތު ވީ ޔާމީންމެން ގެއަށް ކުލަލާން ގޮސް. ކޮބާ އާޝިޔާއްތަ؟” މިލީ އިޒްޔާންގެ ސުވާލަށް ޖަވާބުދެމުން އަހާލިއެވެ.\n“ބަދިގޭގަ.” އިޒްޔާންގެ ޖަވާބު ލިބުމުން މިލީ ހިނގައިގަތީ ބަދިގެއާއި ދިމާއަށެވެ. މިލީ ގޮސް ބަދިގެއަށް ވަތްއިރު އާޝިޔާ އުޅެނީ ތަށިތައް ދޮންނާށެވެ.\n“އާޝިޔާއްތާ! ހާދަ ލަހުން ކެއި ދުވަހެއް.” މިލީ އަހާލިއެވެ.\n“އަނހާ މިލީ. ކޮންއިރަކު އައީ؟ މީ ކޮއްކޮމެން ކެއި ތަށިތައް. އެނގެއެއްނު އެކުދިންގެ ކެއުން ހުންނަ ގޮތް.” އާޝިޔާ ތަށި ދޮންނަމުން ބުނެލިއެވެ.\n“ހަމަ ދެންމެ މިއައީ. މި އިވާން މިގެއަށް އަންނަން އުޅޭވަރުން މިއައީ. އިވާން ހުންނަނީ މިހާރު ވަރަށް އުފާވެފަ. ތޭންކްސް.” މިލީ އެހެން ބުނެލަމުން އައިސް އާޝިޔާއާ ބައިވެރިވެގެން ތަށި ދޮންނަން ފެށިއެވެ.\n“ޝުކުރު އަދާކުރާވަރުގެ ކަމެއް ކޮށްދެވިއްޖެތަ؟ މިލީގެ ދައްތައެއް ހުރިނަމަވެސް ހަމަ މިގޮތަށް ދޯ ކަންތައް ކޮށްދޭނީ.” އާޝިޔާ އެހެން ބުނެލުމުން މިލީގެ ލޮލުން ކަރުނަ ފާއްދާލިއެވެ.\n“ކިހިނެއްވީ؟ އަނެއްކާ އަހަރެންނަށް ގޯސް އެއްޗެއްތަ މިބުނެވުނީ؟” އާޝިޔާ ދޮވެދޮވެ ހުރި ތަށިތައް ބަހައްޓާފައި މިލީ ގޮވައިގެން ގޮސް ގޮނޑީގައި ބޭންދިއެވެ. އޭރު ހަމަ ރަނގަޅަށްވެސް މިލީއަށް ރޮވިއްޖެއެވެ. ލޮލުން އޮހެމުންދިޔަ ކަރުނަތައް މިލީ ފޮހެލިއެވެ.\n“އާޝިޔާއްތަގެ ވާހަކައިން ދޮންތަ މަތިން ހަނދާންވީ.” މިލީ އޭނާގެ ދޮންތަގެ ވާހަކަ ބުނުމުން އާޝިޔާ ވަރަށް ޝައުޤުވެރިވިއެވެ. އަދި އިތުރަށް އެވާހަކަތައް އަހަން ބޭނުންވިއެވެ.\n“ކޮބާ މިލީގެ ދޮންތަ؟” އާޝިޔާ ވަރަށް ޝައުޤުވެރިކަމާއެކު އަހާލިއެވެ.\n“ނޭނގެ ވީތަނެއް. އަދިވެސް ނުފެނޭ. ވަރަށް ހޯދައިފިން.” މިލީ ދެރަވެލާފައި ބުނެލިއެވެ. މިލީގެ ވާހަކަތަކުން އާޝިޔާގެ ހިތުގެ ހިނގުން އަވަސްވިއެވެ.\n“ކޮން ނަމެއް މިލީގެ ދޮންތައަށް ކިޔަނީ؟” އާޝިޔާ އަވަސްއަވަހަށް އަހާލިއެވެ.\n“މާހީ!” މިލީ ބުނެލި ނަން އަޑުއިވިފައި އާޝިޔާއަށް ހީވީ އޭނާގެ ވަށައިގެންވާ މާހައުލު އެނބުރިގަތްހެންނެވެ. ކޮޅަށް ހުންނަން ދަތިވުމުން އަވަހަށް ގޮނޑީގައި އިށީނެވެ.\nއާޝިޔާއަށް ބުނާނެ އެއްޗެއް ނުވިސްނުނު ތާނގައި އަންގައިން ބަހެއްވެސް ބޭރުކޮށްނުލެވުނެވެ. އެނގިގެން ދިޔަ ހަޤީޤަތުން އޭނާގެ ދުލުގައި ތަޅެއް ލެވިގެން ދިޔައެވެ. އެތައް އަހަރުތަކަކަށްފަހު ކޮއްކޮއާ ބައްދަލުވުމުން ލިބެންވާ ހަޤީޤީ އުފަލެއް އާޝިޔާއަކަށް ނުލިބުނެވެ. އެންމެ ކުޑަމިނުން މިއީ މިލީގެ ދޮންތައޭ ބުނެލެވެން ނެތެވެ. އާޝިޔާގެ ހިތަށް ކުރާ އަސަރުން އެހިތް ކުދިކުދިވާހެން ހީވެއެވެ. މިއަދު މިދުނިޔޭގައި އާޝިޔާވަރުގެ ބަދުނަސީބުވެރިއެއް ވާނެ ހެއްޔެވެ؟ އެންމެ ލޯބިވާ ދެމީހުންނަށްވެސް ހަޤީޤަތް ސިއްރުކުރަން އޭނާއަށް ވަނީ މަޖުބޫރުވެފައެވެ. އާޝިޔާ އެއްވެސް އެއްޗެއް ނުބުނެ ހިމޭންވެފައި އިނުމުން މިލީ އާޝިޔާގެ އަތުގައި ހިފާލަމުން ގޮވާލިއެވެ. އާޝިޔާ ވަރަށް އުނދަލުން އެބަ އަންނަމޭ ބުނެފައި އަވަސްއަވަހަށް ގޮސް ކޮޓަރިއަށްވަދެ ދޮރު ލައްޕާލިއެވެ.\n“ކީއްވެ އާޝިޔާ އެދިޔައީ؟” ދޮރުން ވަދެގެން އައި އަޒްފާ އަހާލިއެވެ.\n“ނޭނގެ ކީއްކުރަން ކަމެއް. އެބަ އަންނަމޭ ކިޔާފަ އެދިޔައީ.” މިލީގެ ލޮލުން ފައިބާފައި ހުރި ކަރުނަތައް ފޮހެލަމުން ބުނެލިއެވެ. ރުއިމުގެ ސަބަބުން އަޑު ކުރެހިފައި ހުރުމުން އަޒްފާއަކަށް އެކަމެއް ސިއްރެއް ނުކުރެވުނެވެ.\n“މިލީ ރޮނީތަ؟ އަނެއްކާ އާޝިޔާ އެއްޗެކޭ ކީތަ؟” އަޒްފާ ހާސްވެފައި އައިސް ގޮނޑީގައި އިށީންނަމުން އަހާލިއެވެ.\n“ނޫން. އާޝިޔާއްތަ އެއްޗެކޭ ނުކިޔާ. އާޝިޔާއްތައާ ވާހަކަދައްކާލީމަ އަހަރެންގެ ގެއްލުނު ދޮންތަ މަތިން ހަނދާންވީ.” މިލީ ބުނެލިއެވެ.\n“މިލީގެ ދޮންތަވީ ގެއްލިފަތަ؟ ދެން ކީއްވެ ޕޮލިހަށް ނޭންގީ؟” އަޒްފާ ހައިރާންވެފައި އަހާލިއެވެ. އަޒްފާގެ ވާހަކަ އަޑުއިވިފައި މިލީ ހާސްވިއެވެ. މިދެއްކެނީ ކޮން ވާހަކައެއްކަން އޭނާއަށް އިހުސާސްވީ އެހިސާބުންނެވެ.\n“ޕޮލިހުންވެސް ހޯދި. އެކަމަކު ނުފެނުނު. މިހާރު ނިންމައިގެން މިތިބީ ދޮންތަ ދުނިޔޭގަ ނެތީކަމަށް.” މިލީ އެހެން ބުނުމުން އަޒްފާ ހިތްވަރުދިނުމުގެ ގޮތުން މިލީގެ ބޮލުގައި ފިރުމާލިއެވެ. އެކި ވާހަކައިގައި ދެމީހުން ތިބެފައި ބަންޤި ގޮވުމުން އަޒްފާ ކޮޓަރިއަށް ދިޔައީ ނަމާދުކުރާށެވެ. މިލީ ނުކުތްއިރު އިޒްޔާން ފެންނާކަށް ނެތެވެ. ހުރިހާ ކުދިން ތިބީ ކުޅިވަރަށް ގެއްލި ހުސްވެފައެވެ. އާޝިޔާ ނުކުތީ އެވަގުތުއެވެ. އޭރު މިލީވެސް އިވާން ގޮވައިގެން ގެއަށް ދާން ތައްޔާރުވަނީއެވެ.\n“އާޝިޔާއްތާ! ދަނީއޭ. އަވަހަށް އާޝިޔާއްތައާ ސަލާމްކޮށްލާ.” މިލީ ދިއުމުން އާޝިޔާ ދެކުދިން ގޮވައިގެން ކޮޓަރިއަށް ވަނެވެ. އަޞްރު ނަމާދުކޮށްގެން ދެކުދިން ގޮވައިގެން ދުއްވާލަން ދާނެކަމަށް އިޒްޔާން ވަނީ ބުނެފައެވެ. އިޒްޔާން އައިއިރު އާޝިޔާ ހުރީ ދެކުދިން ތައްޔާރުކޮށްގެންނެވެ. އިޒްޔާން އެދުނީ އާޝިޔާވެސް އެމީހުންނާއެކު ދިއުމަށެވެ. ދާން ބޭނުންނުވިޔަސް އީނާއާއި ރީނާ ކިޔަން ފެށުމުން އެމީހުންނާއެކު ދާން އާޝިޔާ އެއްބަސްވިއެވެ.\nޖެހިގެން އައި ދުވަހު ސައި ބޮއިގެން އާޝިޔާއާ އަޒްފާ ތިބީ ކުދިން ގޮވައިގެން ޓެރަސްގައެވެ. އެވަގުތު އިޒްޔާން އައިސް ވަތްތަން ފެނުނެވެ.\n“ޔާން! މިގަޑީ ކިހިނެއްވީ؟” އަޒްފާ އަހާލިއެވެ.\n“މިއައީ ޑޭޑް ގުޅައިގެން. ހޮޓެލްގެ ސިލްވަރ ޖުބްލީއަށް ތައްޔާރުކުރަން އިޒް އެކޮޅުގަ މަޑުކުރާށޯ ޑޭޑް ބުނީ.” އިޒްޔާން އެހެން ބުނަމުން އާޝިޔާއަށް ބަލާލިއެވެ. މިހާރު އާޝިޔާ ނުފެންނަ ހިސާބަށް ދާން އިޒްޔާން ބޭނުމެއްނުވެއެވެ. ނަމަވެސް ބައްޕަގެ ކުރިމަތީގައި ނޫނެކޭ ބުނާނީ ކިހިނެއް ހެއްޔެވެ؟ ބައްޕަގެ ހުވަފެންތައް ހަޤީޤަތަކަށް ހެދުމަށްޓަކައި އިޒްޔާން އަތުކުރި އޮޅާލީ ވަރުގަދަ އަޒުމެއްގައެވެ. އަޒްފާއާ ވާހަކަދައްކާލަން އިރުކޮޅަކު ހުރެފައި އިޒްޔާން ދާން ހިނގައިގަތެވެ. އިޒްޔާން ލޯމަތިން ގެއްލެންދެން އެސްފިޔަ ޖަހާލަންވެސް ހަނދާންނެތިފައި އާޝިޔާއަށް ހުރެވުނެވެ. އިޒްޔާން ކުއްލިއަކަށް ދާންޖެހުންވީ އާޝިޔާއަށް ކެތްކުރަން ދަތިވި ކަމަކަށެވެ. ކުޑަމިނުން އިޒްޔާން ދަނީ ކިތަށް ދުވަހަށްކަމެއްވެސް އާޝިޔާއަކަށް ނޭނގެއެވެ. އަހާލަންވެސް ނުކެރިފައި ރެއިލިންގެ ދަގަނޑުގައި ބާރަށް ހިފަހައްޓާލައިގެން އާޝިޔާއަށް ހުރެވުނީއެވެ.\nއާޝިޔާގެ އަރާމު ނިދި ގެއްލި ހިމޭންކަން އޭނާ ވަށާލައިފިއެވެ. އިޒްޔާން ނުފެނި ދާ ކޮންމެ ސިކުންތެއް އާޝިޔާއަށް ހީވަނީ ޤަރުނެއްހެންނެވެ. ޚާއްސަކޮށް ފަތިހުގެ ކޮފީ ގަޑި މަތިން ހަނދާންވެ އާޝިޔާއަށް ރޮވޭގޮތްވިއެވެ. އިޒްޔާންދެކެ މިހާ ލޯބިވާއިރު އިޒްޔާންއާ ދުރުގައި އާޝިޔާ އުޅޭނީ ކިހިނެއް ހެއްޔެވެ؟ އާޝިޔާއެކޭ އެއްގޮތަށް އިޒްޔާންވެސް ވަގުތުތައް ގުނަމުންދަނީ ބޭޤަރާރުކަމާއި އެކުގައެވެ.\nހަފްތާއެއް ވޭތުވެދިޔައިރު އިޒްޔާންއަށް ކެތްކުރެވެނީއެއް ނޫނެވެ. ގެއަށް ނުދެވޭތީ އާޝިޔާގެ އަޑު އަހާލާ ހިތުން ގެއަށް ގުޅަން ފެށުނެވެ. ނަމަވެސް އެއިން ކޮންމެ ފަހަރަކުވެސް ފޯނު ނަގަނީ އިޒްޔާންގެ މަންމައެވެ. ކޮންމެގޮތެއްވިޔަސް މިކަން ނުނިމެނީސް އިޒްޔާންއަށް ގެއަށް ދެވޭކަށްވެސް ނެތެވެ. ބަރާބަރު ދެމަސްވެގެން ދިޔައީ އިޒްޔާންގެ ހިތަށް ކެތްކުރަން ދަތި އިހުސާސްތަކެއްގައި ބޭޤަރާރުކަމާއެކު ދުވަސްތައް ގުނަގުނާ ހުއްޓައެވެ.\nއާޝިޔާގެ ކަމަކީ އިޒްޔާންގެ ހަނދާންތައް އާކޮށްކޮށްފައި ރުއިމެވެ. އޭނާއަށް ކުޑަނަމަވެސް ހަމަޖެހުމެއް ލިބެނީ އީނާއާއި ރީނާއާއެކު ހޭދަކުރެވޭ ވަގުތުތަކުގައެވެ. އެވަގުތުތަކުގައިވެސް އިޒްޔާން އެކުދިންނާއެކު ކުޅެން އުޅޭގޮތް ހަނދާންވެ ހިތް ތަޅުވައެވެ. އާޝިޔާއަށް އެންމެ ބޮޑަށް އިޒްޔާންގެ ހަނދާންތައް އާވަނީ މިލީއާ ދިމާވާ ވަގުތުތަކުގައެވެ. މިލީއަކީ އޭނާގެ ކޮއްކޮކަން އެނގުނުފަހުން އާޝިޔާ އިވާންވެސް ގެންގުޅެނީ އަމިއްލަ ދަރިއެއްހެންނެވެ. އެތައް ދުވަހަކަށްފަހު އާޝިޔާއާއި މިލީ ފުރަތަމަ ދިމާވީ ދަތުރުދިޔަ ދުވަހުއެވެ. މިހާރު އެގުޅުން ބަދަހިވެގެން ގޮސްފައިވަނީ ފެންނަ ކޮންމެ މީހަކަށްވެސް އެއީ ދެބެންނޭ ނުބުނެވި ނުދާނެހެންނެވެ.\nހެނދުނު ހެނދުނާ އާޝިޔާ ބަދިގޭގައި އުޅެނިކޮށް ފަހަތުން އިޒްޔާންގެ އަޑުއިވުމުން ސިހިފައި ބަލާލިއެވެ. މިއަދު އިޒްޔާން ފެންނަނީ ވަރަށް ވަރުބަލިކޮށެވެ. ކޮފީއެއް ގެންނަން ބުނެފައި މަޑުވެސްކޮށްނުލާ އިޒްޔާން ދިއުމުން އާޝިޔާ ހައިރާންވިއެވެ. މިއޮއްހާ ދުވަހު އޭނާއަށް މިކުރެވުނު އިހުސާސްތަކަކީ ވަހުމެއްބާއޭ އާޝިޔާގެ ހިތަށްއެރިއެވެ. ކޮފީ ހިފައިގެން ދިޔައިރު އާޝިޔާގެ ހިތް ބާރުބާރަށް ތެޅެމުންދިޔައެވެ. ސޯފާގައި އުޑުތިލަމަތިން ދެލޯ މަރައިގެން އިޒްޔާން އޮތެވެ. އާޝިޔާ ތުރުތުރުލާ ހާލު ކޮފީތަށި މޭޒުމަތީ ބަހައްޓަން އުޅުނު ވަގުތު ފަހަތުން އައި އީނާ އާޝިޔާ ގައިގައި ޖެހިގަތެވެ.\n“އާހް…” ސިހުނުވަރުން އާޝިޔާއަށް ހަޅޭއްލަވައިގަނެވެ. އާޝިޔާގެ އަޑަށް އިޒްޔާން ސިހިފައި ލޯހުޅުވާ ބަލާލިއެވެ. އޭރު އާޝިޔާ އަތް ފޮޅަމުން ތެދުވަނީއެވެ. އީނާ ޖެހިގަތުމުން ހޫނު ކޮފީތަށި އާޝިޔާގެ އަތަށް ބަންޑުންވީއެވެ. އިޒްޔާން ފުންމައިގެން ތެދުވެ އާޝިޔާގެ އަތުގައި ހިފައިގެން ދާން ހިނގައިގަތެވެ. ކުއްލިއަކަށް އާޝިޔާ އަތް ދަމައިގަތެވެ. އެވަގުތު އިޒްޔާން ލޯއަޅާލުމުން އާޝިޔާ ހިމޭންވިއެވެ. އިޒްޔާން އާޝިޔާގެ އަތުގައި ހިފައިގެންގޮސް ޒިންކު އިސްކުރު ދަށަށްލާ ފެންއަޅަން ފެށިއެވެ.\n“އަދިވެސް ނުދައްކަން އުޅޭތި.” އާޝިޔާގެ އަތަށް ފެންއަޅަމުން އިޒްޔާން ވާހަކަދެއްކީ ނުރުހިފައެވެ. “ކިހިނެއް ހަދަން އުޅެ ކޮފީތަށި އަތަށް ބަންޑުންވީ؟ މިއޮއް ރީތި އަތަށް ގޮތެއް ވެއްޖެއްޔާ މިހިތް ހަލާކުވެދާނެއެއްނު.” އާޝިޔާ ގެންގޮސް ގޮނޑިއެއްގައި ބައިންދާފައި އިޒްޔާން ދިޔައީ ބޭސްފުޅި ބަލައެވެ. ބޭސްފުޅި ހިފައިގެން އައިއިރުވެސް އާޝިޔާ އެއިންގޮތަށް އިނެވެ. އާޝިޔާ އަތަށް ކޮފީތަށި ބަންޑުންވުމުން ދެކުދިންވެސް ތިބީ ވަރަށް ދެރަވެފައެވެ. އެއީ އެއްވެސް ކަމެއްނޫންކަމަށް ބުނެ ވިސްނައިދިނުމަށްފަހު އިޒްޔާން އެދެކުދިން އަޒްފާ ގާތަށް ފޮނުވާލިއެވެ. ބޭސް އުނގުޅަމުން ދިޔައިރު އާޝިޔާގެ ނޭވާ އަވަސްވަމުން ދިޔައެވެ. އެބޭހުގެ ދިލައަށްވުރެ އޭނާގެ ހިތުން ނަގާ ދިލަ ހޫނު މާބޮޑެވެ. އިޒްޔާންގެ އިނގިލިތައް އެއަތުގައި ބީހެމުންދާއިރު އެލިބެމުންދާ އަރާމަކުން އާޝިޔާގެ ދެލޯ މެރިގެންދިޔައެވެ. ކުއްލިއަކަށް އިޒްޔާން ކޮށްލި ކަމަކުން އާޝިޔާ ސިހިފައި ލޯހުޅުވާލިއެވެ.\nAnehkkaa dhaiy elhee tha 😂😂😂\nހެހެހެ… ވެދާނެ ހަމަ\naslu alhugadaky mihen kiya vaahaka thaka comment kuraa meehei noon but mi vaahaka aky v reethi vaahaka veema commente dhenan mi story v reethi waiting4next part inshaa allah\nޝުކުރިއްޔާ އައިމް! އިރާދަކުރެއްވިއްޔާ މާދަމާ 14ވަނަ ބައި ގެނެސްދޭނަން\nVvv rythi stry…tnx fr da awesome stry…saandy ge hiyyvarah faffashun shukuru…😊😊\nI guess I know what will happened it 😂😂\nMi vaahaka asluves v salhi…😘😘\nAthugai thunfaiy jassaalee.\nV reethi. dhen kihineh baa vaanee v hiyy thelhey\nhabeys hama Alhe dhn kon irakunbaa aashiyaa mee malakaa kann izyaanah igeyny …. waiting waitin 😃😃\nStory varah varah salhi. Keep it up sandy\nmashaa allah…v reethi\nstory v v nice eingy saandy.\nV habbu mi story. .. maasha allah. .. keep it up Saandy. . 😘\nwoww… inthizaaruga mi hunjnany mi vaahaka kiyan libeyne irakah.. waiting for anothr part,,..\nޝުކުރިއްޔާ އެނޮނީމަސް! އިރާދަކުރެއްވިއްޔާ މިރޭ އަޕްކޮށްލަދޭނަން\nSaandy story up koh dheeba plx v kiyaa hithun miulhenee\nޝުކުރިއްޔާ ނާދީ! އިރާދަކުރެއްވިއްޔާ މިރޭ އަޕްކޮށްލަދޭނަން\nV reethi, maashaALLH..\nkon irakun up vanii story\nމީ! އިރާދަކުރެއްވިއްޔާ މިރޭ އަޕްކޮށްލަދޭނަން\nAlhe avahah up kohba story. V reethi mi bai ves.\nޝުކުރިއްޔާ ޝާ! މިހާރު އަޕްކޮށްފަ އިންނާނީ


SunOnline: Bavathi Review: Beluntheringe Ummeedhah vaasil vi molhu filmeh\nބަވަތި ރިވިއު: ބެލުންތެރިންގެ އުންމީދަށް ވާސިލްވި މޮޅު ފިލްމެއް\nއައިމިނަތު ލުބާ 06 Sep 2019, 13:18\n"ބަވަތި"ގެ 3ޑީ ޕޯސްޓަރު--- ފޮޓޯ/ ފޭސްބުކް\nމުޅި ފިލްމީ ދާއިރާއަށް އަލަށް ފެޅި ކުރި އެއްކަމަށްވާ "އައި ފިލްމްސް"ގެ ފުރަތަމަ ފީޗާ ފިލްމު "ބަވަތި" މިދިޔަ ހޯމަ ދުވަހުގެ ރޭ ވަނީ އޮލިމްޕަސް ސްކްރީނުގައި ޕްރިމިއާކޮށްފައެވެ.\nމުޅިން އާ ޑައިރެކްޓަރަކާ ޕްރޮޑިއުސަރަކާ ތަރިންތަކަކާއެކީ އުފެއްދި ސައިކޮލޮޖިކަލް ތްރިލާ "ބަވަތި" ވެގެން ގޮސްފައިވަނީ މިއަހަރު ސިނަމާ އެންމެ ގަދައަށް ގުގުމާލި ފިލްމަށެވެ.\nއާސިމް އަލީ އަދި އަހްމަދު ވަހީދު ޕްރޮޑިއުސްކޮށް އުފައްދާފައިވާ އެ ފިލްމު ޑައިރެކްޓްކުރީ އިލްޔާސް ވަހީދެވެ. މި ފިލްމު ސިނަމާއަށް ގެނެއުމާއެކު ޑައިރެކްޓަރު އިލްޔާސްގެ 20 އަހަރު ދުވަސްވީ ހުވަފެނެއްގައި ކުލަޖެހިގެން ދިޔައެވެ.\nހިތް އަވަސްވެ ޝައުގުވެރި ގިނަ މަންޒަރުތަކެއް ފެނިގެން ދިޔަ އެ ފިލްމު ނިމެންދެންވެސް ބެލުންތެރިން ތިބީ ނޭވާ ހިފަހައްޓާލައިގެންނެވެ.\nނުޒުހަތު ޝުއައިބު (ޝެހެނާޒް)، އަހްމަދު އިފްނާޒް ފިރާގު (އިބޫ)، ފާތިމަތު ލަތީފާ، މުހައްމަދު ރަޝީދު، އިބްރާހިމް ފައިރޫޒް.\nމައިގަނޑު ވާހަކަ (ސްޕޮއިލާ ނުލާ)\nމިއީ އިލްޔާސް ވަހީދުގެ ފުރަތަމަ ފީޗާ ފިލްމު ނަމަވެސް ބެލުންތެރިން ހައިރާންކުރުވާހާ ފުރިހަމަ ފިލްމެކެވެ. ދާއިރާގެ އެންމެ ފުންނާބު އުސް ޑައިރެކްޓަރުންނާ ފައިތިލަ ހަމަކުރެވޭނެކަން އިލްޔާސް ވަނީ ހަމަ ރަނގަޅަށްވެސް ސާބިތުކޮށްދީފައެވެ.\nފިލްމުގައި ޝެހެނާޒް ދިރިއުޅެމުން ދަނީ އޭނާގެ ރަށުގައެވެ. ވަޒީފާ އަދާކުރަމުންދަނީ ރަށު ސްކޫލުގައެވެ. އެރަށަށް އިބޫ ދަނީ އެ ރަށުގައި ފިޓްނަސް ކްލާސްތަކެއް ހިންގުމަށެވެ. އެ ރަށަށް އެރުމާއެކު ކަހަލަ ގޮތަކަށް އިބޫއަށް ޝެހެނާޒް ފެނުނެވެ. އަދި ވާހަކަދައްކަން ހިތްއެދުނެވެ.\nރަށުތެރޭގައި ޝެހެނާޒްއޭ ކިޔައިގެން އެކި ފާޑުފާޑުގެ ވާހަކަތައް ދައްކައެވެ. އޭނާއަކީ ފޮނި، ބޮޑާ އަދި މޮޔަ ކުއްޖެއް ކަމަށްވެސް ރަށުތެރޭ ވާހަކަ ފެތުރުނެވެ. ނަމަވެސް އެ ވާހަކަތަކަށް ބީރު ކަންފަތެއް ދީ އިބޫ ޝެހެނާޒްއާ ވާހަކަދައްކަން މަސައްކަތްކުރިއެވެ. އަދި ކާމިޔާބު ކުރިވެސް މެއެވެ.\nއަދި ޝެހެނާޒަށް ލޯބި ހުށައަޅައި ކައިވެނިކޮށް މާލެ ބަދަލުވެއެވެ. މައްސަލަތައް ދިމާވަނީ އެ ހިސާބުންނެވެ. ޝެހެނާޒަށް ކޮންމެ ރެއަކު އާދަޔާ ހިލާފު ގޮތްތަކެއްވެ ދުވާލު ގަޑީގައިވެސް އެތައް އުނދަގޫތަކެއް ވަމުން ދިޔައެވެ. އެކަމަށް ހައްލެއް ހޯދުމަށް އިބޫ ބުރަ މަސައްކަތް ކުރެއެވެ.\nވަރަށް މަސައްކަތުން އެކަމަށް ހައްލެއް ފެނުނުނެވެ. ޝެހެނާޒަށް ދިމާވަމުންދާ ކަންތައްތަކުގެ ހަގީގަތްތައް މުޅިން ތިލަވެއެވެ.\nސަސްޕެންސް އެންމެ ފުރިހަމަ މިންވަރެއްގައި ހިފެހެއްޓިފައިވާއިރު އެ ފިލްމަކީ ނޭވާ ހިފަހައްޓާލަންޖެހޭ ސީޓުގައި ހިފަހައްޓައިގެން ބަލަން އިންނަންޖެހުނު މޮޅު ފިލްމެކެވެ.\nއަވަސް މަންޒަރުތަކެއް ފެނިގެންދިޔަ އެ ފިލްމުގެ ޓްވިސްޓް އައީ އެންމެ ހީނުކުރި ގޮތަށެވެ.\nނުޒުހަތު ޝުއައިބަށް ސާބަސް!\nފިލްމުގައި ނުޒޫ ކުޅެފައިވާ ރޯލަކީ އޭނާއަށް އެންމެ އެކަށޭނެ ރޯލުކަން އޭނާ ވަނީ ސާބިތުކޮށްދީފައެވެ. ބަވަތިއިން އޭނާ ވަނީ ބެލުންތެރިންގެ ލޯބި ކުރިއަށް ވުރެ ބޮޑަށް ހޯދާފައެވެ. ތަފާތު ރޯލުތަކުން ނުޒޫ މީގެ ކުރިން ފެނުނު ނަމަވެސް މި ފިލްމުގައި ނުޒޫ ކުޅުނު ރޯލަކީ މިހާތަނަށް އަހަރެންނަށް އެންމެ ކަމުދިޔަ ރޯލެވެ. އެ ކެރެކްޓާއަށް ނުޒޫ ވަރަށް ގުޅެއެވެ. ފިލްމުގެ ކޮންމެ މަންޒަރެއްވެސް އޭނާ ކުޅެފައިވަނީ ކުޅޭ ހިތުންކަން އެނގެއެވެ؛ ފިލްމު ބޮޑު ހިޓަކަށް ހެދުމަށެވެ. އެކަން ރަނގަޅަށްވެސް އޭނާ ކާމިޔާބުކޮށްފިއެވެ.\nއިފްނާޒްގެ ފަރާތުން އަޖައިބު!\nއަހްމަދު އިފްނާޒް ފިރާގަކީ މި ދާއިރާއަށް މުޅިން އާ މޫނެކެވެ. އޭނާގެ ފުރަތަމަ ފީޗާ ފިލްމެވެ. ނަމަވެސް މިހާރުގެ ތަރިންނަށް ވަކި ދޫނުކުރާނެ ކަން އޭނާ ވަނީ މި ފިލްމުން ވަރަށް ރަނގަޅަށް ސާބިތުކޮށްދީފައެވެ. ފުރަތަމަ ފިލްމާ އަޅާ ބަލާއިރު ހަމަ ސަތޭކައެވެ. އާ ފަންނާނެކޭ ބުނެވޭ ވަރުގެ އެއްވެސް ޖާގައެއް ނެތެވެ. އޭނާގެ އެ ހުނަރުގެ ސަބަބުން އެންމެން އޭނާގެ ޖާދޫގައި ވަނީ ޖައްސާލާފައެވެ. ބުނެލި ބަސްތަކާއި ކޮށްލި ސަމާސާއިން އިފްނާޒް، ބެލުންތެރިން އަޖައިބުކޮށްލައިފިއެވެ.\nޖުމްލަކޮށް ފިލްމުން ފެނިގެންދިޔަ ހުރިހާ ތަރިންތަކެއްގެ އެކްޓިންވެސް ރަނގަޅެވެ. ނުޒޫއާއި ދަރާ ރަޝީދު ފިޔަވާ ދެން ފެނުނު ހުރިހާ ތަރިންނަކީ އާ ތަރިންނެވެ. ފިލްމުގެ ޑައިރެކްޝަނާއި ޕްރޮޑަކްޝަނު ޓީމުވެސް އަލެވެ. ޑައިރެކްޓަރު އިލްޔާސްގެ 20 އަހަރުވީ ހުފަވެން އޭނާ ކުލަކޮށްލީ މާ ބޮޑަށްވެސް ފުރިހަމައަށެވެ.\nދިވެހި ސިނަމާ މި ފަދަ ފިލްމަކަށް ބޭނުންޖެހިފައި އޮއްވާ އިލްޔާސް އާއި އާސިމް ވަނީ އެފަދަ ފިލްމެއް ބެލުންތެރިންނަށް ގެނެސްދީފައެވެ.\nފިލްމުން ފެންނަ މަންޒަރުތަކަކީ ރީތި ހިތްގައިމު މަންޒަރުތަކެވެ. ކާށިދޫގެ ހިތްގައިމު މާހައުލާއި ޑްރޯންގެ މަންޒަރުތައް ވެސް ވަރަށް ފުރިހަމައެވެ. ކެމެރާގެ މަސައްކަތާ ވިޝުއަލް އިފެކްޓްސް އަދި ސިނަމެޓޮގްރަފީވެސް ވަރަށް ހިތްގައިމެވެ. ވިޝުއަލް އިފެކްޓްސް އެންމެ ފުރިހަމަ ފިލްމޭ ބުންޏަސް ދޮގަކަށް ނުވާނެއެވެ.\nފިލްމުގެ ވިޝުއަލް އިފެކްޓްސްގެ މަސައްކަތްކުރީ އޯކޭޒް އިންކްގެ ސާމީއެވެ. އަދި ކެމެރާކުރީ ގައުމީ އެވޯޑު ހޯދާފައިވާ ކަނޑިއެވެ. ހުރިހާ މަންޒަރެއްވެސް ގެނެސްދީފައިވާ ގޮތް ކަމުދިޔައެވެ. މޫދު މަންޒަރުތަކަކީ ބަލައިލަން އެންމެ ހިތްގައިމުވި މަންޒަރެވެ.\n"ބަވަތި"ގައި ހިމަނާފައިވާ ލަވަތަކަކީ ފިލްމާ ގުޅޭ އެންމެ ފައްކާ ލަވަތަކެކެވެ. ބައެއްގެ ބުރަ މަސައްކަތެވެ. އައްސަރިބަހާ ސާބަހެވެ.\nދިވެހި ސިނަމާ ދުށް އެންމެ މޮޅު އެއް ފިލްމަށް މި ފިލްމު ވެގެންދާނެކަން ގިނަ ބަޔަކު އިއްތިފާގުވެއެވެ. އާ ޓީމަކާއެކީ ކުރި މަސައްކަތް ބެލުންތެރިން ބަލައިގެންފިއެވެ. ބެލުންތެރިންގެ އުންމީދަށް ވާސިލުވެއްޖެއެވެ.


ދެފުރާނަ އެކުވެފައިވާ (ހަވަނަ ބައި) — Ihavandhoo.com\nދެފުރާނަ އެކުވެފައިވާ (ހަވަނަ ބައި)\nއެހިނދު އައިޝަމް އަށް އައިރީންގެ އަތުގައި އަނގޮޓި އަޅުވަން އުނދަގޫ ވާވަރަށް އަޑުގަދަވި އެވެ. ނަމަވެސް އައިޝަމްގެ ހުޝިޔާރުކަމުން އެކަން ނިންމާލި އެވެ. އެއާއެކު އަނގޮޓިންވެސް ރެނދަން ކެނޑެމުން ދިޔައެވެ. ސުނާމީ ބިނާއިން ފޭދިގެން ރެނދަން ކެނޑެމުން އަނގޮޓި އާ ހަމައަށް ހިމަ ރޮނގެއްގެ ގޮތުގައި ގުޅިފައި ހުއްޓެވެ.\nއައިރީން އާއި އައިޝަމް ވަށައިގެން ކުކުޅުބިސް ބުރަކަށް ވާގޮތަށްއެތެރެ ފެންނަ ޒާތަށްވާހުދު ނޫކުލައިގެ ފަށަލައަކުން ސަލާމަތް ތެރިކަން ލެވުނީ އަނގޮޓި އައިރީންގެ އިނގިލީ އެޅުވުމުންނެވެ. އެ ފަށަލަ ނުވާ ނަމަ އެބިނާގެ ދަގަނޑު ބޯޅަތަކުގައި ވިރިކެކެމުން ތިރިއަށް ފައިބަމުންދިޔަހުދު ނޫކުލައިގެ އަލިފާންގަނޑުގެ ހޫނުން އެމީހުން އަންދާލީސް ކަން ކަށަވަރެވެ.\nއައިޝަމް އާއި އައިރީންގެ ފާރަވެރިއަކަށް ހުރި ފަރުހާންނަށް ސުނާމީ ބިނާގައި ހިނގަމުންދާ އާދަޔާ ޚިލާފުކަންކަމުގެ އެއްވެސް ހިލަމެއް ނުވެ އެވެ. އެހެންމެ މުޅިމާހައުލުގައި ހިނގަމުންދާ ކަންތައް ކައިރީ ހުރި އައިރީންނަށް ވެސް ތަސައްވަރު ނުކުރެވެ އެވެ. އެނާއަށް ކުރެވެނީ މުޅިން އެހެން އިޙްސާސެކެވެ. އޭނާގެ މަރާލެވިފައިވާ ދެލޮލުން ސިކުނޑިއަށް ސިފަވަމުންދިޔައީ އެހެން ދުނިޔެއެކެވެ. މި ޢާލަމުގައި އޭނާގެ ޖިސްމުވީ ކަމުގައި ވީނަމަވެސް އޭނާގެ އިޙްސާސްތަކާއި އެނާގެ ވިސްނުން އުޅެނީ މާދުރުގައިވާ ދުނިޔެ އެއްގައެވެ. އޭނާގެ ސިކުނޑީގައި ތަމްސީލުވަމުންދިޔައީ މަޑުނޫކުލައިން ފަނޑުވެފައިވާ ފަދަ ފިލްމީ މަންޒަރުތަކެކެވެ. އައިޝަމްގެ ހަޔާތުގެ ފަސާނާ އެވެ. އޭނާގެ ދިރިއުޅުމުގެ ނުފެނި އޮތް ބާބެވެ.\n"ޝަމް މިފަހަރު ނުދަންޏާ އަހަރުމެންވެސް ނުދާނަން" ހިމޭޝް ވާހަކަދައްކަމުން ދިޔައީ ދަރުމަވަންތަ ސްކޫލުގެ ގޯތިތެރޭގައި ހުރި ގޮނޑިތަކުގައި އިށީނދެ ތިބި އެމީހުންގެ ގުރޫޕާ އެއްބައިވުމުގެ ގޮތުންނެވެ.\n"ހިމޭ މެން ދޭބަ. އަހަރެން ހަމަ އެއްގޮތަކަށްވެސް ދާހިތެއްނެތް" އައިޝަމް ހިމޭޝްގެ މޫނަށް ބަލާލަމުން ފަރުވާކުޑަ ރާގެއްގައި ބުނެލި އެވެ.\n"ޝަމް ނުދަން ތި އުޅެނީ ކީއްވެ؟" ފަރުޙާނަކަށް މަޑަކުން ނީނދެވުނެވެ.\n"ސަބަބަކީ... ހޫނ" ފުންނޭވާއެއް ދޫކޮށްލި އެވެ. އަނެއްކާވެސް ވާހަކަ ކުރިއަށް ގެންދިޔައީ އެމީހުންގެ ގުރޫޕުގައި ހިމެނޭ އަނެއް ތިން ކުދިންގެ ސަމާލުކަން އައިޝަމްއަށް ހުއްޓާލާފައި ވާތީ އެވެ.\n"ސަބަބަކީ... ސަބަބަކީ..." އައިޝަމް ހުއްޓުން އެރި އެވެ. އެއާއެކު ފަރުހާން އާއި ހިމޭޝް އަދި ހަނީފުގެ ސަމާލުކަން އިންތިހާއަށް ދިޔަކަން އައިޝަމް ދެނެގަތެވެ.\n"ސަބަބަކީ ތި މީހުން ކިޔާވަރެއް ބަލާލަން ހައްހައް ހައްހައް" އެއާ އެކު އައިޝަމްގެ ސީރިއަސްކަން ވެރިވެފައިވާ މޫނުމައްޗަށް ސަކަރާތާ ހުނުމުގެ ސިފަތައް ޖަމާވި އެވެ. ކުޑަވަމުން ކަނިވަމުން ދިޔަ ލޯ ހުޅުވުނެވެ. މަޑުމައިތިރި ކަމާ މައުސޫމުކަމުން ފުރިގެންވި މޫނުމައްޗަށް ލާނެއްކަމުގެ ކުލަވަރު ޖަމާވި އެވެ. އެންމެންގެ ސަމާލުކަން ހޯދާ އެ ގުރޫޕަށް ލަނޑެއް ދެވުނީތީ މަޖާ ކުރަންފެށި އެވެ.\n"ތި ކަޑައޭ ޝަމް... އަހަރުން ވަރަށް ކަޑަވެއްޖެ... ހުރޭ ތީގެ ބަދަލު ހިފާނަން... ވިސްނައިގެން އުޅޭތި އޯކޭ..." ހިމޭޝް ދެރަވާގޮތް ދައްކާލަމުން ކޮޅަށް ތެދުވި އެވެ.\n"ދާންވީތަ؟" ހަނީފުވެސް ތެދުވި އެވެ.\n"އާން އަދި އެބަޖެހޭ ދޯނި ސެޓްކޮށް ދަތުރުގެ ކެއުން ހަމައަކަށް އަޅުވާލަން... މީނދަ ތުއި އަންހެނާޔާ ހުރެ ހުރިހާ ވަގުތެއް ވޭސްޓަށް މި ދިޔައީ... ދެންވެސް ތެދުވަން އުޅޭ" ފަރުހާންގެ އަތުގައި ހިފާ ނަގަމުން ހިމޭޝް އައިޝަމްއަށް ކުދި ކިޔަމުން ދިޔަ އެވެ.\n"މި ފަހަރު މި ގޮލަޔަށް ކަމެއް ހަވާލުކުރަން ޖެހޭނެ... އަހަރުމެން ލައްވާ އާދޭސް ކުރުވާފަ އަދި އެބަ އިނެއްނު ފާޑަކަށް ހެވިފަ... އަހަރުމެން ކަޑަކޮށްފަ..." ފަރުހާން ހިމޭޝްއަށް ޚިޔާލެއް ދިނެވެ.\n"ތީތި ސަޅި އޭ" ހަނީފު ތާއިދުކޮށްލި އެވެ.\n"ޔާ... މިގޮލާއަށް ކެއުން ހަމަ ޖައްސަން ހަވާލުކުރަމާ... އެހެންވީމާ މިފަހަރުގެ ދަތުރުގަ ބައިވެރިވާ ވިހި ކުދިންގެ ކެއުމުގެ ހުރިހާ ކަމަކާ ޝަމް ހަވާލުވަންވީ... އޯކޭ... ނޯ އެކްސް ކިއުޒު މިފަހަރު" ހިމޭޝް އައިޝަމްގެ ބޮލުގައި ޒިންމާއެއް އެޅުވި އެވެ.\n"އޭ ކައޭމެން ހާދަ ހެއްވައޭދޯ" އައިޝަމް ދެކޮޅު ހެދޭތޯ ބެލި އެވެ.\n"އަހަރުންދޯ ހެއްވައީ. ޝަމް އަމިއްލައަށް ބުއި ބޮނޑިއެއްދޯތީ... އަހަރުންނަށް ދިން ލަނޑުގެ ބަދަލުތީ" ފަރުހާން ހިނިގަނޑެއް ޖަހާލަމުން ބުނެލި އެވެ.\n"މައްސައެއްނެތް ހުރިހާ ކަމަކާ މަ ހަވާލު. ކައޭމެން އެއްވެސް ކަމެއް ކުރާނެ ކަމެއް ނެތް. ފަތިހު ތައްޔާރުވެގެން ޓީ ޖެޓީއަށް ނިކުމޭ... ގަޑިއަށް ނުނިކުންނަ މީހަކަށް ހުރިހާ ބިލެއް ހަވާލުކުރާނަން" އައިޝަމް ދަތުރުގެ ހުރިހާ ކަމެއްގެ ޒިންމާ ނަގަމުން ގުރޫޕުގެ އެންމެނަށް ގޮންޖަހާލި އެވެ.\n"ގަދަ އިނގޭ. ދަތުރު ކަޑަކޮށްފިއްޔާ ކައޭއަށް ހޭދައްކާލާނަން" ހިމޭޝް ބޯތަޅުވާލަމުން ފަރުހާނަށް ނިތްއަރުވާލި އެވެ.\n"ސޯ... އަހަރުން ކިހިނެއްވާންވީ ހިމޭ" ފަރުހާން އަހާލި އެވެ.\n"ކައޭމެން ގެއަށް ގޮސް ނިދާ. ހުރިހާ ކަމަކާ އެބޭޅާ ހަވާލުވީނު އަމިއްލައަށް... އިޓްސް އީޒީ ފޯ އަސްދޯ" ހިމޭޝް ކަނާތު ލޮލުން ހަނީފަށް އިޝާރާތްކޮށްލި އެވެ.\n"އޯކްސް ހިނގާ ކޮފީއަށް... ޝަމް ދާނަންތަ؟" ފަރުހާން އިސްވެ ހުށަހެޅި އެވެ.\n"ކާކު ދެނީ" އައިޝަމް އަހާލި އެވެ.\n"ބަލަ ދޭން ބޭނުން މީހާ ދޯ ބުނާނީ... ދޯ ހަނިޗް" ފަރުހާން ގަދަކޮށްލި އެވެ.\n"އޯކޭ މޭރީ ބްރައުންނަށް ދާނީ" އައިޝަމް ހިނިގަނޑެއް ޖަހާލި އެވެ.\n"އޯކޭ މަ ކަޑައެއް ނުވާނެ ބްރޯ" ގްރޫޕުގެ ކުރިއަށްހުރެ ނުކުންނަމުން ފަރުހާން ވާހަކަ ކުރިއަށް ގެންދިޔަ އެވެ.\n"ކައޭ ކޮފީއަށް ދިޔައީމަ ހުރިހާ ކަމެއް ސެޓްވާނެތަ؟" ގުރޫޕުގެ ފަހަތުގައި ހުރި ހަފީނު ވާހަކަދެއްކީ އައިޝަމްއާ އެވެ.\n"ކައެ ހާސް ކަނޑާޔަބަ؟" ހިމޭޝް އައިޝަމްއާ އެއްބައިވެލުމަށް ތައްޔާރުވި އެވެ.\n"ދީބަ ހިމޭ ފޯނު. މަ ފޯނުގެ ބެޓްރީ ފްލެޓްވެއްޖެ. މަމް އަށް އަންގާލަން ޖެހޭނެ. ތިކަން ސެޓްކޮށްލަން" ހިމޭޝްގެ ފޯނަށް އެދި އައިޝަމް އަތްދިއްކޮށްލި އެވެ.\nއެވަގުތު ސްކޫލުގެ ބޮޑު ދޮރާށިން އެތެރެއަށް ވަންނަށް އައި ސްކޫލުގެ ޕްރިންސިޕަލްއާ އެގުރޫޕާބައްދަލުވި އެވެ.\n"އައްސަލާމް އަލައިކުމް ސަރ" ހިމޭޝް އިސްނަގާ ސަލާމް ގޮވާލި އެވެ.\n"ކޮބާ މިހާރު ދަތުރުގެ ކަންތައް ހަމަ ޖެހުނީތަ؟" ޕްރިންސިޕަލް ރާމިޒު ސުވާލު އަމާޒު ކުރީ މުޅި ގުރޫޕަށެވެ.\n"ޔޭސް ސަރ" އެންމެ އެއްފަހަރާ ޖަވާބު ދިނެވެ.\n"ތި ކުދިން ދިޔައީމަ އަންނަ އަހަރު މުޅި ސްކޫލު ވަރަށް ފަޅުވާނެ. ސަރ މެން ވަރަށް ބޭނުން ތި ކުދިން އަބަދުވެސް ސްކޫލުގަ ގެންގުޅެން. ތިޔައީ ވަރަށް ޚިދުމަތްތެރި ކުދިންކޮޅެއް. ސްކޫލު ނިމުނަސް ސްކޫލު ދެކެ ލޯބިވާން ވާނެ. މިތަނަށް އަންނަންވާނެ" ރާމިޒު އާއްމުކޮށް އެކުދިންނާ ދައްކާ ވާހަކަތައް ތަކުރާރުކޮށްލި އެވެ.\n"ސަރ އަޅުގަނޑުމެން މި ސްކޫލު ދެކެ ލޯބިވާކަން ސަރ އަށް ވުރެ ބޮޑަށް އެނގޭނެ މީހަކު ނުހުންނާނެ. މި ދަތުރުގެ ބޭނުމަކީވެސް މި ފަހަރު ސްކޫލު ނިންމި ކުދިންގެ ތެރެއިން އެންމެ ހައި މާކުސް ހޯދި ކުދިންގެ ފަރާތުން ސްކޫލަށް ކޮށްދެވޭނެ ކަންތައްތަކާ ގުޅޭގޮތުން މަޝްވަރާކޮށް ސްކޫލުގެ އިސްދަރިވަރުންގެ ޔޫނިއަންނެއް އުފެއްދުމަށް އެންމެން މަޝްވަރާކުރުމަށް ގެދަރިންގ އެއް ހެދުން. ސަރ އަށް ދަތުރު ދެވޭ ނަމަ ވަރަށް ރަނގަޅުވީސް އެކަމަކު" ހިމޭޝް ގުރޫޕުގެ ޚިޔާލުތައް ޕްރިންސިޕަލް އަށް ހިއްސާކުރަމުން ދިޔަ އެވެ.\n"ސަރ ވެސް ވަރަށް ބައިވެރިވަން ބޭނުން... އެކަމަކު މިފަހަރު... އޯކޭ ތި ކުދިން ކުރިއަށް ގެންދޭ... ސަރ ވަރަށް އުފާވެއްޖެ... ދެން ދިޔައީ" ރާމިޒު އޮފީހަށް މިސްރާބު ދީލާލި އެވެ. އެއާއެކު އެ ގުރޫޕުވެސް ބޭރަށް ނިކުތުމަށް މިސްރާބު ޖެހިއެވެ.\n"އޭ ދާނެކަމެއް ނެތް. އަދި އެއްފަހަރު ޑާންސްކޮށްލަން އާދެބަ" ފަރުހާނު ވާހަކަދައްކަމުން ދިޔައީ އައިޝަމް އާ ހިމޭޝް އެމީހުން ދޫކޮށްފައި ދާތީއެވެ.\n"އެބަ އަންނަން އަރޖަންޓް ކަމަކު މިދަނީ ދޯ ހިމޭ... ތި މީހުން ކުރިއަށް ގެންދޭ" ދަތުރުގެ ބައިވެރިވެ ބެރު ޖަހަމުންދިޔަ ގުރޫޕު ގަނޑުގެ ތެރެއިން ނިކުންނަމުން، އައިޝަމްގެ ކަނާތް މުށްކަވަމުން ކުޑަވައިއިނގިލި މައްޗަށް ހިއްލާލަމުން ފަރުހާނަށް ޖަވާބު ދިނެވެ. އެއާއެކު އެމީހުން މިސްރާބު ޖެހީ ކުޑަބަނޑޮހުގެ އަނެއް ފަޅިއަށެވެ. ފާޚާނާތަކާ ދިމާއަށެވެ.\n"ހިމޭ އަހަންނަށް ވަރަށް އާދަޔާ ޚިލާފު ކަންތައްތަކެއް..." ފާޚާނާތަކާ ދިމާއަށް ދިޔުމަށް މިސްރާބު ދީލާލަމުން އައިޝަމް ބުނެލި އެވެ.\n"ފާޚާނާ ނިންމާފަ ހިނގާ އެ ސައިޑުގަ ޖައްސާފަ ޝެއަރ ކޮށްލަން ދޯ" ހިނދުކޮޅެއްގެ ތެރޭގައި އެމީހުންނަށް ފާޚާނާއާ ހަމައަށް ދެވިއްޖެ އެވެ.\n"އޯކޭ" އައިޝަމް ފާޚާނާއަށް ވަނުމުން ހިމޭޝް ބޭރުގައި މަޑުކޮށްލި އެވެ. ދަތުރު އައިސްގެން އުޅޭ ގުރޫޕުތަކަށް ނަޒަރު ހިންގާލި އެވެ. އެވެރިންގެ ހޯބޯލެވުމުގެ އަޑުން މުޅި މާހައުލުވަނީ ގުގުމާފަ އެވެ. ބެރުޖެހުމާއި ފައިގަތަޅާ ކުޅުމުގައި ދެޖިންސުގެ ޒުވާނުން ހޭލަމޭލައަށް އުޅެމުން ދިޔަ އެވެ. ތަންކޮޅެއް ކައިރީގައިވާ ގަހެއްގެ ހިޔަލުގައި ދެއަހަރަށްދާ ދެތިން ތުއްތުކުދިންގެ ގުރޫޕަކާ އެކު ދެވަން ފުރައިގެ އަންހެނަކާ ފިރިހެނަކު ދޮން ވެއްޔާކުޅެން ތިބިތަން ފެނި ހިމޭޝްގާތަށް ފާޑަކަށް ހިނިވެސް އައެވެ. އޭނާގެ މާޒީ އެކަމާ ގުޅުވަމުންނެވެ. އެ ދުވަސްވަރުގެ އުފާވެރިކަން ވެރިވުމުންނެވެ. އާއިލީ ލޯބީގެ އިޙްސާސް ކުރުވުމުންނެވެ. ދުރަށް ނަޒަރު ހިންގާލި އެވެ. އެހިނދު ހިމޭޝްގެ ނަޒަރު ހުއްޓުނީ އެކަހެރިކޮށް ހުރި ގަހެއްގެ ހިޔަލުގައި ތަތްވެގަނެގެން ނިވާކަން ކުޑަގޮތަކަށް ތުންގުޅުވައިގެން ތިބި ޒުވާން ޖޯޑަކަށެވެ.\nޖަންގަލް، ކުޅިމަގު އަދި އިހަވަންދޫ ޕޮލިސް ސްޓޭޝަން ގުޅިގެން ފުޓުބޯޅަ ތަމްރީން ޕްރޮގްރާމެއް ހިންގަނީ 12 ޖެނުއަރީ 2021\nއިހަވަންދިއްޕޮޅުގެ މުވައްޒަފުންނަށް ކޮވިޑް-19 ހާއްސަ އެލަވަންސް ނުލިބޭ 11 ޖެނުއަރީ 2021\nއިހަވަންދޫ ބަނދަރު މަސްރޫޢުގެ 35 އިންސައްތަ މަސައްކަތް ނިމިއްޖެ 11 ޖެނުއަރީ 2021\nއެމްޓީސީސީގެ ޓީމެއް ހއ. އަދި ހދ. އަތޮޅަށް 11 ޖެނުއަރީ 2021


MIRA islah koh viyafaari thakah fahikurun\nމީރާ އިސްލާހުކޮށް ވިޔަފާރިތަކައް ފަހިކުރުން\nދައުލަތައް ޓެކްސްގެ ގޮތުގައި ލިބޭ އާމްދަނީ ބަލައިގަތުމަށް އުފައްދަވާފައިވާ މީރާ އިސްލާހުކޮށް އެތަނަކީ ވިޔަފާރިތަކައް ފަހި ތަނެއްގެގޮތުގައި ހަމަޖެއްސުމަކީ މިސަރުކާރު ވެރިކަމަށް އައުމުގައި ވެފައިވާ ވަޢުދެކެވެ. ބެލެވޭގޮތުގައި މީރާ އިސްލާހުކުރާނަމޭ ބުނިބަހުގެ މާނައަކީ އެތަނުގެ އެތެރެއިންނާއި ބޭރުން ހުރި ކަންބޮޑުވުންތައް ބަލައި އިސްލާހުކުރުމެވެ. ނަމަވެސް މިއަދާއި ހިސާބަށް އައިއިރުވެސް ސަރުކާރުން މިކަމާއި ގުޅިގެން ރަސްމީ ސިފައެއްގައި އެއްވެސް ވާހަކައެއް ވިދާޅުވެފައި ނުވެއެވެ. އަޅުގަނޑު ގަބޫލުކުރާގޮތުގައި މީރާ އިސްލާހުކުރާނަމަ އެންމެ ފުރަތަމަ ކަމަކަށް ކުރައްވަންޖެހެނީ މީރާގެ ކޮމިޝަނާރ ޖެނެރަލާއި ޑެޕިއުޓީ ކޮމިޝަނާރ ޖެނެރަލުގެ ގާނޫނީ ހައިސިއްޔަތު ކަށަވަރުކޮށްދިނުމެވެ.\nޓެކްސް ނެގުމާއި ބެހޭ އިދާރީ ގާނޫނުގެ ބިލު ޑްރާފްޓުކުރެވުނު އިރު އެކަމުގައި ބައިވެރިވި ފަރާތްތަކުގެ އަޣުލަބިއްޔަތުން ނިންމާފައި އޮތީ އެދެމަގާމަކީވެސް މީރާގެ ބޯޑުގެ މެމްބަރުންކަމަށެވެ. އަދި އެދެމަގާމުގެ މުއްދަތު ބޯޑުމެމްބަރުންގެ މުއްދަތާއިއެކު ހަމަވާނެކަމަށެވެ. އެހެންކަމުން އެދެމަގާމުގެ މުއްދަތު ވަކިވަކިން ބަޔާންކޮށްފައި ނުވާނެއެވެ. މިދެންނެވި ބިލު ގާނޫނަކަށް ވެގެން އައިއިރުވެސް އިސްވެ ދެންނެވުނު މާއްދާތައް ހުރީ އެގޮތަށެވެ. ނަމަވެސް މިދެމަގާމާއި އެކު އައްޔަނުކުރެވުނު މީރާގެ ފުރަތަމަ ބޯޑުމެންބަރުންގެ މުއްދަތު ހަމަވެގެން ދިޔައިރުވެސް މިދެމަގާމު އެގޮތުގައި ދެމިއެބައޮތެވެ. މިދެމަގާމަށް ބޭފުޅުން އަލުން އައްޔަންކުރަން މަޖިލީހަށް ހުށަހެޅިކަމެއް ނުވަތަ މަގާމުގެ މުއްދަތައް ވެގެންދިޔަގޮތް ސާފުވާކަށް ނެތެވެ. އެދެމަގާމުގެ މުއްދަތު ހަމަނުވާނަމަ އެއީ އުމުރުދުވަހަށް އައްޔަނުކުރެވޭ ދެމަގާމުކަންވެސް ރައްޔިތުންނަށް އެނގެން އެބަޖެހެވެ. މީގެ އިތުރުން މިދެންނެވި ބިލު ޑުރާފްޓުކުރެވުނުއިރު އިއްތިފާގު ވެވުނު އަނެއްކަމަކީ މިދެމަގާމުގައި ތިބޭ މެމްބަރުންނަށް، މަސްލަހަތު ފުށުއަރާނެތީވެ، މީރާގެ ބޯޑުގެ ޗެއާމަން ކަމާއި ނައިބުކަން ނުކުރެވޭނެކަމަށެވެ. އެހެންނަމަވެސް އެމައްސަލަ މާއްދާއެއްގެ ގޮތުގައި ނުހިމެނީ އެފަދަ މަގާމުތަކައް އައްޔަނުކުރާ ބޭފުޅުންގެ އިންޓެގްރިޓީ ރަނގަޅުވާނެކަމަށާއި އެބޭފުޅުން އަމިއްލައަށްވެސް މަސްލަހަތު ފުށުއަރާ ކަންކަމުން ދުރުވާނެކަމަށް ބެލެވިގެންނެވެ. ކަންމިހެން އޮތްނަމަވެސް މިއަދު މީރާގެ ބޯޑުގެ ޗެއާމަންކަމާއި ނައިބުކަންވެސް އޮތީ މިދެމަގާމާއި ގުޅިލާމެހިފައެވެ. އެހެންކަމުން މިއީ ގާނޫނީ ފަރުވާ ވަރަށް އަވަހަށް ބޭނުންވާ ކަންކަމެކެވެ.\nދެންއޮތީ މީރާގެ މުވައްޒަފުންނާއިބެހޭ ގަވާއިދުގެ ވާހަކައެވެ. މީރާގެ މުވައްޒަފުންތަކެއް ކަމަށް ބުނާ ފަރާތަކުން މިފަދަ ޝަކުވާތަކެއް މިދޭތެރެއަކުން ސޯޝަލް މީޑިއާގައިވެސް ހިއްސާކޮށްލާފައިވެއެވެ. އޭގައިވާ ގޮތުން އަހަރީ ޗުއްޓީ ބައިބަޔަށް ދިނުމާއި އިތުރުގަޑީގެ ފައިސާ ދިނުމުގެ މައްސަލަތަކާއި މިނޫންވެސް އެތައް މައްސަލައެއް ފާހަނގަކޮށްފައިވެއެވެ. މިކަމާއި ގުޅިގެން މީރާއިން އެގަވާއިދަށް ބަދަލުތަކެއް ގެނައިކަމުގެ ވާހަކަވެސް ނޫސްތަކުން ހާމަކުރިއެވެ. އަޅުގަނޑަށް އެނގޭހައިވެސް ކަމަކީ ރާއްޖޭގެ އެއްވެސް ގާނޫނަކާއި ޚިލާފަށް ނުވަތަ ފުށުއަރާގޮތަކަށް އެއްވެސް މުވައްސަސާއަކުން ގަވައިދުތައް ހަދައިގެން ނުހިންގޭނެކަމެވެ. އަދި އެފާޅުކުރި ޝުއޫރަށް ބަލާއިރު ގާނޫނާއި ޚިލާފު ގިނަކަންތައްތަކެއް ހުރިކަން ފާހަގަކުރެވެއެވެ. އެހެންކަމުން މިނިވަން މުވައްސަސާތަކުން ހަދައި އަމަލުކުރާ ގަވާއިދުތަކަކީ ރާއްޖޭގެ ގާނޫނާއި އެއްގޮތަށް ހެދިފައިހުރި ގަވާއިދުތަކެއްތޯ ކަށަވަރުކުރުމަކީ މުހިއްމުކަމެކެވެ.\nވިޔަފާރިވެރިންގެ އެންމެ ބޮޑު ޝަކުވާއަކީ ޓެކުހާއި ގުޅިގެން އުފެދޭ މައްސަލަތަކުގައި މީރާއިން ނަގާ ޓެކުހާއި ކުރާ ޖޫރިމަނާގެ ސަބަބުން ވިޔަފާރިތައް ބަނގުރޫޓުވަމުންދާ ވާހަކައެވެ. މިފަދަ މައްސަލަތަކާއި ގުޅިގެން ވިޔަފާރިތަކެއް ބަނގުރޫޓުވެގެން ގޮސްފައި ހުރުމަކީ އެކަށީގެންވާ ކަމެކެވެ. ނަމަވެސް އަޅުގަނޑު ގަބޫލުކުރާގޮތުގައި މީރާއިން ޓެކްސް ނަގަމުން އަންނަނީ ގާނުން އެކަން އެގޮތަށް ކުރުމަށް މީރާގެ މައްޗަށް ލާޒިމުކޮށްފައި ވާތީއެވެ. އެކަމާއި ގުޅިގެން ވިޔަފާރިތަކައް ހުރި ދަތިތައް ހައްލުކޮށްދީ ވިޔަފާރިތައް ބަނގުރޫޓުނުވާނެގޮތް ހެދުމަކީ މީރާގެ މަސްއޫލިއްޔަތެއް ނޫނެވެ. އެހެންކަމުން ކުދި ވިޔަފާރިތައް ތަރައްގީކޮށް ޓެކުހުން އެވިޔަފާރިތައް ރައްކާތެރިކޮށް ތަރައްގީކުރާނެ ގޮތްތައް ރާވަންޖެހެނީ ސަރުކާރުގެ ކަމާއިބެހޭ އިދާރާތަކުންނާއި ގާނޫނީ މުވައްސަސާތަކުންނެވެ. ނަމަވެސް، ރައްޔިތުންގެ އަތުން އެއްވެސް ފައިސާއެއް ނުވަތަ ޓެކުހެއް ނެގޭނީ މަޖިލީހުން ފާސްކުރާ ގާނޫނަކުން ކަމަށްވާތީ، ޓެކުހާއިގުޅޭ މައްސަލަތަކުގައި ވިޔަފާރިތަކުގެ އެކައުންޓް މީރާއަށް ފުރީޒުކުރެވިގެން ނުވާނެއެވެ. ވިޔަފާރިއެއްގެ އެކައުންޓު ފުރީޒުކުރުމުން އެވިޔަފާރިއަށް ލިބޭ މާލީ ގެއްލުން ވިޔަފާރިވެރިންނަށް ވަރަށް ރަނގަޅަށް އެގޭނެއެވެ. އެހެންކަމުން ވިޔަފާރިއަކަށް މާލީ ގެއްލުމެއް ލިބޭފަދަ ފިޔަވަޅެއް އަޅަންވާނީ ޝަރުއީ ކޯޓެއް މެދުވެރިވެގެންނެވެ. ހަމައެއާއެކު ގާނޫނަށް ބަދަލުގެނެސްގެން ނަމަވެސް ޓެކްސް ނުދެއްކުމުން އެއަށް އިތުރުވާ އިންޓަރެސްޓް ނުނެގޭނެގޮތް ހަމަޖައްސަން ޖެހެއެވެ. މީގެ އިތުރުން އާއްމު ރައްޔިތުމީހާ އަށް ލުއިކުރުމުގެ ގޮތުން ޓެކްސް ނުނަގާ ބާވަތްތަކުގެ ބޭނުން އެންމެހައި ރައްޔިތުންނާއި ރާއްޖޭގައި އުޅޭ ބޭރުމީހުންނާއި ވިޔަފާރިވެރިންނަށްވެސް އޮތުމުން އޭގެ މަގްޞަދު ހާސިލުނުވެ ދައުލަތަށް ބާރުބޮޑުވެގެން ދެއެވެ. އަދި ޒަރޫރީ ބޭނުންތަކައް ބޭނުންވާ ބައެއް ބާވަތްތަކުން ޓެކްސް ނުނަގާއިރު އޭގެތެރެއިން އެންމެ މުހިއްމު އެއްބާވަތުން ޓެކްސް ނަގާގޮތަށް އޮވެދާނެއެވެ. މިސާލެއްގެ ގޮތުން ދަންނަވާނަމަ ހަނޑުލުން ޓެކްސް ނުނަގައި ލޮނުން ޓެކްސް ނަގާފާނެއެވެ. ވުމާއެކު ވިޔަފާރީގެ އެކިއެކި ސިނާއަތްތަކަށާއި އާއްމު ރައްޔިތުންނަށް ޓެކްސްއިން ލުއި ދިނުމުގެ ކަންކަން ކަމާއިބެހޭ އިދާރާތަކުން އިތުރަށް ދިރާސާކޮށް، އެފަދަ ލުއިތަކުގެ ފުރިހަމަ މަޤްޞަދު ހާސިލުވާނެހެން ގާނޫނުތަކައް ބަދަލުގެންނަން ޖެހެއެވެ. އާއްމު ރައްޔިތުމީހާއަށް ދެވޭ ސަބްސިޑީ ލިބެނީ ހަމައެކަނި އެރައްޔިތުމީހާ އަށް ކަން ކަށަވަރުވާން ޖެހެއެވެ.\nއަޅުގަނޑު ގަބޫލުކުރާގޮތުގައި މިނިވަން މުވައްސަސާތަކުގެ ތެރެއިން ހަމައެކަނި މީރާ އިސްލާހުކުރާ ވާހަކަ ދެއްކުމަކީވެސް އެންމެ އިންސާފުވެރިގޮތެއް ނޫނެވެ. ސަބަބަކީ ރާއްޖޭގައި ހުރި ގިނަ މިނިވަން މުވައްސަސާތަކުން ރައްޔިތުން އެދޭގޮތަށް ޚިދުމަތް ދެވެމުން ނުދާކަމީ ޝައްކެއްއޮތް ކަމެއް ނޫނެވެ. މިނިވަން ވުމުގެ މާނަ އެބޭފުޅުންނަށް އޮޅިވަޑައިގަންނަވަނީ ކަމަށްވެސް ވެދާނެއެވެ. އޭގެ މާނައަކީ ރާއްޖޭގެ ގާނޫނު އަސާސީއާއި ގާނޫނުތައް ނުހިގާ މިނިވަން ދައުލަތެއް ކަމަށް އެބޭފުޅުންނަށް ގަބޫލުކުރެއްވެނީ ކަމަށްވެސް ވެދާނެއެވެ. އަޅުގަނޑުގެ ރައްޓެއްސަކަށް ދިމާވި ހާދިސާއެއް މިތާގައި ހިއްސާކޮށްލާނަމެވެ. އޭނައަކީ ދިރިއުޅުމަށްޓަކައި މަސައްކަތެއް ކުރުމަށްޓަކައި މިނިވަން މުވައްސަސާއަކުން ލައިސަންސް ދޫކުރާ މަސައްކަތެއް، އެމުވައްސަސާއިން ލައިސަންސް ހޯދައިގެން ކުރަމުން އަންނަ މީހެކެވެ. އެއްދުވަހަކު ފޭސްބުކުން އޭނައަށް ފެނުނު އެއްޗެއް އޭނަގެ ރައްޓެއްސަކާއި ޝެއާރ ކޮށްލީއެވެ. އަދި އެޝެއާރ ކުރި އެއްޗަކީ އޭނަ ލައިސަންސް ނަގައިގެން ކުރާ މަސައްކަތާއި އެއްވެސް ގުޅުމެއް ހުރި އެއްޗެއް ނޫނެވެ. އެހެންނަމަވެސް މިދެންނެވި މުވައްސަސާގެ އިސްވެރިންނަށް މީނަ ޝެއާރ ކުރި އެތި ފެނިގެން އެކަމާއި ހިތްހަމަނުޖެހިގެން އޭނަ އެމުވައްސަސާއަށް ހާޒިރުކޮށް ބަޔާންނެގީއެވެ. މިފަދަ އެހެން ހާދިސާއެއްގައި މިނިވަން މުވައްސަސާގެ މުވައްޒަފަކަށް އެތައް ދުވަހެއް ކުރިން އެދިގެންވެސް އަހަރީ ޗުއްޓީ ހަމަޖައްސައިނުދީ އޮތްވައި ރާއްޖެއިން ބޭރުގައި އުޅެމުންދިޔަ އޭނަގެ އާއިލާގެ ކާރިއަށް، ބަންދު ދުވަސްތަކެއްގައި ދާންއުޅުމުން އެކަމަށްވެސް ހުރަސް އަޅައި އެންމެ ފަހުން އެމައްސަލަ އޭނަގެ ބޮޑު ކުށަކަށް ހެދީއެވެ. އަދި ނުވިތާކަށް އޭނައަށް އެންގީ ވަޒީފާ ދަށްކުރިކަމަށާއި އެކަމާއި އެއްބަސްނުވާނަމަ ކަނޑާލާނީ ކަމަށެވެ. އޭނަ އެމައްސަލައާއި މެދު ހިތްހަމަނުޖެހިގެން ލޭބާ ޓްރައިބިއުނަލަށް ދާނެކަމަށް ބުނުމުން އެތަނުގެ އިސްވެރިޔާ އެމުވައްޒަފާއި ދިމާލަށް ބުނިކަމަށް ވަނީ "ޓްރައިބިއުނަލުން ވަޒީފާ ދޭން ބުނީމަ ވަޒީފާ ދީފަ އަނެއްކާ ކަނޑާލީމަ ނިމުނީނު" ކަމަށެވެ.\nމިނިވަން މުވައްސަސާއަކީ އެއްވެސް ހާލެއްގައި ރާއްޖޭގެ ސަރަހައްދުގައި އުފައްދާ މިނިވަން ދައުލަތެއް ނޫނެވެ. އެއީ ރާއްޖޭގެ ގާނޫނު އަސާސީގެ ދަށުން ބާރުލިބިގެން ގާނޫނަކުން ވަކި މަސްއޫލިއްޔަތެއް ހަވާލުކުރާތަންތަނެވެ. އަދި އެތަންތަން ހިންގަންޖެހޭނީ ރާއްޖޭގެ ގާނޫނު އަސާސީއާއި ގާނޫނުތަކާއި އެއްގޮތްވާގޮތުގެ މަތިންނެވެ. ނަމަވެސް މިއިން އެއްވެސް ކަމަކަށް ބެލުމެއްނެތި ބައެއް މުވައްސަސާތަކުން ގަވާއިދުތައް ހަދައި އެމައްޗަށް އަމަލުކުރުން އެތަންތާގެ މުވައްޒަފުންނަށާއި އާންމު ރައްޔިތުންނަށް ލާޒިމުކުރަމުން އެބަގެންދެއެވެ. ބައެއް މުވައްސަސާތަކުގައި ހުރި މުވައްޒަފުންގެ ގަވާއިދުތަކުގައި ވަކި ގަޑިއެއް ހަމަވަންދެން މަސައްކަތްނުކޮށްފި ނަމަ ނުވަތަ ވަކި ދުވަހަކު މަސައްކަތްނުކޮށްފި ނަމަ ނުވަތަ ސަލާމް ބުނެފި ނަމަ އިތުރުގަޑީގެ ފައިސާ އާއި އެހެން އިނާޔާތްތައް ނުލިބޭނެކަމަށް އޮތުންފަދަ ގާނޫނާއި ޚިލާފު މާއްދާތައް އެބަހުއްޓެވެ. އަނެއްބައި މުވައްސަސާތަކުން އެތާނގެ މުވައްޒަފުން މަސައްކަތްކުރާތާ 1 އަހަރުވުމުން ގާނޫނީގޮތުން ހައްގުވާ 30 ދުވަހުގެ އަހަރީ ޗުއްޓީ ބައިބަޔަށް ބަހައިލައިގެން ދެމުން އެބަގެންދެއެވެ. ބައެއް މުވައްސަސާތަކުގެ ވެރިންގެ ހުއްދަލިބިގެން މެނުވީ އިތުރު ގަޑީގައި ތައުލީމު ހާސިލުކުރުމުގެ ފުރުޞަތު ނޯވެއެވެ. އަދި ބައެއް މުވައްސަސާތަކުގެ ވެރިން އެތާގެ މުވައްޒަފުންނަށް އަންގާފައި އޮންނަނީ ކައިވެނިކުރުމަށާއި ދަރިން ހޯދުމުގެ ކުރިންވެސް ހުއްދަ ނަގަންޖެހޭނެ ކަމަށެވެ. އަނެއް މުވައްސަސާއެއްގެ ވެރިޔަކަށް، ކިޔެވެނު އެއްޗެއްގެ ސަބަބުން ނަމަވެސް، "ވަން ޗައިލްޑް ޕޮލިސީ" ފަޚުރުވެރިކަމާއެކު ޕްރޮމޯޓުކޮށް ދީނަށް ލޯބިކުރުމުގެ ގޮތުން ތުނބުޅި ދިގުކޮށް ފައިކުރި ކުރުކުރާ އަދި ކަޅު ހެދުންލާ މުވައްޒަފުންނަށް ހަޖޫޖަހަމުންގޮސް އެންމެފަހުން ނުވިތާކަށް އެތަނުގެ ޔުނިފޯމުވެސް ޔޫރަޕުގެ ރީތި ޑިޒައިނަކަށް ބަދަލުކޮށްލީއެވެ. ހިންދޫންގެ އަޢުލަބިއްޔަތު އޮންނަ އިންޑިއާގައި އެތާގެ ސިކުންގެ މީހުންނަށް ޓާބަން އަޅައިގެން އެގައުމުގެ ކޮންމެ ދާއިރާއެއްގައިވެސް މަސައްކަތްކުރެވޭއިރު ސައްތަ އިން ސައްތަ މިދިވެހިރާއްޖޭގައި ދީނަށް ލޯބިކުރަން ބޭނުންމީހާ އަށް އެފުރުޞަތެއްވެސް ނެތެވެ. އަދި ބައެއް މުވައްސަސާތަކުން ވަޒީފާ ދިނުމުގެ ކުރިން އެވަޒީފާގައި ވަކިމުއްދަތަކަށް އުޅެންޖެހޭނެކަމަށް އިގްރާރު އެބަކުރުވައެވެ. މިނިވަން މުވައްސަސާއެއްގެ އަހަރީ ދުވަހުގެ ގޮތުގައި އެތަނުގެ ވެރިން ނިންމައިގެން އެމުވައްސަސާއަށް ވެރިން އައްޔަނުކުރި ދުވަސް ފާހަނގަކުރަމުން އެބަދެއެވެ. މިހެންގޮސް މިލިސްޓު ހުސްވާކަށް ނެތެވެ. މުޅިންވެސް ފެންނަން ހުރީ ގާނޫނާއި ޚިލާފު އަމަލުތަކެވެ.\nމިސަރުކާރު ވެރިކަމަށް އައިސް މިފަދަ ބައެއް މައްސަލަތައް ބެލުމަށް ނިންމައި ޝަކުވާހުށަހެޅުމަށް ފުރުޞަތު ހުޅުވާލާފައިއެވެ. ޝަކުވާހުށަހެޅުމަށް ހުޅުވާލާފައިވަނީ ކުރީގެ ސަރުކާރުން ސިޔާސީ ސަބަބުތަކައްޓަކައި ވަޒީފާއިން ވަކިކޮށް ނުވަތަ ފިޔަވަޅުއަޅާފައިވާ ފަރާތްތަކަށެވެ. އަޅުގަނޑުގެ ނަޒަރުގައި އައު ގާނޫނު އަސާސީ އަށް އަމަލުކުރަންފެށި ދުވަހުން ފެށިގެން މިސަރުކާރު އައުމާއި ހަމައަށް، ދިމާވެފައިހުރި މިފަދަ ހުރިހާ މައްސަލަތަކެއް ބަލައި ހައްގުތައް ގެއްލުނު ފަރާތްތަކުގެ ހައްގުތައް ހޯދައިދޭންޖެހެއެވެ. އަދި މީގެފަހުން އެފަދަ ގެއްލުމެއް މުވައްޒަފަކަށް ނުވަތަ ރައްޔިތަކަށް ނުލިބޭނެހެން ކަންކަން އިންތިޒާމްކުރަން ޖެހެއެވެ. ގާނޫނާއި ޚިލާފަށް އަމަލުކުރި ވެރިންނަށް ފިޔަވަޅު އަޅައި އެމީހުންގެ ފަރާތުން އެމުވައްސަސާތައް ހިމާޔަތްކުރަން ޖެހެއެވެ. އެހެންނޫނީ މިފަދަ މުވައްސަސާތަކާއިމެދު ރައްޔިތުންގެ ހުރި ޝަކުވާތަކައް ނިމުމެއް އައިސް އެމުވައްސަސާތަކައް ރައްޔިތުންގެ އިތުބާރު ލިބިގެންދާނެގޮތެއް ނޯންނާނެއެވެ. އަޅުގަނޑުމެންގެ ގިނަ ރައްޔިތުންނަކީ އަނިޔާވެރިކަމާއި ދެކޮޅު އަދި ހަމަޔާއި އިންސާފަށް ލޯބިކުރާ ރައްޔިތުންތަކެކެވެ. މިކަމުގެ ހެކި އަޅުގަނޑުމެންނަށް މިއަދުވެސް މިދަނީ ފެންނަމުންނެވެ. އަނިޔާވެރިކަން ތާއަބަދަށް ދެމިގެން ނުދާނެކަމާއި ކޮންމެ މީހަކާއިވެސް އިންސާފު އަރައިހަމަކުރާނެކަން އެއީ ދުނިޔެމަތިން ފެންނަންއޮތް ހަގީގަތެކެވެ.\nމިނިވަން މުވައްސަސާތައް އިސްލާހުކުރާނަމަ އެމުވައްސަސާތަކުގެ ބެލެނިވެރިޔަކު ހުންނާންޖެހެއެވެ. މިދެންނެވި މުވައްސަސާތަކައް ވެރިން އައްޔަންކުރުމާއި ވަކިކުރުމާއި ޖަވާބުދާރީ ކުރުމުގެ މަސައްކަތްކުރަމުން އަންނަނީ ރައްޔިތުންގެ މަޖިލީހުގެ ކޮމިޓީތައް މެދުވެރިވެގެން ކަމަށްވާތީ އެކޮމިޓީތައް މެދުވެރިވެގެން ނަމަވެސް މިނިޒާމް އިތުރަށް ފުރިހަމަވާންޖެހެއެވެ. މިނިވަން މުވައްސަސާތަކުން ކަންތައްތައް ކުރަނީ ގާނޫނާއި އެއްގޮތަށްތޯ ބެލޭނެ ނިޒާމެއް އޮންނަންޖެހެއެވެ. އެތަންތާގެ މުވައްޒަފުންނަށް ދިމާވާ މައްސަލަތައް ފަސޭހައިން ބެލޭނެ ނިޒާމެއް އޮންނަންޖެހެއެވެ. އެމުވައްސަސާތަކާއި މެދު ރައްޔިތުންގެ ހުރި ކަންބޮޑުވުންތައް ބަލައި ފިޔަވަޅުއެޅޭނެ ނިޒާމެއް އޮންނަންޖެހެއެވެ. އެފަދަ މުވައްސަސާތަކުން ގާނޫނާއި ޚިލާފަށް މުވައްޒަފުންނާއި އަދި ރައްޔިތުންނާއި މެދު އަޅާފިޔަވަޅުތަކައް ޖަވާބުދާރީކުރުވަން ޖެހެއެވެ. އެމުވައްސަސާތަކައް ވެރިން އައްޔަން ކުރުމުގައި އެމީހުންގެ ތަޢުލީމާއި ތަޖުރިބާގެ އިތުރުން އެމީހުންގެ ސިޔާސީ ފިކުރަށް ބެލުމުގެ ބަދަލުގައި އެމީހުންގެ ތެދުވެރިކަމާއި އަމާނާތްތެރިކަމާއި އިޚްލާސްތެރިކަމާއި ދީންވެރިކަމާއި އަޚްލާގަށް ބެލުންވެސް މާމުހިއްމެވެ. އަދި ހުރިހާ މިނިވަން މުވައްސަސާތަކައްވެސް ވެރިން އަޔަނުކުރުމާއި ވަކިކުރުމާއި ޖަވާބުދާރިކުރުވުން، ތަފާތުކުރުމެއްނެތި އެއްއުސޫލަކުން ގެންދެވޭނެގޮތް ހަމަޖެހެން ޖެހެއެވެ. އެމުވައްސަސާތަކަކީ ރައްޔިތުންގެ ލާބަޔާއި މަންފާއަށް މަސައްކަތްކުރާ ރައްޔިތުންގެ އިތުބާރުލިބިފައިވާ ތަންތަނަށް ވާން އެބަޖެހެއެވެ.\nޓެކްސް ނުދައްކާ 257 ފަރާތެއްގެ މައުލޫމާތު އާންމު ކޮށްފި


މިދިޔަ މަހު މީރާއަށް ލިބުނު އާމްދަނީ ވަނީ 19 އިންސައްތަ އިތުރުވެއްޖެ\nމިދިޔަ މަހު މީރާއަށް ލިބުނު އާމްދަނީ ވަނީ 19 އިންސައްތަ އިތުރުވެއްޖެއެވެ.\nއެ އިދާރާއިން ބުނީ ޖީއެސްޓީގެ ގޮތުގައި ލިބުނު މިންވަރު އިތުރުވެ، މިދިޔަ މަހު އާމްދަނީގެ ގޮތުގައި 1.3 ބިލިއަން ރުފިޔާ ލިބިފައިވާ ކަމަށެވެ.\nމީރާގެ ތަފާސްހިސާބުތައް ދައްކާ ގޮތުން މިދިޔަ މަހު ދައުލަތަށް އެންމެ ބޮޑު އާމްދަނީއެއް ލިބުނީ ޖީއެސްޓީ އާއި އެއަރޕޯޓް ސަރވިސް ޗާޖާއި ރެމިޓެންސް ޓެކްސް އަދި ޓޫރިޒަމް ބޭނުންތަކަށް ވިއްކި ބިމަށާއި ޓޫރިޒަމް ބޭނުމަކަށް ބަދަލުކުރި ބިމަށް ދެއްކި ފައިސާއިންނެވެ.\nނަމަވެސް އެއީ ކުރިން ލަފާކުރި މިންވަރަށް ވުރެ 3.3 އިންސައްތަ މަދު ޢަދަދެއްކަމަށް ތަފާސް ހިސާބުގައި ވަނީ ބުނެފައެވެ.\nމީރާއަށް މިދިޔަ މަހު ޖީއެސްޓީގެ ގޮތުގައި 665.9 މިލިއަން ރުފިޔާ އާއި އެއަރޕޯޓް ސަރވިސް ޗާޖުގެ ގޮތުގައި 73.3 މިލިއަން ރުފިޔާ އާއި ރެމިޓެންސް ޓެކްސްގެ ގޮތުގައި 10.4 މިލިއަން ރުފިޔާ އާއި ޓޫރިޒަމް ބޭނުންތަކަށް ވިއްކި ބިމަށާއި ޓޫރިޒަމް ބޭނުމަކަށް ބަދަލުކުރި ބިމަށް 65.6 މިލިއަން ރުފިޔާ ދައްކާފައިވާ ކަމަށްވެސް އެ އިދާރާއިން ބުންޏެވެ.\nމީގެ އިތުރުން މިދިޔަ މަހު 62.3 މިލިއަން ޑޮލަރުވެސް ވަނީ ޓެކްސްގެ ގޮތުގައި ދައްކާފައެވެ. އަދި އެ އިދާރާގެ ހިސާބުތައް ދައްކާ ގޮތުން މި އަހަރުގެ ފުރަތަމަ ތިން މަސް ނިމުނުއިރު މީރާއަށް 4.5 ބިލިއަން ރުފިޔާ ލިބިފައިވާ ކަމަށެވެ.


ސްކޫލް ކުދިންނަށް ހާއްސަ ބަހެއް ބާއްވާނީ\nމާލޭގައި ސްކޫލް ކުދިންނަށް ހާއްސަ ބަހެއްގެ ހިދުމަތް ފަށަން ހަމަޖެހިފައިވާ ކަމަށް ސިޓީ ކައުންސިލުން ބުނެފިއެވެ. މިދިޔަ ހަފްތާގައި ސިޓީ ހޯލުގައި ރައްޔިތުންނަށް މައުލޫމާތު ދެއްވަ...\nއިންޑިޔާގެ ސްކޫލް ދަރިވަރަކު ރޭޕްކޮށްލި މައްސަލައަކާ ގުޅިގެން ވަރުގަދަ ކުރިމަތިލުންތަކެއް ހިނގައިފި\nމުހައްމަދު ޖަވާދު ޔޫސުފު 02 މާރޗް 2013\nނިއުދިއްލީ (މާޗް 2): އިންޑިޔާގެ ސްކޫލެއްގައި ކިޔަވާ7އަހަރުގެ އަންހެން ދަރިވަރަކު ރޭޕްކޮށްލި ކަމަށް ބެލެވޭ މައްސަލައަކާ ގުޅިގެން އެކަމާދެކޮޅަށް ނިއުދިއްލީގައި އިއްޔެ ހަވީރު އިޙްތިޖާޖް ކުރި އެތައް ހާސ...\nއިންޓަ ސްކޫލް ކުރިކެޓް މުބާރާތުގެ ޗެމްޕިއަންކަން އަތޮޅު ތައުލީމީ މަރުކަޒުގެ ޓީމުން ހޯދައިފި\nމުހައްމަދު ޝާން 28 ފެބްރުއަރީ 2013\nފައިސަލް ފައުންޑޭޝަންއިން ސްޕޮންސާކޮށް، ފުވައްމުލަކު ރަށު ކައުންސިލްތަކުން އިންތިޒާމް ކޮށްގެން އެ ރަށުގައި ބޭއްވި ފުރަތަމަ އިންޓަ ސްކޫލް ކުރިކެޓް މުބާރާތުގެ ޗެމްޕިއަންކަން އަތޮޅު ތައުލީމީ މަރުކަޒުގެ ޓ...\nއިންޓަ ސްކޫލް ކެރަމް މުބާރާތުގެ ފައިނަލަށް ޓީމްތައް ހޮވިއްޖެ\nމުހައްމަދު ޝާން 27 ފެބްރުއަރީ 2013\nމިމަހުގެ 21 ން 28ގެ ނިޔަލަށް ކުރިއަށް ގެންދާ 15 ވަނަ އިންޓަ ސުކޫލް ކެރަމް މުބާރާތުގެ ފައިނަލަށް ޓީމުތައް ހޮވިއްޖެ އެވެ. ގަލޮޅު ދަނޑުގައި ހުންނަ ކެރަމް ހޯލްގައި ކުރިއަށްދާ އެ މުބާރާތުގެ 11 އަހަރުން ދ...\nމައިލޯ އިންޓަ ސްކޫލް ފުޓްބޯޅަ މުބާރާތް ފަށައިފި\n. 26 ފެބްރުއަރީ 2013\nމި އަހަރުގެ މައިލޯ އިންޓަ ސްކޫލް ފުޓްބޯޅަ މުބާރާތް އިއްޔެ ފަށައިފި އެވެ. އިއްޔެ ގަލޮޅު ދަނޑުގައި ބޭއްވި ރަސްމިއްޔާތުގައި ފެށީ 13 އަހަރުން ދަށުގެ މެޗުތަކެވެ. މުބާރާތުގައި ދެން ހިމެނެނީ 1...\nބޯކޮށް ވާރޭވެހޭނެތީ ހަތަރު އަތޮޅަކަށް ވައިޓް އެލާޓް ނެރެފި\nއިބްރާހިމް ޒަކީ 14 މިނެޓު ކުރިން


Raajjeyge furathama Gigabit City akah Fuvahmulah - One Online\nފައިބަރ އޮޕްޓިކް ނެޓްވަރކް މެދުވެރިކޮށް، ސުޕަނެޓް ހިދުމަތް ތައާރަފްކުރަނީ --- ފޮޓޯ: އުރީދޫ މޯލްޑިވްސް\nރާއްޖޭގެ ފުރަތަމަ ގިގަބިޓް ސިޓީއަކަށް ފުވައްމުލައް\nއުރީދޫ މޯލްޑިވްސް އިން ގާއިމުކޮށްފައިވާ ފައިބަ އޮޕްޓިކް ނެޓްވޯކުން އިންޓަނެޓުގެ ހިދުމަތް ފުވައްމުލަކު ސިޓީއަށް ތައާރަފްކޮށްފިއެވެ.\nއުރީދޫގެ ގިގަބިޓް ކޭޕަބަލް ފައިބަރުގެ އެހީގައި، ފުވައްމުލަކަކީ މިހާރު ރާއްޖޭގެ ފުރަތަމަ ގިގަބިޓް ސިޓީއަށް ވެފައިވާކަމަށް އުރީދޫ މޯލްޑިވްސްއިން ބުނެއެވެ.\nއުރީދޫގެ ގިގަބިޓް ކޭޕަބަލް ފައިބާ އެހީގައި ސުޕަނެޓް ފައިބަރު ބްރޯޑްބޭންޑް ފުވައްމުލަކުގައި އިއްޔެ ތައާރަފްކޮށްދެއްވީ މިނިސްޓަރ އޮފް ކޮމިއުނިކޭޝަން، ސައިންސް އެންޑް ޓެކްނޮލޮޖީ، މުހައްމަދު މަލީހް ޖަމާލްއެވެ. މި ރަސްމިއްޔާތުގައި ކޮމިއުނިކޭޝަން އޮތޯރިޓީގެ ޗީފް އެގްޒެކެޓިވް، އިލްޔާސް އަހުމަދާއި ފުވައްމުލަކުގެ މޭޔަރު އަބްދުﷲ ފަލާހް ޝަރީފް އަދި އުރީދޫ މޯލްޑިވްސްގެ ސީއީއޯ ނަޖީބް ޚާން ބައިވެރިވެވަޑައިގަތެވެ.\nމި ރަސްމިއްޔާތުގައި ވާހަކަދައްކަވަމުން ނަޖީބު ހާން ވިދާޅުވީ ފުވައްމުލައް ސިޓީއަކީ، ރާއްޖޭގެ އެންމެ ދެކުނުގައި ކުރިއަރަމުން އަންނަ ޑިޖިޓަލް ހަބު ކަމަށާއި، މި ސިޓީގެ ޑިޖިޓަލް ކުރިއެރުންތަކަށް އިތުރު އެއްބާރުލުމާއި އެހީތެރިކަން ފޯރުކޮށްދިނުމަށްޓަކައި، އުރީދޫ ގިގަބިޓް ކޭޕަބަލް ފައިބަރު ނެޓްވާކް ގާއިމްކޮށް، ހަލުވި ސްޕީޑުގެ ސުޕަނެޓް ބްރޯޑްބޭންޑް ފޯރުކޮށްދެވުމީ، ލިބުނު ވަރަށް ވެސް ބޮޑު އުފަލެއް ކަމުގައެވެ.\nޓެކްނޮލޮޖީ ހަބެއް ގޮތުގައި ކުރިއަރަމުން އަންނަ ފުވައްމުލަކުގެ ޑިޖިޓަލް ބޭނުންތަކަށް ހާއްސަކޮށް ފަރުމާކުރެވިފައިވާ 100 އެމްބީޕީއެސް އާއި ހަމައަށް ހަލުވި ސްޕީޑު ލިބޭ ތަފާތު ބްރޯޑްބޭންޑް ޕެކޭޖުތަކެއް އުރީދޫ ސުޕަނެޓް މެދުވެރިކޮށް ފޯރުކޮށްދޭނެ ކަމަށް އުރީދޫއިން ބުނެއެވެ.\nގުޅޭ ޓެގު ޓެކްނޮލޮޖީ އުރީދޫ މިނިސްޓްރީ އޮފް ކޮމިނިއުކޭޝަން، ސައިންސް އެންޑް ޓެކްނޮލޮޖީ ފުވައްމުލައް ސިޓީ\nމަންމައާއި ކޮއްކޮގެ މަރަށްފަހު ދެން އިވުނީ ފިރިމީހާ މާކަނޑަށް ގެއްލުނު ހަބަރު!\nމަސް ހިފަން ސައީދު ބޭނުންކުރި ކަމަށް ބެލެވޭ އެއްޗެއް ފެނިއްޖެ


އިންޓަމިޓެންޓް ފާސްޓިންއަކީ ނުކޮށް ދޫކޮށްލާ ވަރުގެ ކަމެއް ނޫން! – Haftha\nއިންޓަމިޓެންޓް ފާސްޓިންއަކީ ނުކޮށް ދޫކޮށްލާ ވަރުގެ ކަމެއް ނޫން!\nއިންޓަމިޓެންޓް ފާސްޓިންއަކީ ކަނޑައަޅާފައިވާ ވަކި ގަޑިތަކެއްގައި ކެއުމަށް ފަހު، ގިނަ ވަގުތު ނުކައި ހުރުމަށް ކިޔާ ނަމެކެވެ. އަދި މިއީ ހިކެން ބޭނުންވާ ގިނަ މީހުން ބޭނުންކުރާ އުކުޅެކެވެ. އިންޓަމިޓެންޓް ފާސްޓިންގައި ގިނަ މީހުން ބޭނުންކުރާ ގަޑިތަކަކީ ދުވާލުގެ 8 ގަޑިއިރު ކެއުމަށް ފަހު، 16 ގަޑިއިރު ނުކައި ހުރުމެވެ.\nކެއުމުގެ ގަޑިތައް މިގޮތަށް ބަދަލުކޮށްލުމުން ހަޑިގަނޑަށް ބޮޑެތި ފައިދާތަކެއް ކުރެއެވެ. އެގޮތުން އެއް ކަމަކީ، ނުކައި ހުންނަ ވަގުތު، ހަށިގަނޑުގައި ރައްކާކުރެވުފައި ހުންނަ ފެޓްތައް ފަސޭހައިން ބޭނުން ކުރެވޭނެ ގޮތަށް ހެދުމަށް ހަށިގަނޑުގެ ހޯމޯން ލެވެލްތައް ބަދަލުކޮށްލައި، ސެލިއުލާ ރިޕެއާ ޕްރޮސެސް އެއް ފަށައެވެ.\nއޭގެ ސަބަބުން، ހަށިގަނޑުގެ އިންސިއުލިން ލެވެލް މަދުވެ، ހިއުމަން ގްރޯތް ހޯމޯން ލެވެލްތައް އިތުރުކޮށްދެއެވެ. އަދި އޭގެ ސަބަބުން ހަށިގަނޑުގައި ހަރުލައިފައި ހުންނަ ފެޓްތައް ވިރުވާލަން އެހީވެދެއެވެ.\nއިންޓަމިޓެންޓް ފާސްޓިން އަކީ ހަކުރު ބަލި ހުންނަ މީހުންނަށްވެސް އެތައް ފައިދާއެއް ހުރި ކަމެކެވެ. އެގޮތުން، ޓައިޕް2 ޑައިބެޓީސް ހުންނަ މީހުންގެ ބްލަޑް ޝުގާ ލެވެލްތައް އެއް ހަމައެއްގައި ހިފަހައްޓާލުމަށް މިއީ ރަނގަޅު އުކުޅެއް ކަމަށް ގިން ދިރާސާ ތަކަކުން ދައްކައެވެ. އެހެން ނަމަވެސް ހަކުރު ބަލި ހުންނަ މީހުން އިންޓަމިޓެންޓް ފާސްޓް ކުރަން ބޭނުންވާނަމަ، އެއްފަހަރެއްގެ މަތިން 22 ހަފްތާއަށް ވުރެ ގިނަ ދުވަހު އިންޓަމިޓެންޓް ފާސްޓިން ނުކުރުމަށް ތަޖުރިބާކާރުން ލަފާ ދެއެވެ.\nއޭގެ އިތުރުން، މި އުކުޅަކީ ހިތަށާއި ސިކުނޑިއަށްވެސް ފައިދާ ކުރާ އުކުޅެކެވެ. އެގޮތުން، އިންޓަމިޓެންޓް ފާސްޓިންގެ ސަބަބުން ހިތުގެ ބައްޔަށް މީހާ ހުށަހެޅޭފަދަ ބައެއް ކަންކަމުން މީހާ ރައްކާތެރި ކޮށްދޭ ކަމަށް ދިރާސާތަކުން ދައްކައެވެ. އެގޮތުން، ބްލަޑް ޝުގާ ލެވެލްތައް އެއް ހަމައެއްގައި ހިފެހެއްޓުމާއި، ބްލަޑް ޕްރެޝަރާއި ކޮލެސްޓްރޯލް ލެވެލްތައް ހިފަހައްޓައި، ލޭނާރުތައް ދުޅަވުމަށް ދިމާވާ ކަންކަމުން ރައްކާތެރި ކޮށްދޭކަމަށް ދިރާސާތަކުން ދައްކައެވެ.\nއަދި އިންޓަމިޓެންޓް ފާސްޓިންގެ ސަބަބުން، ސިކުޑީގެ ދުޅަހެޔޮކަމަށް ބޭނުންވާ ބައެއް މެޓަބޮލިކް ސިފަތައް އަވަސްކޮށްދޭ ކަމަށް ދިރާސާތަކުން ދައްކައެވެ. އަދި އޭގެ ސަބަބުން އާ ނާވް ސެލްތައް އުފެދުމަށް އެހީވާ ކަމަށްވެސް މީދާ ބޭނުންކޮށްގެން ހަދާފައިވާ ބައެއް ދިރާސާތަކުން ދައްކައެވެ.


06 މެއި 2021 އިން 12 މެއި 2021 ގެ ނިޔަލަށް ކެއިން ބުއިމުގެ ޚިދުމަތްދޭ ތަންތަން ހުޅުވާފައި ބެހެއްޓޭނެ ގަޑި\nކޮވިޑް-19 އިން ރައްކާތެރިވުމަށް އަޅާފައިވާ ޚާއްޞަ ފިޔަވަޅުތަކަށް ބަދަލު ގެނައުމާގުޅިގެން، 06 މެއި 2021 އިން ފެށިގެން 12 މެއި 2021 ގެ ނިޔަލަށް ސައިހޮޓާ، ކެންޓީން، ކެފޭ، ރެސްޓޯރަންޓް ފަދަ ކާބޯތަކެތީގެ ޚިދުމަތްދޭ ތަންތަނުން ޢަމަލުކުރަންވީ ގޮތް ތިރީގައި ބަޔާންކުރެވިފައިއެވަނީއެވެ.\n1- 06 މެއި 2021 އިން ފެށިގެން 12 މެއި 2021 ގެ ނިޔަލަށް އާންމުންނަށް ކެއިން ބުއިމުގެ ޚިދުމަތް ދިނުމަށް ހުޅުވާފައި ބެހެއްޓޭނެ ގަޑިއަކީ ހަވީރު 5:30 އިން ރޭގަނޑު 9:00 އާ ދެމެދު އެވެ.\n2- 06 މެއި 2021 އިން ފެށިގެން 12 މެއި 2021 ގެ ނިޔަލަށް ސައިހޮޓާ، ކެންޓީން، ކެފޭ، ރެސްޓޯރަންޓް ފަދަ ކާބޯތަކެތީގެ ޚިދުމަތްދޭ ތަންތަނުން، ރޭގަނޑު 9:00 އިން މެންދަމު 3:00 އަށް، މޯލްޑިވްސް ޕޮލިސް ސަރވިސް ގެ ހުއްދައާއެކު ޑެލިވަރީގެ ޚިދުމަތް ދެވިދާނެއެވެ.\nސައިހޮޓާ، ކެންޓީން، ކެފޭ، ރެސްޓޯރަންޓް ފަދަ ކާބޯތަކެތީގެ ޚިދުމަތްދޭ ތަންތަނުން، ހެލްތް ޕްރޮޓެކްޝަން އެޖެންސީން ކަނޑައަޅާ އުޞޫލުތަކާ އެއްގޮތަށް ޢަމަލުކުރައްވަން ވާނެއެވެ.\nސުންގަޑި: 12 މޭ 2021 0000


ހެލްތު މިނިސްޓަރ ނަސީމު ތ. އަތޮޅަށް ކުރައްވާ ދަތުރުފުޅެއް ފައްޓަވައިފި | Atoll News\nހެލްތު މިނިސްޓަރ ނަސީމު ތ. އަތޮޅަށް ކުރައްވާ ދަތުރުފުޅެއް ފައްޓަވައިފި\nޝާއިޢުކުރީ: މުޙައްމަދު އަފްރާޙް ޖުލައި 2, 2021, 19:47\nހެލްތު މިނިސްޓަރ އަހްމަދު ނަސީމު ތ. އަތޮޅަށް ކުރައްވާ ދަތުރުފުޅެއް ފައްޓަވައިފި އެވެ.\nހެލްތު މިނިސްޓްރީން ބުނެފައިވަނީ މިނިސްޓަރ ނަސީމު މިދަތުރުފުޅު ފައްޓަވާފައިވަނީ މި ޖުލައި މަހުގެ 1 ވަނަ ދުވަހު ކަމަށެވެ. އަދި މި މަހުގެ4ވަނަ ދުވަހުގެ ނިޔަލަަށް އެ އަތޮޅުގެ ގިނަ ރަށްތަކަށް ވަޑައިގަތުމަށް ހަމަޖެހިފައިވާ ކަމަށް ވެސް އެ މިނިސްޓްރީން ބުނެ އެވެ.\nއެގޮތުން ތިމަރަފުށި، ވޭމަންޑޫ، ގާދިއްފުއްޓާއި އަދިވެސް އެހެން ރަށްރަށަށް ވަޑައިގަތުމަށް ނިންމާފައިވާ ކަމަށް ވެސް އެ މިނިސްޓްރީން ވަނީ ބުނެފަ އެވެ.\nމި ދަތުރުފުޅުތަކުގައި އެ ރަށްރަށުގެ ސިއްހީ މަރުކަޒުތަކަށް ޒިޔާރަތްކޮށް ރަށްރަށުގެ ކައުންސިލްތަކާއި ބައްދަލުކުރެއްވުމަށް ވެސް ވަނީ ހަމަޖެހިފަ އެވެ.\nއެގޮތުން މިއަދު ވަނީ ތ. މަޑިފުށި ހެލްތު ސެންޓަރަށް ވަޑައިގެން އެތަނުގެ މުވައްޒަފުންނާއި ބައްދަލުކުރައްވާފަ އެވެ.\nއަތޮޅުތެރޭގެ ސިއްހީ ނިޒާމް ހަރުދަނާކުރުމަށް ސަރުކާރުން ގިނަ މަސައްކަތްތަކެއް ކުރަމުން އަންނަ އިރު، ރަށްރަށުގެ ހެލްތު ސެންޓަރުތަކާއި އަތޮޅު ހޮސްޕިޓަލްތަކުން ދެމުން އަންނަ ޚިދުމަތްތަކާއި އެތަންތަނުގައި މަސައްކަތްކުރާ މުވައްޒަފުންގެ ފެންވަރު ރަނގަޅު ކުރުމަށް ވެސް ސަރުކާރުން އަންނަނީ ގިނަ މަސައްކަތްތަކެއް ކުރަމުން ނެވެ.\nމިނިސްޓަރ ނަސީމުގެ އަރިހުގައި މި ދަތުރުފުޅުގައި ހެލްތު މިނިސްޓްރީގެ ސްޓޭޓް މިނިސްޓަރ އަހްމަދު އާދިލް އާއި، ސިނިއަރ އެގްޒެކެޓިވް ޑިރެކްޓަރ އަބްދުﷲ ހަންނާން އާއި، އެސިސްޓެންޓް ޑިރެކްޓަރ އަބްދުﷲ މައުރޫފް އަދި މިނިސްޓްރީގެ އިސް މުވައްޒަފުން ވަނީ ބައިވެރިވެވަޑައިގެންފަ އެވެ.\nHealth minister Th. Madifushi HC ah ziyaaraikoh,muvazzafunai badhdhalukuravvaifi. pic.twitter.com/mwOcfJnTEy\n— Ministry of Health (@MoHmv) July 2, 2021


COLUMN: Masverikamaa medhu zuvaanun dhevan visnumakah hingaidhaane! | ThePress\nމަސްވެރިކަމާ މެދު ޒުވާނުން ދެވަނަ ވިސްނުމަކަށް ހިނގައިދާނެ!\n23 October 2019, 19:28\nދެކުނުގެ މަސް ދޯންޏަކުން މަސް ބާނަނީ / ފޮޓޯ: ސޯޝަލްމީޑިއާ\nދިވެހި މަސްވެރިންގެ ވާހަކަތައް ހިއްސާ ކުރާ ހަސަން ސާޖިން ނުވަތަ ޓްވިޓާގައި މަޝްްހޫރު ނަމުން ނަމަ "ޒުވާން މަސްވެރިޔާ" ބުނެފައިވަނީ މަސްވެރިން ބާނާ މަސް ނުކިރިގެން މަސްވެރިން ތިބީ ހަދާނެ ގޮތް ހުސްވެފައި ކަމަށެވެ.\nޒުވާން މަސްވެރިޔާ ބުނީ، ހއ. އަތޮޅުން ބޭނި 13 ޓަނުގެ މަސް ކިރަން ފެލިވަރަށް ދިއުމުން ފެލިވަަރުން ބުނީ ކޫއްޑުއަށް ދިއުމަށް ކަމަށާއި ކޫއްޑުއަށް ދިއުމުން، މަސް ހުރީ މާ ގިނަ ދުވަސް ވެފައި ކަމަށް ބުނި ކަމަށެވެ. އެންމެ ފަހުން އެ މަސް ކިރަން ޖެހުނީ5ރުފިޔާގެ ރޭޓުގައި ކަމަށްވެސް އޭނާ ބުންޏެވެ. އަދި މިދިޔަ މަހު ބޭނި 14 ޓަނުގެ މަހުން ފަސް ޓަނުގެ މަސް މޫދަށް އުކާލާފައިވާ ކަމަށާއި ބާކީ ހުރި ނުވަ ޓަނުގެ މަސް ކިރަން ޖެހުނީ 15 ރުފިޔާގެ ރޭޓުގައި ކަމަށެވެ.\nއެހެން މަސްވެރިއެއް ބުނީ، އެމީހުން ހއ. އަތޮޅުން މަސް ބާނައިގެން ގޮސް ރ. އަލިފުށިން ހަތަރު ޓަނުގެ އައިސް އަދި ރ. ދުވާފަރުން 10 ޓަނުގެ އައިސް އަޅައިގެން ޅ. ފެލިވަރަށް ދިޔުމުން މަސް ކިރޭނީ 22 އޮކްޓޫބަރުގައި ކަމަށް ބުނެފައި ކޫއްޑުއަށް ފޮނުވާލާ ކަމަށެވެ. އަދި ކޫއްޑުއަށް ދިޔަ މަގުމަތީގައި ހުޅުމާލެއިން 8 ޓަނުގެ އައިސް އަޅައިގެން ފިނިކުރަމުން، ކޫއްޑުއަށް ދިއުމުން ކޫއްޑުއިން ބުނަނީ "ސޮރީ" ކަމަށް ވެސް އޭނާގެ ބުނެއެވެ.\n"ހއ. އަތޮޅުން މަސް ބާނައިގެން ރ. އަލިފުށިން ހަތަރު ޓަނުގެ އައިސް އަޅައިގެން ރ. ދުވާފަރުން ދެ ދުވަހު 10 ޓަނުގެ އައިސް އަޅައިގެން ޅ. ފެލިވަރަށް މަސްކިރަން ދިޔައީމަ މަސްކިރޭނީ 22 އޮކްޓޫބަރުގައި ކަމަށް ބުނެފައި ކޫއްޑޫއަށް މަސްކިރަން ފޮނުވުމުން ދިޔަ މަގުމަތީގައި ހުޅުމާލެއިން 8 ޓަނުގެ އައިސް އަޅައިގެން ފިނިކުރަމުން އައިސް ކޫއްޑޫއިން ބުނީ ސޮރީ"\nމިއީ ކޮންމެ އަހަރަކުވެސް މަސްވެރިން އުޅެން ޖެހޭ ހާލުކަން ފާހަގަ ކުރަމުން ޒުވާން މަސްވެރިޔާ ބުނެފައި ވަނީ ރިސޯޓުތައް ހަދަން ފަޅުރަށްތައް ދޫކުރެވޭ އިރު މަސްވެރިންނަށް ދިމާވާ ގޮންޖެހުން ތަަކަށް އެއްވެސް ސަރުކާރަކުން ދާއިމީ ހައްލެއް އަދި ހޯދައި ނުދެވޭ ކަމަށެވެ.\nމިފްކޯގެ މެނޭޖިން ޑައިރެކްޓާ އިސްމާއިލް ފައުޒީ / ފޮޓޯ: ދަ ޕްރެސް\nމި ކަމާ ގުޅިގެން މިފްކޯގެ މެނޭޖިން ޑައިރެކްޓާ އިސްމާއިލް ފައުޒީ "ދަ ޕްރެސް" އަށް މައުލޫމާތު ދެއްވަމުން ވިދާޅުވީ، އެންމެ ގިނަވެގެން އައިސް އަޅައިގެން މެއިންޓެއިން ކުރުމަށް އޮންނާނީ އެއް ހަފްތާ ކަމަށެވެ. މި ދިޔަ މަހުގެ 15 ގައި މަސްކިރަން ދިޔަ ބަޔަކު ކިއުގައި މަޑުކޮށްގެން ތިބީމައި މަސްކިރާ ބޯޓުން އަވަހަށް މަސްކިރުވުމަށް ތެޔޮދީފައި އެމީހުން ފެލިވަރުން ކޫއްޑުއަށް ފޮނުވާލި ކަމަށް ފައުޒީ ވިދާޅުވިއެވެ.\n"ފެލިވަރު ކޮޅުގައި އަޅުގަނޑުމެން މިދިޔަ މަހުގެ 15ގައި އޭރު ކިޔުގައި އެބޭފުޅުން މަޑުކޮށްގެން ތިބީމަ އަޅުގަނޑުމެން ދިވެހި މަސްކިރާ ބޯޓުން ނިންމީ އެ ދޯނި ފަހަރަށް، ބޮޑެތި އަދަދުތައް ބާނާފަ ހުރި ދޯނި ފަހަރަށް ލުޔެއް ދިނުމުގެ ގޮތުން އަވަހަށް މަސްކިރުމަށް ފުރުސަތު ދިނުމުގެ ގޮތުން އަޅުގަނޑުމެނަށް ތެޔޮދީފައި އެކޮޅަށް ދާން އެންގީ. 15 އޮކްޓޯބަރު ވަނަ ދުވަހު ފުރި ދޯންޏެއްގެ ވާހަކަ މީ ސޯޝަލް މީޑިއާގަ މި އެނބުރެނީ."\nމިފްކޯގެ މެނޭޖިން ޑައިރެކްޓާ އިސްމާއިލް ފައުޒީ\nމީގެ އިތުރުން ފައުޒީ ވިދާޅުވީ، އެ ދޯނި ފެލިވަރުން ކޫއްޑުއަށް ދަތުރު ކުރަން ނަގާނީ ގިނަވެގެން 24 ގަޑިއިރު ކަމަށެވެ. ނަމަވެސް އެ ދޯނި ކޫއްޑުއަށް ދިޔަ ކަމަށް ރިޕޯޓު ކޮށްފައި ވަނީ މިމަހުގެ 22 ވަނަ ދުވަހު ކަމަށާއި އެއީ7ދުވަސް ފަސް ކަމަށް ފައުޒީ ފާހަގަ ކުރެއްވިއެވެ. އަދި އެ ދޯނިން ކިރި މަސްތަކުގެ ތެރެއިން ބޮޑު ބައެއް ރިޖެކްޓު ކުރީ މަހުގެ ކޮލެޓީ އާއި ހުރިހާ އެއްޗަކަށް ބެލުމަށް ފަހު ކަމަށާއި ގިނައިން 'ނެގީ' ދަތުރު މަތީގައި ބާނާފައި ހުރި މަސް ކަމަށެވެ. އަދި އެކަން އެގޮތަށް ދިމާވީ މަސް ނުކިރިގެން ނޫން ކަމަށްވެސް ފައުޒީ ވިދާޅުވިއެވެ.\n"އެ ދޯނީގަ ހުރި މަހުގެ ތެރެއިން ބޮޑު ބައެއް ރިޖެކްޓު ކުރީ މަހުގެ ކޮލެޓީ އާއި ހުރިހާއެއްޗަކަށް ބެލުމަށް ފަހު. ގިނައިން ނެގީ ދަތުރު މަތީގަ ބާނާފަ ހުރި މަސް. މަސް ނުކިރިގެންނެއް ނޫން އެހެންވީ"\nމިފްކީގެ މެނޭޖިން ޑައިރެކްޓާ އިސްމާއިލް ފައުޒީ\nއެސްޓީއޯގެ މެނޭޖިން ޑިރެކްޓަރު ހުސެން އަމްރު ވިދާޅުވެފައިވަނީ، މިވަގުތު ދުނިޔޭގަ މަހުގެ އަގު ހުރީ 1000 ޑޮލަރަށް ޓަނެއް ކަމަށާއި މަސްވެރިން އަތުން މަސް ގަނެގެން ބޭރު ކުރާއިރު 1850 ޑޮލަރު ޖެހޭ ކަމަށެވެ. މިކަން މިހެން ކޮށްފި ނަމަ ކޮންމެ ޓަނަކުން އެތަށް ސަތޭކަ ޑޮލަރެއް ގެއްލުން ވާނެކަމަށް ވެސް އަމްރު ވިދާޅުވިއެވެ. އަދި އެކަމުން ވާ ގެއްލުން ފޫބައްދަން މަސް ގަންނަ ފައިސާ ދެނީ ދައުލަތުގެ ބަޖެޓުން ކަމަށާއި އެއީ އެންމެން ދައްކާ ޓެކްސް ފައިސާއަށް ވާއިރު، ހަލާކުވެފައި ހުންނަ މަސް ޓެކްސް ފައިސާއިން ނުގަނެވޭނެ ކަމަށް އޭނާ ވިދާޅުވިއެވެ.\nމިކަމާ ގުޅިގެން ދިވެހި މަސްވެރިންގެ ޖަމިއްޔާއިން ބުނީ، ފެލިވަރުން ނަންބަރު ނަގައިގެން ކޫއްޑުއަށް ދިޔަ ދޯނީގެ ދަތުރު ލަސްވީ ވިއްސާރައިގެ ސަބަބުން ކަމަށާއި ކޫއްޑޫން މަސް ކިރަން މަސައްކަތް ކުރި ނަމަވެސް ގިނަ ދުވަސްވުމުން އެ މަސްތައް "ބްރައިން" އަށް އެޅުމުން މައްސަލަ ޖެހިދާނެތީ އެ މަސް ނުނެގީ ކަމަށެވެ. މި ގޮތަށް ކަންތަށް ކޮށްފައި ވަނީ ދެ ފަރާތުން ވެސް އެއްބަސް ވެގެން ކަމަށްވެސް އެ ޖަމިއްޔާއިން ބުނެއެވެ.\nވެރިކަމަށް އަންނަ ކޮންމެ ވެރިކަމެއްގައި ވެސް ތަފާތު ގިނަ ވައުދުތަކެއް މަސްވެރިންނަށް ހާއްސަކޮށް ވަމުން ދާއިރު އެއްބަޔަކު ގަބޫލު ކުރާގޮތުގައި މަސްވެރިންނަށް އެންމެ ބޭނުންވަނީ މަސްވެރިޔާ ކާޑެވެ. އަނެއްބަޔަކު ދެކޭގޮތުގައި މަސްވެރިކަމުގެ ސިނާއަތް ރަނގަޅު ކުރެވޭނީ ތެލުގެ ހަރަދު ކުޑަކޮށް، ސަރުކާރުން ސަބްސިޑީ ދީގެންނެވެ.\nނަމަވެސް އަސްލު މައްސަލަ އޮތްގޮތަށް އޮތީއެވެ. އެތައް ދުވަހެއްގެ ބުރަ މަސައްކަތުން މަސްވެރިން ބާނާ މަހަށޤ ހަމަ އަގެއް ނުލިބެއެވެ. މަސްކޮޅު ކިރާލެވެނީ އެތައް އިރަކު ކިޔުގައި ޖެހިގެންނެވެ. ލޭނު އަޅާ މީހުން އެ މަސައްކަތުގައި އަވަދި ނެތި އުޅެއެވެ. އެއީވެސް ހަމަ ސަރުކާރުގެ ހުއްދަ ލިބިގެން ކުރާ މަސްވެރިކަމެކެވެ. މަސް ކިރާ ބޯޓުތައް އެހާ މަދެވެ. ބާނާ މަސްކޮޅު ކިރަން ދާނެ ތަނެއް ނެތެވެ. މަސްގަތުމުގެ ވާދަވެރިކަން ގެއްލި މުޅި ސިނާއަތް ގެއްލެނީއެވެ.\nމިދިޔަ ދެ މަހެއްހާ ދުވަހުގެ ތެރޭގައި އުތުރުގެ މަސްވެރިކަން ވަނީ އެހެން އަހަރުތަކާ އަޅާ ބަލާއިރު ވަރަށް ބޮޑަށް ތިޔާގިވެފައެވެ. މި ކަމުގެ ސަބަބުން ފެލިވަރުގައި ހުންނަ މިފްކޯގެ ފެކްޓްރީއަށް ވަނީ ބާރު ބޮޑުވެ، މަސް ކިރުމުގެ މައްސަލަތައް ބޮޑުވެގެން ގޮސްފައެވެ. ނަމަވެސް މިފްކޯގެ އެމްޑީ އިސްމާއިލް ފައުޒީ މި މަހު ކުރީކޮޅު ވިދާޅުވެފައި ވަނީ، މަސްވެރިން ބާނާ މަސްތައް ނުކިރި އުކާލަން ޖެހޭ ހިސާބަށް ދިޔަ ނަމަވެސް މަސްވެރިން ބާނާ ހުރިހާ މަހެއް ވެސް ގަންނަމުންދާ ކަމަށެވެ.\nއެންމެ ކުޑައިރުއްސުރެ އިވޭ އަޑަކީ މަސްވެރިކަމަކީ ދިވެހިންގެ ލޭނާރު ކަމަށެވެ. ގިނަ ބަޔަކު އާމްދަނީ ހޯދުމަށް ކުރާ މަސައްކަތެއް ކަމަށެވެ. ދޭހާ އަތްވަކާއި ވެހޭހާ ވާރެއެއްގައި އެމީހުން މަސައްކަތް ކުރަނީ ހަމަޖެހިލައިގެން އަނބިދަރިންނާއި އާއިލާ އަށް އުފާވެރި މުސަތަގުބަލެއް ހޯދައި ދިނުމުގެ ފޮނި އުންމީދުގައެވެ.\nމިއަދު ހާލަތު ބަދަލުވެ މަސްވެރިކަމަށް ޒުވާނުންގެ ޝައުގުވެރިކަން އެނބުރެމުން ދާއިރު ބާނާ މަސްކޮޅަށް ހަމަ އަގު ނުލިބުމަކީ މަސްވެރިކަމާމެދު ޒުވާނުން ދެވަނަ ވިސްނުމަކުން ވިސްނާނެ ކަމެކެވެ.\nކޮލަމް އެސްޓީއޯ މަސްވެރިކަން މިފްކޯ ޒުވާނުން


Alif Laam Gaaf: ފެނުމުން އެލިސްޓު... އެމުނޭ މި ހާސަރު...\nދަންނަވަންތޯއެވެ؟ މިއުޅެނީ ސިޔާސީ ވާހަކަ ދައްކާކަށް ނޫނެވެ. ސިޔާސަ ވާކަށްވެސް ނޫނެވެ. މިއުޅެނީ، މި ބިމަށް ނިސްބަތްވާ، ދިވެހި ލޭހިނގާ ދިވެހި ދަރިއަކަށް ވީތީ، މިޤައުމަށް ހިތުގައި ކުލުނަކާއި ލޯތްބެއް އޮތަތީ، އަޅުގަނޑުގެ ހިތުގައި އުފެދޭ ޝުޢޫރު ތެދުވެރިކަމާއެކު ދަންނަވާލެވޭތޯއެވެ.\n11 މޭއި 2021 ވެގެން މިދިޔައީ ދިވެހި ތާރީޚުގައި ފާހަގަ ކޮށްލެވޭނެ ދުވަހަކަށެވެ. މިފަހުގެ ތާރީޚެއްގައި ރާއްޖެ ދުށް އެންމެ ބޮޑު ޚިޔާނާތް ކަމަށްވާ، އެމް.އެމް.ޕީ.އާރ.ސީ ގެ މަައްސަލާގައި ޚިޔާނާތްތެރިވި ކަމަށް ބެލެވޭ ދިގު ލިސްޓެއް ރައްޔިތުންނާއި ހަމަޔަށް ތިލަވި ދުވަހެވެ. މިއީ 27 އޮކްޓޯބަރ 2015 ގައި އެންޓި ކޮރަޕްޝަން ކޮމިޝަނުން މި މައްސަލަ ބައްލަވަން ފެށި ހިސާބުން ފެށިގެންވެސް އަދާ ހަމައަށް، ޢާއްމުންނާ ހިސާބަށް މި މައްސަލައިގެ ތަފްސީލުތައް މިހާ ތިލަކޮށް ފެންމަތިވި ފުރަތަމަ ފަހަރެވެ. ދިވެހި ރައްޔިތެއްގެ ހައިސިއްޔަތުން، މިމައްސަލަ ބެއްލެވި، ބައްލަވަމުންގެންދަވާ އަދި ރައްޔިތުންނާ ހިސާބަށް މިކަން ގެނެސްދިނުމުގައި ބައިވެރިވި ކޮންމެ މީހަކަށް ޝުކުރުވެރިވަމެވެ.\nޚީޔާނާތުގެ ފައިސާ ލިބުނު ކަމަށް ބެލެވޭ 281 ފަރާތެއްގެ ނަމާ އެކު ރައްޔިތުންގެ މަޖިލިސް އިން މިއަދު ލިސްޓު ޢާންމު ކުރުމުން އުފެދޭ ސުވާލަކީ ދެން ވާންވީ ކިހިނެއްތޯއެވެ؟ ޖަވާބު ސާފެވެ. އެއްފަރާތް ވާންވީއެވެ! ނުވަތަ އިސްތިއުފާ ދޭން ވީއެވެ!\nމިއީ ފަސޭހަ އަދި ކުޑަ ކަމެއްގެ ވާހަކަ އެއް ނޫނެވެ. އެއްފަރާތްވެ އިސްތިއުފާ އޭ ދަންނަވާއިރު އެ 281 މީހުން ކުރެ އެކަކީވެސް ޝަރުޢީ ކޯޓަކުން މިމައްސަލާގައި ޙުކުމް އައިސްފައިވާ މީހެއް ނޫނެވެ. އެހެން ކަމަށްވާނަމަ، ކުށެއް ސާބިތު ނުވާހާ ހިނދަކު އޭނާ ކުއްވެރިއަކަށް ނުވާނެއެވެ، ތެދެކެވެ. އެއީ އެކަން އޮތް ގޮތެވެ. އަދި މީހަކު ތަނެއްގައި ހުރެފަ ތިޔައީ ވަގެކޭ ބުނާ އިރަށް އަޅުގަނޑު ވަގަކަށް ނުވާނެއެވެ. ވާން ނުވެސް ޖެހެއެވެ.\nއެހެން ކަމަށް ވާނަމަ، ދެން އުފެދޭ ސުވާލަކީ އެއްފަރާތްވުން ނުވަތަ އިސްތިއުފާ ދިނުމުގެ ވާހަކަ ދައްކަނީ ކީއްވެތޯއެވެ.\n1- މިއީ މިފަހުން ރާއްޖޭގައި ހިނގި އެންމެ ބޮޑު އަދި އެންމެ ފުޅާ އެއް ކޮރަޕްޝަންގެ ޢަމަލެވެ. 30 ވަރަކަށް ބިލިއަން ރުފިޔާގެ ބަޖެޓެއް އޮތް ޤައުމެއްގައި 1.4 ބިލިއަން ރުފިޔާ ލޯމަތިން ގެއްލުވާލުމަކީ ކުޑަކަމެއް ނޫނެވެ. އެހެން ކަމަށް ވާނަމަ މިކަމުގައި ހިއްސާވިކަމަށް ތުހުމަތު ކުރެވުމަކީ ކުޑަ ކަމެއްނޫނެވެ. އެފަދަ ބަޔަކު އެއްފަރާތް ނުވާންވީ ކީއްވެތޯއެވެ.\n2- ސާބިތު ނުވުމުގެ ވާހަކައެވެ. މައްސަލައެއްނެތެވެ. ސާބިތު ނުވަނީސް އިސްތިއުފާ ނުދެއްވިޔަސް، މަޤާމުތަކުގެ މަސްއޫލިއްޔަތުން ބަރީއަވާށެވެ. ރިވެތިގޮތަކީ އެއީއެވެ. އަދި ފަސްބައި ކިލަނބުކަމާއި ދުރީވެސް އެގޮތެވެ. އެއްފަރާތް ވާންވީ މި 281 ނަން ނިސްބަތްވާ މީހުން "ވަގުންނަށް" ވީތީ ނޫނެވެ. ވަގުންނަށް ނުވީތީއެވެ!!! ތިމާގެ އިޚުލާސްތެރިކަމާއި، އިންޓެގްރިޓީ ހިފަހައްޓަން ރައްޔިތުން ކުރިމަތީ މިވަގުތު އޮތް ހަމަ އެކަނި ފުރުސަތަކީ އެއީ ކަމަށްވީތީއެވެ. ސިއްރެއް ދަންނަވަންތޯއެވެ؟ މީހެއް ނަމަ އެކިޔާ އުޅޭ، "ސެލްފް ރެސްޕެކްޓް"އް ވެސް އޮންނަންވާނެތާއެވެ.\n3- އަނެއް ސަބަބަކީ މި ލިސްޓް އައި މަސްދަރެވެ. މިއީ ރާއްޖޭގެ ރައީސުލް ޖުމްހޫރިއްޔާ އަށް ޤާނޫނުން ލިބިދޭ ބާރުން އުފައްދަވާފައިވާ ކޮމިޝަނަކުން ހޯއްދެވި ހޯއްދެވުން ތަކެވެ. މަސައްކަތުގައި މަދަދުދާރުވީ ދިވެހި ރާއްޖޭގެ ކޮރަޕްޝަން ހުއްޓުވުމަށް އުފައްދާފައިވާ މުޢައްސަސާއިންނެވެ. ލިިސްޓް ޢާންމު ކުރީ ދިވެހި ރައްޔިތުންގެ މަންދޫބުންގެ ތެރެއިން ހޮވުނު ކޮމެޓީއަކުންނެވެ. އަދި އެކޮމެޓީގައި ރައްޔިތުންގެ މަޖިލިސްގައި އޮތް އެންމެ ބާރުގަދަ 241 ކޮމެޓީ ހިމެނިގެންނެވެ. ދެން މިއީ ތޯތޯ ލިސްޓެކޭ، ދައުލަތް ފޭލި ވަނީއޭ، މަގޭ ވެރިޔާ ތިލިސްޓަކު އޮންނަވަރުކަމެއް ނުކުރާނެޔޭ، ތިއުޅެނީ ބަދުނާމު ކުރާށޭ ގޮވިޔަސް އެކަން ރައްޔިތުންނަށް ބަލައިގަންނަން ފަސޭހަ ނުވާނެއެވެ. މިހާލަތުގައި އެބަހުރުވަ އިސްކުރުންވެސް ވާނީ ކުރެވޭ ކޮސްކަމަކަށެވެ.\n4- މިދަންނަވަނީ ބޮޑު ޚިޔާނާތެއްގެ ވާހަކައެވެ. ދެން އޭގެން ބައި އެޅުނު ކަމަށް ބެލެވޭ ބަޔަކު، ރައްޔިތުންގެ ފައިސާއިން މަންފާ ލިބޭ މަޤާމެއްގައި ހުންނަންވާނީ، އެކަމުން ބަރީއަވެ ސާފުވުމަށް ފަހުއެވެ. މަޖިލިސްތަކާއި، ޕާޓީތަކުގެ މަޤާމުތަކާއި، ސިވިލް ސާވިސް މަޤާމުތަކާއި، އަދި އެނޫންވެސް ދައުލަތުގެ ނުވަތަ ދައުލަތުން ޚަރަދު ކުރާ މުޢައްސަސާއެއްގެ މަޤާމުގައި ހުރުމުން ދެ ކަމެއް އެބަ ގޯސްވެއެވެ. ފުރަތަމަ ކަމަކަށް އޭނާގެ ނަހަމަ ނުފޫޒެއް ފޯރުމުގެ ފުރުސަތު އޮވެއެވެ. އެފުރުސަތު ބޭނުން ކުރާނެއެކޭ ނޫނެވެ.\n5- އެއްމެ މުހިއްމު ނުކުތާ އެންމެ ފަހަށް ބޭއްވީއެވެ. ޚިޔާނާތުގެ ފައިސާ ލިބުނު ކަމަށް ބުނާ 281 މީހުންގެ ތެރެެއިން ދައުލަތުގެ ނުވަތަ ދައުލަތުން ހަރަދު ކުރާ މުޢައްސަސާއެއްގެ އެއްވެސް މަޤާމެއްގައި މައްސަލަ ނިމެންދެން މި 281 މީހުންގެ ތެރެއިން އެކަކުވެސް ނުހުންނަން ޖެހޭ ސަބަބަކީ މި ދައުލަތުގެޙުރުމަތް ނުކެނޑުމެވެ. ކަރާމަތް ރައްކާތެރި ކުރުމެވެ. މުޢައްސަސާތަކުގެ އަގު ހިފަހެއްޓުމެވެ. ރައްޔިތުންގެ ހިތުގައި މުޢައްސަސާތަކާއި ދައުލަތަށް އޮތް މަޤާމު ސަލާމަތުން ބޭއްވުމެވެ.\nތެދެކެވެ. އަޅުގަނޑުގެ އަޑަށް ކިތައްމެ ބާރުލާ މިވާހަކަ ދެއްކިޔަސް ވާނެ ކަމެއް ނެތެވެ. އެހެނަސް، މި ދައުލަތުގެ ކަރާމާތް ރައްކާކުރެވެން ޖެހެއެވެ. ޤާނޫނުގެ ދިގު އަތް ކޮންމެވެސް ދިމާލަކުން ނިކުމެ، މި ލައްގަނޑުން މިޤައުމު ސަލާމަތް ކުރަން އެބަ ޖެހެއެވެ. މި ޝޯ ރައްޔިތުން ބަލާތާ5އަހަރު ވީއެވެ. މިލިސްޓުގައި ވާ ކުށުން ބަރީއަވާ ބަޔަކު ނަމަ އެބަދުނާމުން ސަލާމަތް ކޮށްދޭންޖެހެއެވެ. ކުށްވެރިންނަމަ ޤާނޫން އެމީހުންނާއި ހަމަ ކުރަން ޖެހެއެވެ. މިއީ ޝަރަފުވެރި ފަޚުރުވެރި ޤައުމެއްކަން އެބަ ދައްކަން ޖެހެއެވެ. އިހު ފެނުން ސުމޯޓޯ އުސޫލެއް އަދަކު ފެންނަން ނެތޭ ކިޔާތީ އިވެއެވެ. އެކަމަކު، ދިވެހި ދަރިއަކަށް ވީތީ ދަންނަވަންތޯއެވެ؟ މިދިގު ލިސްޓު އިންސާފުގެ ތަރާދުން ކިރެންދެން ވެސް ދައުލަތުގެ ކަރާމާތް ހިފަހައްޓާ ނަގަހައްޓާނެ ފަރުވާއެއް ޤާނޫނުގެ އަތުން ހޯދަންޖެހެެއެވެ. އެކަން އެހެން ނުވެއްޖެ ނަމަ، އަދުގެ ޖީލުތަކަށް އެދެވެނީ ހާދަހާވާ ހުތުރު ފިލާވަޅެކެވެ. އަންނާންއޮތް ޖީލުތަކަށް އެދޫކޮށްލެވެނީ ހާދަހާވާ ލަދުވެތި މާޒީއެކެވެ.\nދިވެހި ޤައުމު އަބަދުމެ އަބުރުވެރި، ޤަދަރުވެރި ޤައުމެއްގެ ގޮތުގައި ލަހައްޓަވާށި. އާމީން


ފީފާގެ ސެކްރެޓަރީ ޖެނެރަލް ކަމަށް ފުރަތަމަ ފަހަރަށް އަންހެނަކު ހަމަޖައްސައިފި ފީފާގެ ސެކްރެޓަރީ ޖެނެރަލް ކަމަށް ފުރަތަމަ ފަހަރަށް އަންހެނަކު ހަމަޖައްސައިފި – Noonu Daily\nPublished May 14, 201611:30\nދުނިޔޭގެ ފުޓްބޯޅައިގެ މައި އިދާރާ ފީފާގެ ސެކްރެޓަރީ ޖެނެރަލްގެ މަގާމަށް ފުރަތަމަ ފަހަރަށް އަންހެން ބޭކަނބަލަކު ހަމަޖައްސައިފިއެވެ.\nމި މަގާމަށް އައްޔަންކޮށްފައި ވަނީ ދިގުމުއްދަތަކަށް އަދި މިހާރުވެސް އދ.ގައި ޚިދުމަތް ކުރައްވަމުން ގެންދަވާ ސެނެގާލްގެ ފާތިމާ ސަމްބާ ސަމޫރާއެވެ.\nފީފާގެ ސެކްރެޓަރީ ޖެނެރަލްގެ މަގާމަށް ފާތިމާ ހަމަޖެއްސެވީ އެ މަގާމުގައި ކުރިން ހުންނެވި ޖެރޯމް ވޯލްކޭ، ކޮރަޕްޝަންގެ މައްސަލަ ތަކާކާ ގުޅިގެން ފުޓްބޯޅައިގެ ހުރިހާ ހަރަކާތްތަކަކުން 12 އަހަރަށް ސަސްޕެންޑް ކުރުމާ ގުޅިގެން އެ މަގާމް ހުސްވެފައިވާތީއެވެ.\nމި މަގާމަށް ފާތިމާ ހަމަޖެއްސުމަށްފަހު މިދިޔަ ފެބްރުއަރީ މަހު، ފީފާގެ ރައީސްކަމަށް އަލަށް އިންތިޚާބުވި، އެ އިދާރާގެ މިހާރުގެ ރައީސް އިންފެންޓީނޯ ވިދާޅުވީ، ކޮރަޕްޝަނާ ފަސާދައިގެ ސަބަބުން ދުނިޔޭގެ ފުޓްބޯޅައިގެ މައި އިދާރާއަށް މިހާރު ކުރިމަތިވެފައިވާ ފާޑުކިޔުންތަކާއި ގޮންޖެހުންތަކުން އަރައިގަތުމަށް، އެ އިދާރާ ތާޒާކޮށް، ބޮޑެތި ބަދަލުތަކެއް ގެންނަން ޖެހޭ ކަމަށާއި ފީފާ ފަދަ ޖަމިއްޔާއެއް ރަނގަޅު ގޮތުގައި ހިންގުމުގެ ވިސްނުމާއި ގާބިލުކަން ފާތިމާގެ ކިބައިގައި ހުރިކަން އޭނާ ސާބިތުކޮށްދެއްވާފައިވާ ކަމަށެވެ.\nއަދި ފީފާއަށް އަލުން ފުޓްބޯޅަ ގެނެސް ފުޓްބޯޅައާ ފީފާ ގުޅުވައިދިނުމަށް އޭނާ ވަރުގަދަ ޖިހާދެއް ކުރައްވާނޭ ކަމަށެވެ.\nފީފާގެ ސެކްރެޓަރީ ޖެނެރަލް ކަމަށް ފާތިމާ ސަމޫރާ ހަމަޖެއްސެވިކަން އިއުލާނުކޮށްފައި ވަނީ، ޖެރޯމް ވޯލްކޭއާއި ފީފާގެ ކުރީގެ ރައީސް ސެޕް ބްލެޓާގެ މައްޗަށް ކުރެވިފައިވާ ކޮރަޕްޝަންގެ ތުހުމަތުތަކާގުޅިގެން ލައްގަނޑު ޖެހިފައިވާ ފީފާއަށް، މުޅިން އާ ބަދަލުތަކެއް ގެނައުމަށް މެކްސިކޯގައި ބޭއްވި ފީފާ ކޮންގްރެސްގައެވެ.\nދުނިޔޭގެ ފުޓްބޯޅައިގެ މައި އިދާރާ ހިންގެވުމާ 1998 ވަނަ އަހަރު ހަވާލުވެވަޑައިގަތުމަށް ފަހު، މިދިޔަ އަހަރު ފީފާގެ ރައީސްކަމުގެ މަގާމުން ދުރުކުރެވުނު ބްލެޓާގެ މައްޗަށް ކުރެވިފައިވާ ކޮރަޕްޝަންގެ ތުހުމަތުތަކާ ގުޅިގެން އޭނާ ވަނީ ހަ އަހަރު ދުވަހަށް ފުޓްބޯޅައިގެ ހުރިހާ ހަރަކާތަކުން ސަސްޕެންޑްކޮށްފައެވެ.\n21 އަހަރުގެ ދިގު މުއްދަތަކަށް އދ.ގައި ޚިދުމަތްކުރައްވާފައިވާ މިހާރު އުމުރުން 54 އަހަރުގެ ސަމޫރާ، ފީފާގެ ސެކްރެޓަރީ ޖެނެރަލްގެ ޒިންމާތައް ފައްޓަވާނީ އަންނަ ޖޫން މަހުއެވެ.


Rahthah hanafas kollun hama emme rangalhu? | Mihaaru\nއެއާޕޯޓެއް ހަދަން ހަނަފަސްކޮށްލާފައިވާ ޅ. މަޑިވަރު: މިފަދަ މަޝްރޫއުތައް ރުއްގަސް ނުނަގައި ނުހިންގޭނެތީ މިއީ ގޯހެއް ނޫން ކަމަށް އީޕީއޭ އިން ބުނޭ.\n31 މާޗް 2019 - 08:45 32 comments\nމ. މުލަކުން 819 ރުއް ނަގަން ނިންމާފައި ވަނީ އަލަށް ހަދާ ބޯޅަ ދަނޑަކާއި އަލަށް ގޯތި ދޫކޮށްފައިވާ ސަރަހައްދުގައި ހަދާ މަގަކާއި ކުނިކޮއްޓަކާއި ކުނިކޮއްޓަށް ދާނެ މަގެއް ހަދާށެވެ. ނަގަން ޖެހޭ ރުއްތައް ބޮޑެތި ކަމުން އެ އެއްޗެހި ނަގައި ރަށުގެ އެހެން ތަންތަނުގައި އިންދަން ކައުންސިލަށް ދަތިވާތީ ރަށުން ބޭރަށް ރުއްތައް ގެންގޮސް އިންދަން އެހެން ބަޔަކަށް ދިނީ އެވެ.\nލ. އަތޮޅުގެ ފަޅުރަށެއް ކަމަށްވާ މެންދޫން 1،200 ރުއް ނަގައި، ކ. އެނބޫދޫފަޅުގައި ހަދާ ރިސޯޓުތައް ފެހިކުރަން ގެންދަނީ މެންދޫގައި ހިންގާ ދަނޑުވެރިކަމުގެ މަޝްރޫއުއަކަށް ބިން ސާފުކުރާތީ އެވެ.\nރާއްޖޭގެ ރަށްރަށުން ރުއްގަސް އުފުރައި، ފަޅު ހިއްކައިގެން ހަދާ ރިސޯޓުތަކަށް ވިއްކާލާ އިރު ދައްކާފައި ހުންނަނީ މިފަދަ ސަބަބުތަކެވެ. މިފަދަ ކަންކަން ކުރަނީ ބޭނުންތެރި ކޮންމެވެސް މަޝްރޫއުއެއް ހިންގާށެވެ. އެންވަޔަރްމެންޓަލް އިމްޕެކްޓް އެސެސްމެންޓް (އީއައިއޭ) ހަދައި ނަގަން ޖެހޭ ހުއްދަތައް ނަގައިގެންނެވެ. ހުރިހާ ކަމެއް ވެސް ގާނޫނާއި ގަވާއިދާ އެއްގޮތަށެވެ. މައްސަލައަކީ މިކަމުން އެތައް ރަށެއްގެ ފެހިކަން ގެއްލި ހަނަފަސްވަމުންދާ ކަމެވެ.\nރައީސުލްޖުމްހޫރިއްޔާ އާއި އެންވަޔަރްމެންޓް މިނިސްޓަރު ވެސް ވާހަކައިން މިކަމާ ދެކޮޅެވެ. އެކަމަކު ސަތޭކަ އިން، ހާހުން ރުއްގަސް އުފުރައިގެން ރިސޯޓުތަކަށް ގެންދިޔުން ހަމަ ކުރިއަށެވެ. އެކަމަށް އެންވަޔަރްމެންޓަލް ޕްރޮޓެކްޝަން އޮތޯރިޓީ (އީޕީއޭ) އިން ހުއްދަދެނީ އެކަންޏެއް ނޫނެވެ. އެއީ ގޯހެއް ކަމަކަށް ވެސް އެ އޭޖެންސީން ނުދެކެ އެވެ.\nއީޕީއޭ އިން ބުނާގޮތުގައި "ތަރައްގީގެ މަޝްރޫއުތައް ކުރިއަށް ގެންދިޔުމަށް ނަގަން ޖެހޭ ރުއްގަސް ނެގުމާއި އިންދަން ޖެހޭ ރުއްގަސް އިންދުމާއި އަނެއް ރަށަށް ރުއްގަސް ގެންދިޔުމަކީ ހެދިފައި ހުރި ގަވާއިދުތަކާ އެއްގޮތަށް ކުރިއަށް ގެންދާ ނަމަ އެކަމުގައި ހުރަހެއް އަދި ނުބައެއް އޮތް ކަމެއް ނޫނެވެ."\nއެކަމަކު އީޕީއޭގެ ވިސްނުން، ސަރުކާރުން މިކަމާ ބެހޭ ގޮތުން ހާމަކޮށްފައިވާ ސިޔާސަތާ ފުށުއަރަ އެވެ. ސަބަބަކީ، ރައީސް އިބްރާހީމް މުހައްމަދު ސޯލިހު ޔަގީންކަން ދެއްވާފައިވާ ގޮތުން ނަމަ، މި ސަރުކާރުން ތަރައްގީގެ ނަމުގައި ވެށި ގުރުބާނެއް ނުކުރާނެ އެވެ. އެމަނިކުފާނު ވިދާޅުވެފައި ވަނީ "އެއް ރަށް ފެހި ކުރުމަށްޓަކައި އަނެއް ރަށް ހަނަފަސްކޮށްލުމަކީ އަޅުގަނޑުމެން ގަބޫލުކުރާ ހަމައެއް ނޫން" ކަމަށެވެ.\n"އަޅުގަނޑުމެންނަކީ ތަރައްގީއަށްޓަކައި މި ރާއްޖޭގެ ގުދުރަތީ ވެށި ގުރުބާންކުރާނެ ބައެއް ނޫން. މި ސަރުކާރުގައި އިރާދަކުރެއްވިއްޔާ މި ރާއްޖެ އަށް ތަރައްގީ ރައްޔިތުންނާ ބައްދަލުކުރާނީ ތިމާވެއްޓާ އެއްކީލިވާ ގޮތުގައި،" ޑިސެމްބަރު މަހު ރައީސް ވިދާޅުވެފައިވެ އެވެ.\nއެހެން ކަމަށްވާ ނަމަ، "ސިނާއީ ގޮތުން ދަނޑުވެރިކަންކުރުމާއި އެއާޕޯޓު ތަރައްގީކުރުން ފަދަ ބޮޑެތި މަޝްރޫއުތަކަކީ ގިނަ އަދަދެއްގެ ރުއްގަސް ނަގައި ބިން ސާފުކޮށްގެން ނޫނީ ކުރިއަށް ނުގެންދެވޭނެ ފަދަ ކަންކަން" ކަމަށް ވާތީ އެ ނޫން ގޮތެއް ނެތޭ އީޕިއޭ އިން ބުނަނީ ކީއްވެގެން ހެއްޔެވެ؟\nރުއްގަސް ކެނޑުމާއި އުފުރުމާއި ކޮނެގެން ނެގުން އަދި އެއް ރަށުން އަނެއް ރަށަށް ގެންދިޔުމާ ބެހޭ ގަވާއިދު ހެދި އިރު އޭގައި ބުނެފައިވާ ގޮތުން ވަކި އުސޫލެއް ނެތި ރަށްރަށުން ރުއްގަސް ކެނޑުމާއި އުފުރުން އިތުރުވުމާ ގުޅިގެން ރަށްރަށުގެ ފެހިކަން ދަނީ ކުޑަވަމުންނެވެ. އަދި ބޮޑެތި ގަސްގަސް ކޮނެގެން، ބޮޑު ސަރަހައްދަކުން ފަސްގަނޑާ އެކު ނަގައި ރަށުން ބޭރުކުރުމުގެ ސަބަބުން އުފެދޭ ވަޅުގަނޑުތަކަށް ރަނގަޅަށް ފަސް އަޅައި، ބިންގަނޑު ހަމަނުޖެއްސުމުގެ ސަބަބުން ބިމުގެ ފަސްގަނޑު ދޫވެ ރަށްރަށުގެ ބިންގަނޑަށާއި ފެން ފަށަލަ އަށް ނޭދެވޭ އަސަރުތައް ކުރަމުންދާކަން ވެސް ފާހަގަކޮށްފައިވެ އެވެ.\nއެ ގަވާއިދުގައި އެ ގޮތަށް ލިޔުނީ މީގެ އެތައް އަހަރެއް ކުރިންނެވެ. މިހާރު މިކަން މި އޮތީ އޭރަށް ވުރެ މާ ބޮޑަށް އާއްމުވެ، ހައްދުން ނެއްޓިފަ އެވެ. އެންވަޔަރްމަންޓް މިނިސްޓްރީގެ ސްޓޭޓް މިނިސްޓަރު ޑރ. އަބްދުﷲ ނަސީރު ޑިސެމްބަރުމަހު ވިދާޅުވެފައިވާ ގޮތުގައި ރާއްޖޭގެ ދެބައިކުޅަ އެއްބައި ރަށުގައި ފެހިކަމެއް ނެތެވެ.\nމިހާ ނާޒުކު ހިސާބަކަށް ކަންތައް ގޮސްފައި އޮތް އިރު ވެސް ރުއްގަސް ނެގުން ނުހުއްޓުވިގެން އުޅެނީ ކީއްވެގެން ހެއްޔެވެ؟\nކ. ކާށިދޫން ނެގި ރުއްތަކެއް އުޅަނދަކަށް ބަރުކުރަނީ\nރާވައިގެން ހިންގާ ބޮޑު ވިޔަފާރިއެއް\nރަށަކުން ރުއްތަކެއް ބޭރުކުރާ މައްސަލައެއް ފެންމަތިވެގެން ފާޑުކިޔުން ބޮޑުވީމާ ލިބޭ ޖަވާބަކީ އެއީ، އެ ރަށެއްގެ ކައުންސިލުން ކޮންމެހެން ހިންގަން ޖެހޭ މަޝްރޫއުއަކާ ގުޅިފައިވާ ކަމެއް ކަމެވެ. ބިން ސާފުކުރުމުގެ ކުޅަދާނަކަމެއް ކައުންސިލަށް ލިބިގެން ނުވާތީ އެހެން ބަޔަކާ މަސައްކަތް ހަވާލުކުރަނީ ކަމާއި ނަގާ ރުއްތައް އެ ރަށުގެ އެހެން ތަނެއްގައި އިންދާނެ ޖާގައެއް ވެސް ނެތް ކަމެވެ. އެހެންވެ، އެފަދަ ހަލާތްތަކުގައި، ރުއްގަސް އެހެން ރަށްރަށަށް ގެންގޮސް އިންދުމުގެ ހުއްދަ ދެނީ ކަމަށް އީޕީއޭ އިން ވެސް ބުނެ އެވެ. އަދި ރާއްޖޭގެ ރުއްތައް މުސްކުޅިވެފައި ހުންނާތީ ރަށުގައި އަލުން އިންދިޔަސް މާ ގިނަ ފައިދާތަކެއް ނުލިބޭނެއޭ ވެސް ބުނެ އެވެ.\nއެކަމަކު މައުލޫމާތު ހުރި އެތައް ބަޔަކު ބުނާގޮތުގައި ރިސޯޓުތައް ފެހިކުރަން ރުއްގަސް އުފުރުމަކީ ބޮޑު އޮޅުވާލުމެއްގެ ތެރެއިން ގަވާއިދަށް ފައްތައިގެން ހިންގާ ރޭވުންތެރި ވިޔަފާރިއެކެވެ. އަދި އެކަމުގައި ގިނަ ފަރާތްތަކަކުން ބައިވެރިވެ އެވެ.\n"މިއީ މިހާރު ވަރަށް ބޮޑު ވިޔަފާރިއެއް. މާލޭ ބޭސްޑް އޭޖެންޓުން އުޅޭނީ، ރިސޯޓުތަކަށް އެއްޗެހި ގަނެދޭ. ރުއް ގަންނަނީ ސީދާ ރިސޯޓު ހަދާ މީހާއެއް ނޫން. ކޮންމެވެސް އޭޖެންޓެއް މެދުވެރިކޮށް ގަންނާނީ،" ތަރައްގީގެ މަޝްރޫއުތަކަށް ކޮންސަލްޓެންސީ ދެއްވާ ބޭފުޅަކު ވިދާޅުވި އެވެ.\nކަންބޮޑުވުން ފާޅުކޮށް ސޯޝަލް މީޑިއާގައި ވާހަކަދައްކާ ގިނަ ބަޔަކު ބުނާ ގޮތުގައި ރުއްގަސް ވިއްކުމުގެ ވިޔަފާރި ހިންގަނީ އެފަދަ އޭޖެންޓުންނާއި ރިސޯޓުތަކާއި ރަށްރަށުގެ ކައުންސިލްތަކުގެ މެމްބަރުން ގުޅިގެންނެވެ. އަދި ކުރީގެ ބަންޑާރަ ނާއިބު ހުސްނުއް ސުއޫދު މިދިޔަ އަހަރު ކުރެއްވި ޓްވީޓެއްގައި އީޕީއޭ އަށް ވެސް އިނގިލިދިއްކުރައްވަމުން، މި ކަމުގައި "އެންވަޔަރްމެންޓް މިނިސްޓްރީގެ އީއައިއޭ ބަލާ ބައެއް މުވައްޒަފުން" ބައިވެރިވާ ކަމަށް ވިދާޅުވެފައިވެ އެވެ.\nރުއްގަސް ނެގުން އާއްމުވެފައިވާ މައްސަލައިގައި ކަންބޮޑުވުން ފާޅުކުރައްވައި ވާހަކަދައްކަވަމުން އެންވަޔަރްމެންޓް މިނިސްޓްރީގެ ޑިރެކްޓަ ޖެނެރަލް މުހައްމަދު ޒާހިރު (މީމުޒަވިޔަނި) ވިދާޅުވީ "މިހެން ކަންތައް ވާން ފެށީމާ އިނގިލި ދިއްކުރެވޭނެ ބައިވަރު ގޮތްތައް ހުންނާނެ" ކަމަށް ގަބޫލުކުރައްވާ ކަމަށެވެ.\n"އަޅުގަނޑަކަށް ވެސް ނޭނގޭނެ ބުނާކަށް. އަޅުގަނޑަށް ވެސް އެނގޭނީ އަޅުގަނޑުގެ އަމިއްލަ ނަފްސު. ދެވަނަ މީހާގެ ގޮތެއް ނޭނގޭނެ. އޭނާ މިވެނި ކަމެއް ކުރީ ލާރީގައި ހިފައިގެން ކަމެއް، ނުހިފާ ކަމެއް ބުނާކަށެއް ނޭނގޭނެ،" ތިމާވެށީގެ ތަޖުރިބާކާރު ޒާހިރު ފާހަގަކުރެއްވި އެވެ.\nއެކަމަކު އޭނާ ކިޔައިދެއްވި ގޮތުގައި ރަށްރަށުން ރުއްގަސް އުފުރައިގެން ރިސޯޓުތަކަށް ގެންދިޔުން ހައްދުފަހަނަޅައިގެން އުޅެނީ މިހާރު ކަމަށް ވިޔަސް "އެކި ގޮތްގޮތަށް މި ގޭމް ކުޅެން" ފެށިތާ އަހަރުތަކެއް ވެއްޖެ އެވެ. ޒާހިރު އިޝާރާތްކުރެއްވީ ނުވަދިހައިގެ އަހަރުތަކުގެ ފަހުކޮޅު ނުވަތަ ދެހާހުގެ އަހަރުތަކުގެ ކުރީކޮޅު މާލެ އަތޮޅުގައި ހުޅުވި ރިސޯޓެއް ފެހިކުރަން އެކި ރަށްރަށުން ރުއްގަސް ނެގި މައްސަލައަކަށެވެ. އޭނާ ވިދާޅުވީ ރުއްގަސް އުފުރުމާ ބެހޭ ގަވާއިދެއް ހެދީ ވެސް "އެ ކަންތައް ބޮޑުވެގެން" ކަމަށެވެ.\n"ކިތަންމެ ތަނެއްގައި މި ކުޅި ކުޅެފައި އެބަހުރި އެ ދުވަސްވަރުގައި. ދެން އޭގެ ފަހުން ވެސް ހަމަ މިކަން މި ރާވަނީ މި ކަހަލަ ގޮތްގޮތަށް،" ތިމާވެށި ހިމާޔަތްކުރަން މަސައްކަތްކުރާ ޖަމްއިއްޔާ އީކޯކެއާގެ ފައުންޑަ އަދި ޗެއާޕާސަން ޒާހިރު ވިދާޅުވި އެވެ.\n"މިސާލަކަށް ކުނި ކޮށްޓެއް އަޅަން ސަރުކާރުން ރާވާ ސަރަހައްދެއްގައި ހުރެދާނެ، ނަގަން ޖެހޭ ރުއްތަކެއް. އެ ރުއްތައް ނަގައިގެން ރަށުގެ އެހެން ތަނެއްގައި އިންދުން އެއީ އެ މީހުންނަށް ބޭނުންކަމެއް ނޫން. ރިސޯޓަކުން ޝައުގުވެރިވެގެން ފުރަތަމަ މި ކަމާ އުޅޭނީ ވެސް."\nރިސޯޓަކުން ރުއް ބޭނުންވީމާ ކައުންސިލްތަކަށް އެކި ކަހަލަ ކުދިކުދި ކަންކަން ކޮށްދޭން ހުށަހަޅައިގެން ރުއް ގަނެފައި އެބަހުރި ކަމަށް އެފަދަ ބައެއް ރަށްރަށުގެ މީހުން ވެސް ކިޔައިދެ އެވެ.\n"ހަމަ ރާވައިގެން އެކަން ކުރަނީ،" ޒާހިރު ވިދާޅުވި އެވެ.\n"ނަމުގައި ކުނި ކޮށްޓެއް އަޅަން މި ނަގާ އޭރިއާ އިން 1000-2000 ރުއް ނަގާކަށް ނުޖެހޭ. މިސާލަކަށް ސަތޭކައެއްހާ ރުއް ވެސް ހިއެއް ނުވޭ އެކަހަލަ ތަނަކުން ނަގަން ޖެހޭނެ ހެނެއް. ނުވަތަ މަގެއް ހަދާ އިރު އެ މަގު ވާން ޖެހޭ ހެއްޔޭ، މާލޭގެ މަޖީދީމަގު އޮންނަހެން އޮންނަ ތެދު މަގަކަށް؟ އަނެއްކާ އެކަހަލަ ކަންތައް ކުރާ އިރު ޓާގެޓްކުރަނީ ބޮޑެތި ރުއްގަނޑުގަނޑަށް."\nދ. އުއްދޫން ރުއް ނަގަނީ\nއަދިވެސް ހައްލެއް ނާދޭ\nރުއްގަހުގެ ވިޔަފާރި ހައްދުފަހަނަޅައިގެން ދިޔައީ ރައީސް އަބްދުﷲ ޔާމީންގެ ސަރުކާރުގައި، ބިން ހިއްކައިގެން ރިސޯޓު ހަދަން އެތައް ފަޅެއް ދޫކުރުމާއި އެ ތަންތަނަށް ރުއްގަސް ހޯދުމުގެ ރަނގަޅު އުސޫލުތަކެއް ކަނޑައަޅާފައި ނެތުމުންނެވެ. ޒާހިރު ފާހަގަކުރެއްވި ގޮތުގައި ރާއްޖޭގައި ފަޅުރަށްތައް ހުއްޓާ އަދި "ދިވެހިރާއްޖޭގެ ހުރިހާ ރައްޔިތުން ގެނެސް މާލެ އަށް އަޅާލާފައި ދެން ހުރި ހުރިހާ ރަށެއްގައި ޓޫރިޒަމްތޯ ޖައްސަންވީ" ބެލުމެއް ނެތި، "ވޭތުވެދިޔަ ސަރުކާރުން ދިވެހިރާއްޖޭގެ ތިމާވެށި ފުނޑާލީ" އެވެ.\nއެގޮތުން، އޭނާ ވިދާޅުވީ، ރުއްގަސް އުފުރުމުގެ މައްސަލަ ބޮއްސުންލައިގެން ދިޔަ އެއް ސަބަބަކީ، 200 ރުއްގަހަށް ވުރެ މަދު ނަމަ އީއައިއޭ ހަދަން ނުޖެހޭ ގޮތަށް 2017ގައި ހަމަޖެއްސުން ކަމަށެވެ.\nއެ ވެރިކަން ނިމި، މިހާރުގެ ސަރުކާރުން ކަންކަން އިސްލާހުކުރަން ފެށި މަސައްކަތްތަކުގެ ތެރޭގައި މި މައްސަލަ ހިމެނެ އެވެ. މުޅި ރާއްޖެ ފެހިކުރުމުގެ ގޮތުން ގަސް އިންދުމުގެ މަޝްރޫއުއެއް މިދިޔަ ޑިސެމްބަރު މަހު ފަށައި ސަރުކާރުން ބުނެފައިވާ ގޮތުގައި "ރަށް ފެހި" ޕްރޮގްރާމްގައި ރަށްރަށުގެ މަގުތަކާއި ހުސް ބިންތަކުގައި 4،000 އަށް ވުރެ ގިނަ ގަސް އިންދާނެ އެވެ. އެކަމުގެ ރުއްގަސް އުފުރާ މައްސަލައިގައި ސަރުކާރުން ހޯދައިދޭނެ ކަމަށް ބުނެފައިވާ އެންމެ ބޮޑު ހައްލަކީ އެ ކަމާ ބެހޭ ގަވާއިދަށް ބަދަލު ގެނައުމެވެ. "ރަށް ފެހި" ޕްރޮގްރާމް ހުޅުމާލޭގެ ދެވަނަ ފިޔަވަހީގައި އިފްތިތާހުކޮށްދެއްވަމުން ޑިސެމްބަރު 15ގައި ރައީސް އިބޫ ވިދާޅުވެފައިވާ ގޮތުގައި އެ ގަވާއިދު އިސްލާހުކޮށް "ތަންފީޒު ކުރުމަށްޓަކައި މިހާރު އޮތީ އޭޖީ އޮފީހުގެ މަރުޙަލާގަ" އެވެ.\nއެކަމަކު އާ ގަވާއިދު ނައިސް ތިން މަސް ދުވަސް ފާއިތުވީ އެވެ. އަދި ޒާހިރު ވިދާޅުވަނީ އިސްލާހުކުރި ގަވާއިދުން ވެސް މި މައްސަލަ ހައްލުވާނެ ކަމަށް ދެކެވަޑައިނުގަންނަވާ ކަމަށެވެ.\n"[އާ ގަވާއިދު] އަނބުރާ ލިބުނީމާ، އަޅުގަނޑުމެންނަށް އެނގޭނީ އެއަށް ވެފައި ހުރި ގޮތެއް. މިހާރު ވެސް އަޅުގަނޑަކަށް ހިއެއް ނުވޭ، އެއަކުން މާ ބޮޑު ހައްލެއް އަންނާނެހެނެއް ރުއްގަސް ނެގުމަށް. އެކި ފާޑުގެ އެކި ގޮތަށް އެކި މީހުން އެއަށް ހިޔާލު ދޭ. އެކަމަކު އަޅުގަނޑަކަށް ހިއެއް ނުވޭ، ކުރެވޭ ކަހަލަ ކަންކަން ހެނެއް، އެ ހިޔާލުތަކުގައި ހުރީ،" އެއީ ސީދާ ކޮން ކަންތައްތަކެއް ކަމެއް ވިދާޅު ނުވެ އޭނާ ފާހަގަކުރެއްވި އެވެ.\nނ. މާފަރުން ރުއްތަކެއް ބޭރުކުރަން ކޮޅުވެއްޓިއަކަށް ބަރުކުރަނީ: މިއީ ޔޫއޭއީގެ އަބޫ ދާބީ އަށް ގެންދަން އުޅުނު ރުއްތަކެއް.\nނުފޫޒުގަދަ މީހުންގެ ޕްރެޝަރު\nޒާހިރު ދެކެވަޑައިގަންނަވާ ގޮތުގައި ރަށްރަށް ހަނަފަސްކުރަމުންދާ މައްސަލަ އަށް އޮތް އެންމެ ރަނގަޅު ހައްލަކީ އެއް ރަށުން އަނެއް ރަށަށް ރުއްގަސް ގެންދިޔުން އެއްކޮށް ހުއްޓުވާލުމެވެ.\n"އެއް ރަށުން އަނެއް ރަށަށް ރުއްގަސް ބަދަލުކުރުން މަނާކުރަންވީ. ތަރައްގީގެ މަޝްރޫއުއަކަށް ކަނޑަން ޖެހޭ ގަހެއް ކެނޑީމަ ނިމުނީ. ރުއް ކަނޑާފައެއް ނޫން ރުއް އިންދަންވީ. އެއް ރުއް ހައްދާފައި އަނެއް ރުއް ކަނޑަންވީ،" އޭނާ ވިދާޅުވި އެވެ.\nޒާހިރު ފާހަގަކުރެއްވި ގޮތުގައި މިފަދަ ކަންކަމުގައި ހަރުދަނާ ފިޔަވަޅުތަކެއް ނޭޅެނީ ވެސް އަދި ރުއްގަހުގެ މައްސަލަ ހައްދުފަނަޅާފައި އޮތް އިރު އެކަން ނުހުއްޓެވެނީ ވެސް ސިޔާސީ މީހުންނާއި ވިޔަފާވެރިންގެ ނުފޫޒު ގަދަކަމުންނެވެ.\n"ސިޔާސީ ނުފޫޒުގައި އުޅޭ މީހުން މިހިރަމިހިރަ ގަނޑު މި ގަންނަނީ. އެ ކަހަލަ ބާރުގަދަ މީހުން ތަންތަނުގައި ތިބެގެން، ރައްޔިތުންގެ މަޖިލީހުގެ މެމްބަރުންނަށް ތިބެގެން، މި ގަނޑުގަނޑު މި ގަންނަނީ. އެ މީހުންގެ ސަބަބުން މި ހުރިހާ މައްސަލައެއް މި ނުކުންނަނީ. އެ މީހުން ބޭނުންވަނީ ފުއްޓަކި ޖަހާލާފައި އަވަހަށް ފައިދާގަނޑު،" އޭނާ ވިދާޅުވި އެވެ.\n"އަޅުގަނޑުމެންގެ ކަމަކަށް މި އޮންނަނީ ޕޮލިސީ އާއި ގާނޫނުތަކާއި ގަވާއިދުތައް އެކުލަވާލުން. ހެދީމާ އެ އެއްޗެއްސަށް ބަދަލު މި އަންނަނީ އެއްކަލަ މީހުންގެ ޕްރެޝަރާ ކަންތައްތައް ބޮޑުވެގެން. ނުފޫޒުގަދަ ސިޔާސީ މީހުންގެ ޕްރެޝަރު ވަޒީރުންނަށާއި މީސްމީހުންނަށް ބޮޑުވެގެން."\nއީޕީއޭ އިން ދިފާއުކުރަނީ؟\nރައީސް އިބޫ ވިދާޅުވެފައި ވަނީ "ގަސް ކެނޑުމާއި ރަށްތައް ހަނަފަސްކުރުމުގެ މައްސަލައަށް ދާއިމީ ހައްލެއް ގެނެވޭނީ ތިމާވެއްޓާ ބެހޭ ގާނޫނުތައް ފުރިހަމައަށް ތަންފީޒު ކުރެވިގެން. ތިމާވެށީގެ ހިމާޔަތުގައި އުފައްދާފައި ހުރި މުއައްސަސާތައް މިހާރަށް ވުރެ ބާރުވެރިކުރުވައި މިނިވަންކަމާ އެކު މަސައްކަތް ކުރުމުގެ ފުރުސަތު ދެވިގެން" ކަމަށެވެ. އެގޮތުން މިހާރު ވެސް ވަނީ އީއައިއޭ ހެދުމުގެ ޒިންމާތައް ޓޫރިޒަމް މިނިސްޓްރީން ވަކިކޮށް އީޕީއޭއާ އަލުން ހަވާލުކޮށްފަ އެވެ.\nއީޕީއީއޭ އިން ބުނަނީ "ރަށަކުން ނެގޭ ރުއްގަސް އެ ރަށެއްގައި އިންދާނެ ޖާގައެއް ނެތް ކަމުގައިވާ ނަމަ އެ ރުއްގަސް އެހެން ރަށެއްގައި އިންދާ އާލާކުރުމަކީ އެ ރުއްގަސް ކަނޑާލުމަށް ވުރެ ހުރިހާ ގޮތަކުން ބެލި ކަމުގައި ވިޔަސް ފައިދާ ބޮޑު ކަމެއް" ކަމަށެވެ. އެހެންވެ، އެފަދަ ހަލާތްތަކުގައި، ރުއްގަސް އެހެން ރަށްރަށަށް ގެންގޮސް އިންދުމުގެ ހުއްދަ ދެނީ ކަމަށް އެ އޭޖެންސީން ބުނެ އެވެ. އެކަމަކު މިއީ މުޅިން އެހެން މަގްސަދެއްގައި ރާވައިގެން ހިންގާ ވިޔަފާރިއެއް ކަމުގެ އެތައް ތުހުމަތެއް ފެންމަތިވަމުންދާ އިރު ވެސް، ގަވާއިދަށް ފެތެއޭ ބުނެ މިފަދަ ހުރިހާ މަޝްރޫއުތަކަށް ހުއްދަ ދެމުން ގެންދިޔުމަކީ އެންމެ ޒިންމާދާރު ގޮތްތޯ ސުވާލު އުފެދެ އެވެ.\nޒާހިރު ވިދާޅުވީ ރުއްގަސް އުފުރާ މައްސަލައިގެ ފަހަތް ބެލުމަކީ އީޕީއޭގެ ޒިންމާއެއް ކަމަށާއި އެކަމަކު އެކަން ތަހުގީގުކުރެވޭ ވަރުގެ މާލީ ގާބިލްކަމެއް އެ ތަނުގައި ނެތް ކަމަށެވެ.\n"އަޅުގަނޑު ދެކޭގޮތުގައި މިކަން އިންވެސްޓިގޭޓްކުރަން ޖެހޭނީ އީޕީއޭ އިން. އެއީ އީޕީއޭއަކީ ތަންފީޒީ އިދާރާ ކަމަށް ވާތީ. އެ މީހުންނަކީ ހަމައެކަނި ހުއްދަ ދޭން ތިބޭ ބައެއް ނޫން. އެ މީހުން ބަލައި މޮނިޓަކުރަން ޖެހޭނެ. އެކަމަކު ވޭތުވެދިޔަ 10 ވަރަކަށް އަހަރު ތެރޭ އެ މީހުންނަކަށް ނެތް ރަށްރަށަށް ދަތުރުކުރަން ލާރިއެއް ވެސް ދީފައެއް، ބަޖެޓުން. ހަމައެކަނި މުވައްޒަފުންގެ މުސާރަ ދޭ ވަރުގެ ލާރިކޮޅެއް ބަޖެޓުން އެ މީހުންނަށް ދީފައި އޮންނަނީ. ދެން ކިހިނެއް ހަދަނީ؟" އޭނާ ފާހަގަކުރެއްވި އެވެ.\nފައިސާ ނެތިގެން މޮނިޓަ ނުކުރެވުމާއި ކަރުދާހުގައި ގަވާއިދަށް ފެތޭތީ ހުއްދަ ދޭން ޖެހުމަކީ ކަން އޮތް ގޮތް ކަމަށް ވެދާނެ އެވެ. އެކަމަކު އޭގެ މާނައަކީ މި ގޮތަށް ރުއްގަސް އުފުރުމަކީ "ގޯހެއް އޮތް ކަމެއް ނޫނޭ" ބުނެ އީޕީއޭ އިން މިކަން ދިފާއު ވެސް ކުރުން ހެއްޔެވެ؟ އެއީ ގޯހެއް ކަމަށް ގަބޫލު ނުކުރަނީ ފަހަރުގައި އީޕީއޭ އެކަންޏެވެ.\n"އީޕީއޭ އިން އެހެން ބުނި ކަމުގައި ވިޔަސް އަޅުގަނޑަށް އެއީ މައްސަލައެއް،" ޒާހިރު ވިދާޅުވި އެވެ. "ގަވާއިދު އެންމެ ކުރިން އޮތް ގޮތަށް އޮތް ނަމަ އެއީ ގޯހެއް ނޫނޭ ބުނެވިދާނެ. އެކަމަކު މި ގޮތަށް ހާހުން ދެ ހާހުން ރުއް ނަގައިގެން ގެންދިޔައި ކޯއްޗަކަށް ހެއްޔޭ މި ވަނީ؟ އެހެންވީމާ އީޕިއޭ އިން އެ ގޮތަށް ޖަސްޓިފައިކޮށްގެން ނުވާނެ."\nއީޕީއޭ އިން ބުނެފައިވާ ގޮތުގައި "ތަރައްގީގެ މަޝްރޫއުތަކުން ވެއްޓަށް ލިބޭ ގެއްލުންތައް ވީހާ ވެސް ކުޑަކުރުމަށް އަޅަން ޖެހޭ ފިޔަވަޅުތައް އެޅުމަށް އީޕީއޭ އިން ބާރުއަޅާނެ" އެވެ.\nރުއްގަހާ ބެހޭ ގަވާއިދުގައި ބުނެފައިވާ ގޮތުގައި "ރުއްގަސް ކެނޑުމާއި އުފުރުމާއި ކޮނެގެން ނެގުން އަދި އެއް ރަށުން އަނެއް ރަށަށް ގެންދިއުމުގެ ސަބަބުން ރަށްރަށުގެ ތިމާވެއްޓަށާއި ދިރޭތަކެތީގެ ނަސްލަށް ކުރާ ނޭދެވޭ އަސަރު ވީހާ ވެސް ކުޑަކުރުމާ އެކު ދެމެހެއްޓެނިވި ތަރައްގީ އަށް މަގުފަހިކުރު"މަކީ އެ ކަމަށް ވަކި އުސޫލުތަކެއް ކަނޑައެޅުމުގެ މަގްސަދެވެ. އެކަމަކު މިހާރު އެ މަގްސަދު ހާސިލްވަމުންދާ ތަނެއް ނުފެނެ އެވެ. ހަމަ އެ ގޮތަށް، "ރުއްގަސް ކެނޑުމާއި ނެގުމާއި އުފުރުން ނުވަތަ އެއް ރަށުން އަނެއް ރަށަށް ގެންދެވޭނީ ކޮންމެހެން އެ ނޫން ގޮތެއް ނެތިގެން ހަމައެކަނި ޟަރޫރީ ބޭނުމަކަށް" ކަމަށް ގަވާއިދުގައި ބުނެފައި އޮތަސް މިހާރު ކަން ހިނގަނީ އެ ގޮތަށް ކަމުގެ ޔަގީންކަމެއް ވެސް ނެތެވެ.\nޒާހިރު ވިދާޅުވީ ތަރައްގީގެ ބޭނުމަކަށް އުފުރާ ރުއް އެ ރަށެއްގައި އިންދެން ނެތިގެން ބޭރުކުރަން ޖެހެނީއޭ ބުންޏަސް އެއީ ބަހަނާއެއް ކަމަށެވެ.\n"އެއީ ގަބޫލުކުރެވޭނެ ވާހަކައެއް ނޫން. ކޮން ރަށެއްގައިތޯ ހޭޅި ރަނގަޅަށް އޮތީ؟ ހޭޅިތައް ހުރީ ހަލާކުވެފައޭ. ކީއްވެތޯ ހޭޅިތަކުގައި ރުއް ނީންދޭނީ؟" އޭނާ ސުވާލުކުރެއްވި އެވެ.\nއެހެންވީމާ ހުއްދަ ލިބިގެން އެތައް ރަށަކުން އެތަކެއް ސަތޭކަ ރުއް އުފުރައި ވިއްކާލީ ހަމަ މަޖުބޫރުވެގެންތޯ އެއީ ވަރަށް ބޮޑު ސުވާލެކެވެ.\nއިތުރު ލިޔުންތައް ތިމާވެށި އެންވަޔަރްމެންޓް މިނިސްޓްރީ އީޕީއޭ ދިވެހި ރުއް\nބޭރުގެ ކޮޅުވެއްޓިއަކަށް މިފަހަރު ބަރުކުރީ ރުއްތަކެއް!


BREAKING NEWS: Male' In Dhevana Ah Fassivee Thuhthu Kujje - Vaguthu\nމާލެ އިން ދެވަނަ އަށް ފައްސިވީ ތުއްތު ކުއްޖެއް\nމާލެ އިން ދެވަނަ އަށް ކޮވިޑް-19 އަށް ފައްސިވީ ތުއްތު ކުއްޖެއްކަން "ވަގުތު" އަށް ކަށަވަރު ވެއްޖެއެވެ.\n"ވަގުތު" އަށް ކަށަވަރު ވެފައިވާ ގޮތުގައި މިރޭ ކޮވިޑް-19 އަށް ފައްސިވެފައި ވަނީ ދެއަހަރުގެ ކުއްޖެކެވެ. އެއީ މިއަދު ހެނދުނު ކޮވިޑް-19 ޖެހުނުކަން ކަށަވަރުވި މީހާގެ ދަރިފުޅު ކަމަށް ވެސް މައުލޫމާތު ލިބެއެވެ.\nނަމަވެސް މިކަން އަދި ހެލްތު ޕްރޮޓެކްޝަން އެޖެންސީ (އެޗްޕީއޭ) އިން ކަށަވަރު ކޮށެއް ނުދެއެވެ. އެޗްޕީއޭ އިން ހަމައެކަނި ވިދާޅުވީ މިރޭ ކޮވިޑް-19 އަށް ފައްސިވީ މިއަދު ފައްސިވި މީހާގެ ޑައިރެކްޓް ކޮންޓެކްޓެއް ކަމަށެވެ.\nމާލެ އިން ކޮވިޑް-19 ދެމީހަކަށް ޖެހުނުކަން މިހާރު މިވަނީ ކަށަވަރު ވެފައެވެ. އަދި ރާއްޖެ އިން ކޮވިޑް-19 ޖެހުނު މީހުންގެ އަދަދު މިވަނީ 22 އަށް އަރާފައެވެ.\nމާލޭގައި އެކަކު ގައިން އަނެކަކު ގަޔަށް ކޮވިޑް-19 ފެތުރެން ފަށައިފިކަން މިހާރު ވަނީ ކަށަވަރު ވެފައެވެ.\nހެލްތު ޕްރޮޓެކްޝަން އެޖެންސީ އިން "ވަގުތު" އަށް މައުލޫމާތު ދެއްވަމުން މިރޭ ވިދާޅުވީ މިއަދު މާލެ އިން ކޮވިޑް-19 އަށް ފައްސިވި ދިވެއްސަކީ ލޯކަލް ޓްރާންސްމިޝަންއެއްކަން މިހާރު ކަށަވަރުވެފައިވާ ކަމަށެވެ. އޭނާގެ ގައިން އިތުރު މީހަކަށް އަނެއްކާ ބަލި ޖެހުނު ކަން ކަށަވަރު ވުމުން ރާއްޖޭގެ ހާލަތު މިހާރު އޮތީ ނުރައްކާތެރި ފައްތަރެއްގައި ކަމަށް ބެލުމުގެ ޖާގަ އެބައޮތެވެ.\nކޮވިޑް-19 ފެތުރެމުންދާ ގައުމަކަށް ދަތުރުކޮށްފައި ނެތް، އަދި ބަލި ޖެހިފައި ހުރި މީހަކާއި ބައްދަލުވެފައި ހުރިކަން ވެސް ނޭނގޭ މީހަކަށް ކޮވިޑް-19 ޖެހުމަކީ ލޯކަލް ޓްރާންސްމިޝަންއެކެވެ. ލޯކަލް ޓްރާންސްމިޝަންއެއް ހިނގާފައި ވާތީ މިހާރު މާލެއަށް ވަނީ ރެޑް އެލާޓް ނެރެފައެވެ.\nއޭޕްރީލް 15, 2020 23:25\nއޭޕްރީލް 16, 2020 07:51\nކަލޭ މިހާތަނަށް މިތާ ލިއުނީ އަލްހަމްދު.\nއޭޕްރީލް 15, 2020 23:38\nމާލެ ތެރޭގަވީ ހުރިހާ ރިޒޯޓެއްގެ މުއައްޒަފުން، އަދިކަރަންޓީނު ނުކޮށް ދޫކުރެވިފަވާ ބައެއް!\nމިއަދު ލޮކްޑައުން ކުރަންއުޅޭކަމުގެ އަޑުތައް ފެތުރުމާއިއެކު މާލެއިން ފުރައިގެން ރަށްރަށްށް ދިޔަމީހުންގެ ތެރޭގަވެސް ތިބަލިހުރިމީހުން ވުމާކީ ވަރަށް އެކަށީގެންވާކަމެއް! ރަށްރަށަށް ތިބަލި ފެތުރިއްޖިޔާމުން އެކަށީގެންވާ ފަރުވާނުލިބި އެތަކެއް ހާސް ބަޔަކު މަރާއި ހަގުރާމަ ކުރަންޖެހުމަކީ ވަރަށް ގާތްކަމެއް! ދިވެހިންގެ ނުވިިސްނޭކަމުން އެބައެއްގެ އަމިއްލަ އާއިލާ އަމިއްލަ އަތުން ނުރައްކަލުގެ ތެރެއަށް އެއްލާލަނީ ! ހިތާމައިގެ ކޮޅެއްވެސްނެތް!\nއޭޕްރީލް 15, 2020 23:46\nމަންމައަށާއި ދަރިފުޅަށް އަވަސް ޝިފާއެއް ދެއްވާށި. އާމީން!\nއޭޕްރީލް 15, 2020 23:51\nނަޝީދުގެ ދުލުގެ ސުންޕާކަން!\nއޭޕްރީލް 16, 2020 00:11\nشفاك الله شفاك الله شفاك الله\nއޭޕްރީލް 16, 2020 00:22\nޔާ الله އެކުއްޖާ އަށް އަވަސް ޝިފާއެއް ދެއްވާދޭ\nއޭޕްރީލް 16, 2020 00:31\nމމމމ. ކާރނޭޝަން މަގާއި، ޝާރިޢުވަރުދީ އާއި، ގުޅިފައިވާ މަގުތަކާއި، ގޯޅިތަކުގައި ބަނގުލަދޭޝް މީހުންނަކަށް، ލޮކް ޑައުން އެއް ނުވޭ. މި ސަޙައްދުގެ ތެރޭގައި، އެ މީހުންގެ މީހުން ހަދައިގެން އުޅޭ ހާލިތަކުގައި މަތި މައްޗަށް ފުނިޖެހިފައި އެ އޮތީ، ވައްޓެއްގައި ކަނޑޫ ޖަހާފައި އޮތްހެން އެ މީހުން. ޚާއްޞަކޮށް ޗިޅިޔާޖެހިގޭ ގޯޅި ގަނޑާއި، މޫން ޑްރޮޕްސް3ބައި.\nއޭޕްރީލް 16, 2020 00:33\n2 މައިންނައް އަވަސް ސިފާއެއްދެއްވާށި\nއޭޕްރީލް 16, 2020 00:42\nދެންވެސް ގޭގައި ތިއްބަވާ\nއޭޕްރީލް 16, 2020 01:00\nތިދައްކާވާހަކަ އަދި ރަގަޅެއް ނޫން ކޮއްމެވެސް ދިމާލަކުން އޭނަގަޔަށް ވައިރެސް އައިސްފަ ވާތީ އޭނަގައިން ވައިރެސްގެ އަސަރު ފެންނާނީ،،އަދި ރަގަޅަށް ބަލާ ހޯދާަ\nއޭޕްރީލް 16, 2020 01:27\nޔާﷲ. އެދެމައިންނަށް އަވަސް ޝިފާއެއް ދެއްވަވާ، އަދި އިތުރަށް މާލޭގައާއި ރާއްޖޭގެ އެހެނިހެން ރަށްރަށުގައި މިބަލި ނުފަތުރުއްވަވާ ފާނދޭވެ. އަދި މިއުއްމަތުގެ މީސްތަކުންނާއި އެއްމެހައި އިންސާނުން މި ނުރައްކާތެރި ވަބާއިން ނަޖާކުރައްވަވާފާނދޭވެ. އާމީން.\nއޭޕްރީލް 16, 2020 01:43\nރައްޔިތުން ގޮވަގޮވާ އޮއްވާ ހަމަ އެތައްމިތަނުން ގެނެސް އެތެރެކުރީމަ ވީގޮތް މިއީ. މިހެން ވެދާނެތީ ބުނީ ތޮއްޖެހިގެން މީސްކޮޅު އުޅޭ ތަނެކޭމީ ތިބިބަޔަކު ތިބިތާކު މަޑުކުރަން\nއޭޕްރީލް 16, 2020 08:10\nﷲގެ ނަބިއްޔާ އައްޔޫބު އަލައިހިއްސަލާމް ވެސް ނުރައްކާތެރި ވޭން ހުރި ބައްޔެއްގައި އުޅުއްވިއެވެ ބަލިވާމީހުންނަށް ހިތްގޯސް ކޮށްބުލީ ކޮށް ފޮޓޯ އާއްމު ކޮށް ހެދުމަކީ ފެންވަރު ދަށްދަށުދަރަޖައިގެ ކަމެކެވެ ﷲއަށް ވަކީލުކޮށް ރަހުމަތްލައްވާތޯ ދަންނަވާށެވެ ﷲހެއްދެވި ކޮންމެ އެއްޗެއް އެކަލާންގެ އަށް ތަސްބީހަ ދަންނަވ އެވެތިބާވެސް ﷲއަށް ހެދުނާ ހަވީރު ތަސްބީހަ ދަންނަވާ ރަހުމަތްލެއްވުމަށާ ފާފަފުއްސެވުމަށް އެދޭށެވެ\nއޭޕްރީލް 16, 2020 14:56\nއައްޔޫބު އެއީ މުސްލިމެއްތަ؟\nއޭޕްރީލް 16, 2020 12:58\nއެދެމައިންނަށް ދެނީ ސައުދީން ގެނައި ޒަމްޒަމްތަ ނޫނީ އިޒްރޭލުން އުފެއްދި ކުއިނިންތަ؟


Veterans Cup: Semi ge fahu jaaga sifainnah | Mihaaru\nވެޓެރަންސް ކަޕްގައި ސިފައިން ކުޅުނު މެޗެއްގެ ތެރެއިން އެ ޓީމު ކުޅުންތެރިއަކު ލަނޑު ޖެހުމަށް ފަހު އުފާފާޅުކުރަނީ.-- ފޮޓޯ: ނިޝާން އަލީ/ މިހާރު\n16 ޖޫން 2017 - 12:23\nދެ ވަނަ ބުރުގެ ގްރޫޕް އޭ އިން ސެމީގެ ޖާގަ ލިބުނީ މާޒިޔާ އާއި ސިފައިންނަށެވެ. ގްރޫޕް ބީން ސެމީގެ ޖާގަތައް ކަށަވަރުކުރީ ކްލަބް ވެލެންސިއާ އާއި ނިއު ރޭޑިއަންޓް އެވެ.\nޓާފް އެއް ނަންބަރު ދަނޑުގައި އިއްޔެ ކުޅުނު މެޗުގައި ސިފައިންގެ އަހުމަދު ފަޒާލް ދެ ލަނޑު ޖެހިއިރު، ހަސަން ފަޔާޒް، އަހުމަދު ހާލިދު އަދި ހުސެއިން އަބްދުލް ރަހްމާން ކޮންމެ ކުޅުންތެރިއަކު އެއް ލަނޑު ޖެހި އެވެ.\nމެޗުގެ މޮޅު ކުޅުންތެރިއަކީ ފަޒާލް އެވެ. އަދި 45 އަހަރުން މަތީގެ މޮޅު ކުޅުންތެރިއަކަށް ހޮވުނީ ފަޔާޒެވެ.\nސެމީ ފައިނަލުގެ ފުރަތަމަ މެޗުގައި ގްރޫޕް އޭގެ އެއް ވަނަ ދިޔަ މާޒިޔާ ނުކުންނާނީ ގްރޫޕް ބީގެ އެއް ވަނަ ޓީމާ ދެކޮޅަށެވެ. ގްރޫޕް ބީގެ އެއް ވަނަ ޓީމެއް ކަނޑައެޅޭނީ މިއަދު ވެލެންސިއާ އާއި ނިއު ކުޅޭ މެޗުންނެވެ. ސެމީގެ ފުރަތަމަ މެޗުން މޮޅުވާ ޓީމަކަށް ފައިނަލުގެ ސީދާ ޖާގައެއް ލިބޭއިރު، ބަލިވާ ޓީމެއް ދާނީ ތިން ވަނަ ސެމީ ފައިނަލަށެވެ. ތިން ވަނަ ސެމީ ފައިނަލުގައި ކުޅޭނީ ފުރަތަމަ ސެމީން ބަލިވި ޓީމާއި ގްރޫޕް އޭގެ ދެ ވަނަ ދިޔަ ސިފައިންނާއި ގްރޫޕް ބީގެ ދެ ވަނަ ޓީމު ކުޅޭ ދެ ވަނަ ސެމީން މޮޅުވާ ޓީމަކާ އެވެ.\nކުރީގެ ކުޅުންތެރިންނަށް ހާއްސަ ކޮށްގެން ރޯދަ މަހު ބާއްވާ ވެޓެރަންސް ކަޕުގައި ކުޅެނީ 35 އަހަރުން މަތީގެ ކުޅުންތެރިންނެވެ. ކުރިން އެފްއޭއެމުން މި މުބާރާތް ބޭއްވި ނަމަވެސް ފަހަކަށް އައިސް އެކި ފަރާތްތަކުންނެވެ. މީގެ ކުރިން ސޮކަ ވެޓެރަންސް އެސޯސިއޭޝަން އޮފް މޯލްޑިވްސް އިން ބޭއްވިއިރު، މި މުބާރާތް ފާއިތުވި ދެ އަހަރު ބާއްވާފައިވަނީ މޯލްޑިވްސް ސޮކަ މޭޓްސް އިންނެވެ.\nމިއަދު ހަވީރު ވެެލެންސިއާ އާއި ނިއު ކުޅޭ މެޗު ފަށާނީ 16:30 ގަ އެވެ. މި ފަހަރުގެ މުބާރާތުގައި މި ދެ ޓީމު ކުޅުނު މެޗުން ވެލެންސިއާ ވަނީ 3-0 އިން މޮޅުވެފަ އެވެ.\nއިތުރު ލިޔުންތައް ކްލަބް އީގަލްސް ވެޓަރަންސް ކަޕް ދިވެހި ސިފައިންގެ ކްލަބު


Kangana ge vaahaka thaka Urumila ge rahdhu - AO News\nކަންގަނާގެ ވާހަކަތަކައް އުރްމިލާގެ ރައްދު\nބޮލީވުޑްގައި ޑްރަގް ޓްރެފިކްކުރާ މީހުންނާއި، އެ ބޭނުންކުރާ މީހުން ތިބި ނަމަ އެ މީސްމީހުންނަކީ ކޮބައިކަން ކަންގަނާ ހާމަކުރަން ޖެހޭކަމަށް ކުރީގެ ބަތަލާ އުރްމިލާ މަޓޯންޑްކަރް ބުނެފިއެވެ.\nބޮލީވުޑްގެ މަޝަހޫރު ތަރި ސުޝާންތު ސިންގެ މަރާއެކު މުމްބާއީ އާއި ބޮލީވުޑާ އަދި ފިލްމީ ދާއިރާގެ ތަރިންނާއި ބެހޭ ގޮތުން ބަތަލާ ކަންގަނާ ދައްކަމުންދާ ވާހަކަތަކާއި ގުޅިގެން ގިނަ ބައެއްގެ ފާޑުކިޔުންތައް އޭނާއަށް ވަނި އަމާޒުވެފައެވެ.\nމި ގޮތުން ކަންގަނާގެ މިފަދަ ވާހަކަތަކަށް ރައްދުދެމުން އެންޑީޓީވީއަށް އުރްމިލާ ދިން އިންޓަވިއުއެއްގައި ބުނީ ބޮލީވުޑާއި ޑްރަގާ ގުޅުވާ ނަމަ ކަންގަނާގެ ނިސްބަތްވާ ހިމާޗަލް ޕްރަދޭޝްގެ މަނާލީ އަކީ އެންމެ ގިނައިން މަސްތުވާތަކެތި އުފައްދާ އެއް ތަން ކަމަށެވެ.\nއިތުރަށް އުރުމިލާ ބުނީ އޭނާއަކީ މުމްބާއީ ހިމެނޭ މަހާރަޝްތުރާ ސްޓޭޓްގެ ފަހުރުވެރި ރައްޔިތެއްގެ އިތުރުން ބޮލީވުޑްގައި ވެސް ހިއްސާވި އަދި އެ އިންޑަސްޓްރީ ދެކެ ލޯބިވާ މީހެއް ކަމަށެވެ. އެހެންކަމުން އެ ތަންތަނުގެ އަގާއި ހުރުމަތް ކެނޑޭ ފަދަ ވާހަކަތައް ދައްކާތީ ކަންބޮޑުވުން ފާޅުކުރަމުން އުރުމިލާ ވަނީ އެ ވާހަކަތައް މީގެ ކުރިން ނުދައްކާ މިހާރު ދައްކަނީ ކީއްވެތޯ ސުވާލު އުފައްދާފައެވެ.\nކަންގަނާ އަކީ ވަރަށް މޮޅު ބަތަލާއެއް ކަން ފާހަކުރަމުން އުރުމިލާ ބުނީ ކަންގަނާ އަކީ ގިނަ ބައެއްގެ ލޯބި ހޯދާފައިވާ ބަތަލާއަކަށް ވިޔަސް އޭނާގެ އަމަލުތަކާއި ބަހުރުވަ ހުންނަ ގޮތުން ކަންގަނާގެ އަހުލާގީ ފެންވަރާއި ދޭތެރޭ ސުވާލު އުފެދޭ ކަމަށެވެ. ކަންގަނާގެ ފަރާތުން މިހާރު ފެންނަ ކަންތައްތަކަކީ ވަރަށް ގޯސް ނަމޫނާއެއް ކަން ފާހަކުރަމުން އުރުމިލާ ބުނީ ބޮލީވުޑަށް ޑްރަގްގެ ބޮޑެތި ތުހުމަތުތުތަކެއްކޮށް، މުމްބާއީ އަކީ ޓެރަސްޓުންގެ ހާއްޔެއް ފަދަ ނުރައްކާތެރި ތަނެއްގައި ގޮތުގައި ސިފަކޮށް ކަންގަނާ ވާހަކަ ދެއްކުމަކީީ ބަލައިގަނެވޭނެ ކަމެއް ނޫން ކަމަށެވެ.\nކަންގަނާގެ ވަރުގަދަ ރައްދެއް ޖަޔާއަށް


އަވަށްޓެރި ޝްރީލަންކާގެ އިންތިހާބު ކާމިޔާބު ކުރެއްވި ގޯޓާބާޔަ ރާޖަޕަކްސަ އަށް ރައީސުލް ޖުމްހޫރިއްޔާ އިބްރާހިމް މުޙައްމަދު ޞާލިހު މަރުޙަބާ ދަންނަވައިފިއެވެ.\nގޯޓާބާޔަ އަކީ، އެޤައުމުގެ ކުރީގެ ރައީސް މަހިންދަ ރާޖަޕަކްސަ ގެ ކޮއްކޯފުޅު ވެސް މެއެވެ.\nރައީސް އިބްރާހީމް މުހައްމަދު ސޯލިހު މިއަދު ކުރެއްވި ޓްވީޓެއްގައި ވިދާޅުވީ ލަންކާގެ ރިޔާސީ އިންތިހާބު ކާމިޔާބު ކުރެއްވުމުން މަރުހަބާ ދަންނަވާ ކަމަށެވެ. އަދި ވަކިން ހާއްސަކޮށް ގޯޓާބަޔަގެ ވެރިކަމުގައި ރާއްޖެއާ ލަންކާއާ ދެމެދު އޮންނަ ގުޅުން އިތުރަށް ބަދަހިވެގެންދާނެ ކަމަށް އުއްމީދު ކުރައްވާ ކަމަށްވެސް ރައީސްގެ ޓްވީޓުގައި ވަނީ ވިދާޅުވެފައެވެ.\nމި އިންތިހާބުގެ ވޯޓު ގުނުން އަދިވެސް ކުރިއަށްދާއިރު ގޯޓާބަޔަ ނިސްބަތްވެ ވަޑައިގަންނަވާ އެސްއެލްޕީޕީން ނެރުނު ބަޔާނެއްގައި ވަނީ ގޯޓާބަޔަ އިންތިހާބު ކާމިޔާބު ކުރައްވާފައިވާ ކަމަށާއި ސުލްހަވެރިކަމާ އެކު އުފާ ފާޅު ކުރުން ކުރިއަށް ގެންދިޔުމަށެވެ.\nމިހާތަނަށް ތިން މިލިއަނަށް ވުރެ ގިނަ ވޯޓު ގުނާ ނިމިފައިވާއިރު، ގޯޓާބަޔަ ވަނީ 48.2 ޕަސެންޓު ވޯޓު ކާމިޔާބު ކުރައްވާފަ އެވެ. އޭނާއާ އެންމެ ގާތުން ވާދަކުރައްވާ ޔުނައިޓެޑް ނެޝަނަލް ޕާޓީ (ޔޫއެންޕީ)ގެ ސަޖިތު ޕްރަމަދާސާއަށް ލިބިވަޑައިގެންފައި 45.3 ޕަސެންޓު ވޯޓެވެ.\nދޮގު މައުލޫމާތު ފެތުރުން ހުއްޓުވޭނީ ވަގުތުން ތެދު މައުޅުމާތު ފުލުހުން ހާމަކުރުމުން!: ރައީސް ޞާލިޙް\nބޭނުންވަނީ، ފާޑުކިޔާ މީހެއްގެ ގޮތުގަ ހުންނާކަށް ނޫން. ފުލުހުންގެ ޚިދުމަތަކީ އެންމެ ފުރިހަމަ ޚިދުމަތަކަށް ހަދަން!: ރައީސް\nކޮވިޑްގެ ދަތި ޙާލަތުގަ ފުލުހުން އަދާކުރި ދައުރުގެ އަގުވަޒަންކުރެވޭވަރަށްވުރެ މާމަތިވެރި!: ރައީސް ޞާލިޙް


ބެލްޖިއަމް - ވިކިޕީޑިއާ\n(މިސްރާބުކުރެވުނީ Belgium އިން)\nކިންގްޑަމް އޮފް ބެލްޖިއަމް އަކީ ހުޅަނގު އުތުރު ޔޫރަޕަށް ނިސްބަތްވާ ޤައުމެކެވެ. ބެލްޖިއަމްއަކީ ޔޫރަޕިއަން ޔޫނިއަންގެ ފައުންޑިން މެންބަރެކެވެ. އަދި ޔޫރަޕިއަން ޔޫނިއަންގެ ހެޑްކުއާޓަރ ވެސް ހުންނަނީ ބެލްޖިއަމްގައެވެ.\nއަވަސް ކަޅިއަކުން ބަލައިލުމެއް[އުނިއިތުރު ގެންނަވާ]\nބެލްޖިއަމްގެ ރަސްމީ ބަހަކީ ޑަޗް ބަހާއި، ފަރަންސޭސި ބަހާއި ޖަރުމަނު ބަހެވެ. އިނގިރޭސި ބަހުން މި ޤައުމުގެ މީހުންނަށް ކިޔަނީ ބެލްޖިއަންސްއެވެ. ޤައުމުގެ އެންމެ ބޮޑު ޝަހަރަކީ ބްރަސަލްސްއެވެ. މި ޤައުމުގެ ވެރި ރަށަކީ ވެސް މިއީއެވެ. އަދި ޔޫރަޕިއަން ޔޫނިއަންގެ ހެޑްކުއާޓަރ ވެސް ހުންނަނީ ބްރަސަލްސްގައެވެ. މި ޤައުމަކީ ފެޑެރަލް ޕާލަމެންޓަރީ ޑިމޮކްރަސީއެވެ. އަދި ދުސްތޫރީ ރަސްކަމެކެވެ. ޤައުމުގެ އާބާދީއަކީ 10 މިލިއަނެވެ. އެހެންކަމުން މިއީ ދުނިޔޭގައި 76 ވަނައަށް އެންމެ އާބާދީ ބޮޑު ޤައުމެވެ. ބިމުގެ ބޮޑުމިނަކީ 30528 އަކަކިލޯމީޓަރެވެ. ދުއްވާއެއްޗެހި ދުއްވަނީ ކަނާތްފަރާތުންނެވެ. އިންޓަނެޓް ކޯޑަކީ be. އެވެ. ކޯލިން ކޯޑަކީ +32 އެވެ. ފައިސާގެ ގޮތުން ބޭނުންކުރަނީ ޔޫރޯއެވެ.\nބެލްޖިއަމްގެ ނަން ނެގިފައިވަނީ ގާލިއާ ބެލްޖިކާ މި ނަމުންނެވެ. އެއީ ސެލްޓިކް އަދި ޖަރުމަނު ނަސްލުގެ ބައެއް ކަމުގައިވާ ބެލްގާއީން މި ސަރަޙައްދުގައި ދިރިއުޅުމުގެ ސަބަބުން ދީފައިވާ ނަމެކެވެ.\nބެލްޖިއަމާ އެއްކޮށް ބޯޑަރު ޙިއްޞާ ކުރާ ޤައުމުތަކަކީ ފަރަންސޭސި ވިލާތާއި، ޖަރުމަނާއި ލަގްޒެންބާގާއި ނެދަލޭންޑްސްއެވެ.\nޢީސާއީ މީލާދުގެ ކުރީގެ ފުރަތަމަ ޤަރުނުގައި ދޭސީ ޤަބީލާތަކުގެ މީހުން ބަލި ކުރުމަށް ފަހުގައި ރޯމަނުންގެ މީހުން ގޭލިއާ ބެލްޖިކާ ޕްރޮވިންސް ޤާއިމްކުރިއެވެ. މީލާދީން 1830 ވަނަ އަހަރުގައި ބެލްޖިއަމް ނެދަލޭންޑްސްގެ އަތްދަށުން މިނިވަންވިއެވެ. އެންމެ ފުރަތަމައަށް ބެލްޖިއަމްގެ ރަސްމީ ބަހެއްގެ ގޮތުގައި އޮތީ ފަރަންސޭސި ބަހެވެ. އެހެން ނަމަވެސް ޑަޗް ބަހަކީ ވެސް ރަސްމީ ބަހެއް ކަމުގައިިި 1898 ވަނަ އަހަރުގައި ހަމަޖެހުމާ ގުޅިގެން ފަރަންސޭސި ބަހުގެ މުހިއްމުކަން ބެލްޖިއަމްގައި ކޮންމެވެސް ވަރަކަށް ކުޑަވެގެން ދިޔައެވެ. އަދި 1967 ގައި ޑަޗް ބަހުން އޮތް ޤާނޫނުއަސާސީއަކީ ވެސް ރަސްމީ ގޮތުން މަޤްބޫލު އެއްޗަކަށް ވުމާ ގުޅިގެން ޑަޗް ބަހަށް ދެވޭ އިސްކަން ބޮޑުވެގެން ދިޔައެވެ. ޖަރުމަނުން ވަނީ 1914 ވަނަ އަހަރުގައި ބެލްޖިއަމަށް ޙަމަލާ ދީފައެވެ. މި ކުރިމަތިލުންތަކުގައި ބެލްޖިއަމް އިން ވަނީ ޖަރުމަނުގެ ވެރިކަމުގެ ދަށުގައި ހުރި ބައެއް ތަންތަން ހިފާފައެވެ. މި ގޮތުން ރުއަންޑާ-އުރުންޑީ ވެސް ހިމެނެއެވެ. އެއީ މިއަދުގެ ރުވާންޑާ އާއި ބުރުންޑީއެވެ. މި ތަންތަން ލީގް އޮފް ނޭޝަންސް އިން 1924 ވަނަ އަހަރު ބެލްޖިއަމްގެ މެންޑޭޓްގެ ތެރެއަށް ލިއެވެ. ބެލްޖިއަމް މިނިވަން ވެފައިވަނީ4އޮކްޓޯބަރު 1830 ގައެވެ. ބެލްޖިއަމްގެ މިނިވަންކަން ޤަބޫލުކުރެވިފައިވަނީ 19 އެޕްރީލް 1839 ގައެވެ. ބެލްޖިއަމް އިން ޔޫރަޕިއަން ޔޫނިއަންއާ ގުޅިފައިވަނީ 25 މާރިޗު 1957 ގައެވެ.\n2007 ވަނަ އަހަރު ފެށުނު އިރު ބެލްޖިއަމްގެ އާބާދީގެ 92% މީހުންނަކީ ބެލްޖިއަމްގެ ރައްޔިތުންނެވެ. 6% މީހުންނަކީ ޔޫރަޕިއަން ޔޫނިއަންގެ މެންބަރު ޤައުމުތަކުގެ ތެރެއިން އެހެން ޤައުމުތަކަށް ނިސްބަތްވާ މީހުންނެވެ. މި ގޮތުން އިޓަލީގެ 171918 މީހުންނާއި، 125061 ފަރަންސޭސީންނާއި، 116970 ލަންދޭސީންނާއި، 80579 މަޣުރިބީން (އެފްރިކާ ބައްރުގެ މީހުން) ނާއި، 42765 އިސްޕޭނު މީހުންނާއި، 39419 ތުރުކީންނާއި، 37621 ޖަރުމަނުން ހިމެނެއެވެ.\nބެލްޖިއަމްއަކީ މައިގަނޑު ތިން ބަހަކުން ވާހަކަ ދައްކާ ޤައުމަކަށް ވެފައި، އެ ތިން ބަހަކީ ވެސް ޤައުމުގެ ރަސްމީ ބަހުގެ ދަރަޖަ ލިބިފައިވާ ބަސްތަކަށް ވީ ކަމުގައި ވިޔަސް، ބެލްޖިއަމްގެ ތަފާތު ނަސްލުތަކުގެ މީހުންނަކީ ވަރަށް ގުޅިގެން އުޅޭ ބައެކެވެ. މީގެ ނަތީޖާއެއްގެ ގޮތުން ބެލްޖިއަމަށް ވަނީ ވަރަށް ބޮޑެތި ކުރިއެރުންތަކެއް ލިބިފައެވެ. ސަގާފީ ގޮތުންނާއި ފަންނީ ގޮތުން ވެސް ބެލްޖިއަމްގެ މީހުން ވަނީ ވަރަށް ބޮޑެތި ކުރިއެރުންތަކެއް ހޯދާފައެވެ.\nބެލްޖިއަމްގެ އިޤްތިޞާދަކީ ވަރަށް ބޮޑަށް ބަވަނަވެފައިވާ އިޤްތިޞާދެކެވެ. އެހެން ކަމުން ބެލްޖިއަމްގެ އިޤްތިޞާދު ވަނީ ވަރަށް ބޮޑަށް ޔޫރަޕުގެ އެހެން ޤައުމުތަކާ ގުޅިލާމެހިފައެވެ. ބެލްޖިއަމް އޮތް ތަނުގެ ގޮތުންނާއެކު އެތަން ވެފައިވަނީ މުޅި ދުނިޔޭގައި ވެސް އެންމެ ވަރުގަދައަށް ވިޔަފާރި ހިންގާ ޤައުމުތަކުގެ ތެރެއިން 15 ވަނަ ޤައުމަށެވެ. އެ ޤައުމުގެ ޖީ.ޑީ.ޕީ ޕަރކެޕިޓާ އަކީ 36415 ޑޮލަރެވެ.\nމި ޞަފްހާ އަށް އެންމެ ފަހުން ބަދަލެއް ގެނެވިފައިވަނީ 17 މެއި 2015، 00:38 ގައެވެ.